
SA 24. SJEDNICE GRADSKOG VIJEĆA

GRADA GRAČANICA

Održana dana 31.01.2023.godine u Multimedijalnoj sali za sjednice Grada Gračanica sa početkom u 10,00 sati.

Na početku, sjednici su prisustvovali svi članovi Vijeća

Pored članova Gradskog vijeća sjednici su prisustvovali: Gradonačelnik Nusret Helić, Gradski pravobranilac Jasminka Imširović, šefovi službi za upravu, član Komisije za Etički kodeks Najfa Mehanović, te predstavnici sredstava informisanja. Radio Gračanica je vršila prijenos sjednice uživo.

Sjednicu je otvorio i istom predsjedavao Mirzet Topčagić, Predsjedavajući Gradskog vijeća, zajedno sa zamjenikom Dženitom Dugić i sekretarom Dženanom Tukulj.

Zapisnik je vodio Iljazović Hazim, a vršilo se i tonsko snimanje sjednice.

Tonski snimak sastavni je dio zapisnika.

Predsjedavajući je stavio na raspravu zapisnik.

Nije bilo učesnika u diskusiji.

Zapisnik sa 23. sjednice Gradskog vijeća je usvojen sa 28 glasova „ZA“.

Mirzet Topčagić, Predsjedavajući:

„U proteklom periodu, nakon prihvatanja mandata u Zastupničkom domu Parlamenta Federacije BiH, Centralna izborna komisija je donijela Odluku o prestanku mandata Nihadu Krajinoviću i Alenu Mujiću. Napominjem, da je u Odluci decidno navedeno da mandat istih prestaje sa 01.12.2022.godine. Od Centralne izborne komisije obaviješteni smo da je pravosnažnim odlukama mandat dodijeljen Baraković Ervinu iz SDP-a i Kulić Nedžadu iz DF-a. Obzirom na ovu Odluku, pozivam kolege nove vijećnike da pristupe polaganju svečane izjave, a vas sve ostale molim da ustanete.“

Vijećnici Ervin Baraković i Nedžad Kulić su pročitali i potpisali svečane izjave.

Predsjedavajući Gradskog vijeća, pročitao je pristigle odgovore:

Na 23. sjednici GV Gračanica upućeno je 8 inicijativa i  5  pitanja. Pristigli odgovori su slijedeći :
· Vijećnica Mersiha Jogunčić uputila je dvije vijećničke inicijative i jedno vijećničko pitanje, a odnosili su se na slijedeće:                                                                                              

Da se na putu Malešići-Gračanica, dionica kod Lendića, postave zaštitne bankine.Iz Gradske uprave odgovaraju da je iznos potrebnih sredstava za realizaciju navedenog projekta prema okvirnom predmjeru i predračunu preko 100.000,00 KM, te da se ne može riješiti nabrzinu.Potrebno je prvo uraditi kvalitetan predmjer i predračun, kako bi se došlo do što bolje procjene visine potrebnih sredstava, te nakon toga navedeni projekat uvrstiti u budžet za narednu godinu, jer ovaj projekat nije kandidovan od strane MZ prilikom rasprave o budžetu za 2023. Godinu.

Na vijećničko pitanje  u čijoj nadležnosti i da li postoji način da se od strane inspekcijski organa naloži uređenje i održavanje unutrašnjeg prostora zanatskog centra „Evropa“, iz Gradske uprave odgovaraju da se u zanatskom centru nalazi veći broj poslovnih prostora u vlasništvu pravnih, odnosno fižičkih lica-etažnih vlasnika, u čijoj nadležnosti je korištenje, održavanje i upravljanje zajedničkih dijelova i uređaja zgrade, te da inspekcija može poduzimati mjere samo u slučaju kada građevina ugrožava stabilnost same građevine ili njenog dijela, te ako postoji opasnost za susjedne građevine ili ljudsko zdravlje u skladu sa odredbama Zakona o prostornom uređenju i građenju. 

· Vijećnik Reuf Baraković uputio jednu inicijativu i jedno pitanje koje je takođe postavio i na augustovskoj sjednici GV 2022. godine, gdje ponovo pita da li je se šta konkretno poduzelo po pitanju pukotina nastalih na asfaltnim putevima.Iz Gradske uprave je pristigao odgovor koji se odnosi na konkretnu saniranu dionicu puta u naselju Durakovići, MZ Miričina, gdje su predstavnici Gradske uprave i izvođača izašli na lice mjesta, te su konstatovali da su se samo na jednom dijelu dionice koja se nalazi na padinskom dijelu pojavile pukotine izazvane pomjeranjem tla.Pošto nema uslova za izradu kanala sa gornje strane, potrebno je uraditi potporni zid ili kameni nabačaj sa donje strane, a nakon toga bi se izvršila sanacija asfaltirane površine.

Na inicijativu o organizovanju tematske sjednice ili proširenog kolegija GV na temu problema pasa lutalica na području Grada Gračanica, iz Gradske uprave odgovaraju da prema Programu rada GV za 2023. godinu, Izvještaj o radu i finasijskom poslovanju JP „Veterinarska stanica“ za 2022. godinu razmatrati će se u aprilu, a Informacija o zbrinjavanju napuštenih i izgubljenih životinja (pasa lutalica) na području Grada Gračanica u maju, te se smatra da se predložena tema detaljno može razmotriti u redovnom radu GV.Također kolegij je razmatao zahtjev te zaključio da se ova problematika razmatra na redovnoj sjednici u maju, kada će služba pripremiti širu informaciju.

· Vijećnik Hasan Puškar  uputio je inicijativu koja se odnosi na izmjenu prostornog plana na relaciji Gornji Doborovci do izlaza na regionalni put Srebrenik-Gračanica, mjesto Borik.Na vijećničku inicijativu pristigao je odgovor iz Ministarstva prostornog uređenja i zaštite okolice TK-a, kao iz gradske službe, u kojem daju obavijest da su izmjene i dopune Prostornog plana za područje TK-a 2005-2025. godine usvojene na sjednici Skupštine TK-a 30.04.2021. godine, te da imajući u vidu da su 2021. godine usvojene Izmjene i dopune Prostornog plana TK-a 2005-2025., kao i činjenicu da je u postupku koji je tome predhodio data mogućnost svim zainteresovanim subjektima da daju primjedbe, prijedloge i mišljenja na Nacrt planskog dokumenta.Proizilazi da u ovom trenutku nisu ispunjeni uslovi za pokretanje izmjena i dopuna ovog planskog dokumenta. 

· Vijećnik Edin Šehić uputio je vijećničku inicijativu za mjerenje zagađenosti zraka u Gradu Gračanica u prva tri mjeseca 2023. godine u malo dužim intervalima.Uz Gradske uprave odgovaraju da je inicijativa proslijeđena Ministarstvu prostornog uređenja i zaštite okolice TK-a, jer se sistem za praćenje kvaliteta zraka na području TK-a nalazi u nadležnosti gore pomenutog kantonalnog ministarstva, koji u saradnji sa Federalnim hidrometereološkim zavodom određuje lokacije stacionarnih, odnosno mobilnih automatskih imisionih mjernih stanica.

· Vijećnik Reuf Buljubašić  uputio je jedno vijećničko pitanje koje se odnosi na izgradnju puta u MZ Džakule, naselje Polja.

Iz Gradske uprave odgovaraju da su njihovi predstavnici izlazili na teren, ali pošto je u vrijeme izlaska bilo sunčano vrijeme bez padavina, te da zbog toga nisu mogli sa sigurnošću utvrditi kako se sa novoasfaltirane dionice puta odvode oborinske vode, pa će lica koja su vršila nadzor ponovo izaći na teren kada budu izraženije padavine i shodno zatečenom stanju predložiti način rješavanja nastalog problema. 

· Vijećnik Demir Milkić na 21. sjednici uputio je vijećničko pitanje prema Ministarstvu za rad, socijalnu politiku i povratak TK-a, u kojem pita zbog čega je došlo do izmjene i dopune Zakona o osnovama socijalne zaštite, zaštite civilnih žrtava rata i zaštite porodica sa djecom TK-a.Iz ministarstva je pristigao odgovor u kojem nas obavještavaju da su  Zakonom o materijalnoj podršci porodicama s djecom u FBiH uređene osnovne materijalne podrške porodica s djecom, osnovna materijalna prava za podršku porodicama sa djecom, postupak, uslovi i način ostvarivanja prava, finansiranje, nadzor i druga pitanja od značaja za ostvarivanje materijalne podrške porodicama s djecom u FBiH.Smatraju da je ovo reformski zakon koji ima za cilj da se na nivou FBiH jedinstveno reguliše pravo na dodatak na djecu i da treba dati šansu novom zakonu da se počne primjenjivati u praksi, a tek zatim inicijative za eventualna poboljšanja trebamo usmjeriti na nivo Federacije, kako bi prava djece bila jedinstveno regulisana.

Skupština TK-a usvojila Zakon o izmjenama i dopunama Zakona o socijalnoj zaštiti, zaštiti civilnih žrtava rata i zaštite porodica sa djecom TK-a, koji je stupio na snagu 05.11.2022.godine, a primjenjuje se od 09.10.2022. godine.Ovim Zakonom se propisuje obaveza da Vlada TK-a donese odluku o iznosu dadatka na djecu, te da iznos dodatka ne može biti manji od 7 %  prosječne plaće u TK-a iz 2021. godine (906,00 KM), predloženo je da iznos dodatka na djecu bude 67,50 KM, što u principu iznsi 7,45 % prosječne plaće u TK-a za 2021. godinu.

· Napominjem da su neki odgovori stigli u opširnijoj formi, a da je ovdje pročitana suština istih. Na preostale inicijative i pitanja odgovori nisu pristigli. 

Nova pitanja i inicijative postavili su vijećnici:
Mersiha Jogunčić:
“Evo meni uvijek pripadne čast da budem prva.

Živim za dan kada će nas biti ovdje 5 ili 10 žena, pa ćemo se smjenjivati ovdje jedna za drugom i nadam se to u narednom sazivu Vijeća. Svima nam želim uspješan rad i prvo ću se referirarti na odgovor na pitanje koje sam postavila vezano za dionicu puta prema Malešićima. I mene je frapirao iznos koji sam dobila kao eventuani predračun za ugradnju zaštitnih bankina, ali kada sam vidjela fotografiju u kakvom stanju je taj put, nisam iznenađena, s obzirom da ispod tog puta je odronjen put i ispod je ogromna rupa. Čini mi se da su u proteklom periodu prilikom rekonstrukcije napravili određeni propust.Nadam se da će to biti sanirano i napominjem da sam fotografije viidjela poslije posljednje saobraćajne nesreće, koja se dogodila prije nekiih mjesec dana na toj dionici puta.

Vijećnićko pitanje:

Kakva je uloga metalnih stubova na raskrsnici ulica Armije BiH, 111.Gračaničke brigade, 22.Divizije i Kej Fridriha Foglara, na kojima su prije nekoliko godina bili postavljeni semafori?

Da li postoji potreba za tim stubovima na trotoarima navedene raskrsnice?

Obrazloženje:

Stubovi se nalaze u središnjem prostoru trotoara, te zbog toga predstavljaju smetnju za normalno kretanje pješaka, a pogotovu za invalidna lica i osobe s dječijim kolicima.Inače, ova raskrsnica je jedna od najfrekventnijih kada je u pitanju kretanje pješaka.Ranije smo postavljali isto ovo pitanje i nakon toga je uklonjen jedan stub, a ostala su još tri.Pa se nadam da će u narednom periodu biti uklonjeni”.

Vijećnićko pitanje:

Pitanje se odnosi na javnu rasvjetu u gradskim ulicama Mjesne zajednice Gračanica.

a/ Zašto na raskrsnici ulica Bosnaskih kraljeva i Malezijska, firma koja održava javnu rasvjetu ne izvrši zamjenu pokvarenih rasvjetnih tijela?

b./Kada će javna rasvjeta u prvom dijelu ulice Mustafe Reidbegovića od ulice Sarajevska biti ponovno u funkciji?

c/ Kada će ulicama naselja Drafnići na postavljenim betonskim stubovima biti instalirana oprema javne rasvjete?

Obrazloženje:

Raskrsnica ulica Bosanskih kraljeva i Malezijska je vež duže vremena u potpunom mraku, a riječ je o izuzetno frekventnoj raskrsnici, kako za automobilski tako i za pješački saobraćaj.žU pomenutom dijelu ulice Mzstafe ređidbegovića, u ranijem periodu, javna rasvjeta je bila u funciji, alii su rasvjetna tijela poskidana sa stubova i nije izvršena njihova zamjena novim rasvjetnim tijelima tako da je ovaj dio ulice trenutno neosvijetljen gradskom javnom rasvjetom.

Od pojedinih građana naselja Drafnići smo zamoljeni da na ovaj način kandidiramo potrebu za instaliranje opreme javne rasvete na postavljenim betonskim stubovima. Potrebno je da nadležna služba snimi stvarno stanje i u skladu s raspoloživim sredstvima za ovu namjenu započne realizaciju instaliranja rasvjetnih tijela u naselju drafnići. Napominjem da sva pitanja i inicijative koja postavljam dobijam od građana”.

Vijećnićka inicijativa:

“Podnosimo inicjativu da na lokacijama: Privredno-kulturni sportski centar (PKSC) “Bazen”, Centralni gradski park, rukometno igralište, područje oko Bosanskog kulturnog centra (BKC-a), te srednjoškolski park i proctor ispred Gradske uprave Gračanica budu postavljene odgovarajuće table s obavijestima o mogućnosti korištenja besplatnog gradskog interneta.

Obrazloženje:

Na web stranici Grada Gračania je 20.12.2022.objavljena vijest da je instalirana odgovarajuća oprema na nove pristupne tačke besplatnog wi-fi-a, za građane i posjetioce u javnim prostorima na navedenim lokacijama. Kako bi građani, posjetioci i naročito školska omladina bili upoznati s najnovijom besplatnom uslugom korištenja gradskog interneta, potrebno je na ovim lokacijama postaviti odgovarajuće obavijesti na uočljivim i lako vidljivim mjestima.Mislim da ne otkrivam toplu vodu, nego čisto napominjem da se krene u realizaciju toga i nadam se da će biti”.

Adnan Salihbašić:

Vijećnićko pitanje:

“Da li ste upoznati- da li ste upoznati, i ako jeste, šta će PU Gračanica  preduzeti da se spriječi konstantno uništavanje imovine i uzrokovanje materijalne štete na objektima JU Dječije obdanište “Naša djeca” Gračanica..

Poštovani, 

na osnovu člana 72.Odluke o izmjenama i dopunama Poslovnika Općinskog vijeća Gračanica broj:01-05-02115-2018 od 21.06.2018.godine podnosim vijećnićku inicijativu kao u naslovu.

Obrazloženje:

Naime, krov obdaništa se od strane nepoznatih osoba koristi za druženje, opijanje i druge aktivnosti, što za posljedicu ima ostavljanja velike količine otpada koji je oapsan za djecu korisnike usluga JU (staklene boce, razbijene čaše….) zatim uništavanje instalacija, kablova, vodonepropusne zaštite krova zgrade, uništavanje zidova objekta usljed prodirannja vode u objekat jer se tim aktivnostima zapuše odvodi.

Nadam se da će te provesti potrebne aktivnosti na sprečavanju daljnje devastacije objekata JU Dječije obdanište “Naša djeca” Gračanica.

Saša Operhal:

Vijećnićko pitanje:

“Gdje stanari u stambenoj zgradi Kifla vrše odlaganje svog komunalnog otpada? Zašo su ulazi u poslovne i stubišne prostore ove stambene zgrade svakodnevno zatrpani otpadom?

Da li to znači da stanari u ovoj stambenoj zgradi na deponiju svoj otpad u odgovarajuće kante, ili taj otpad na pomenutim ulazima ostavljaju prolaznici?

Da li je komunalna inspekcija do sada poduzimala odgovarajuće aktivnosti i koje, da ovaj problem ispred zgrade Kifla bude kvalitetno riješen?

Obrazloženje:

Na ulazima u stambenu zgradu Kifla, u ulici Bosanskih kraljeva, svakodnevno se nalazi odložen otpad, koji je vrlo često u jutarnjim satima razbacan po ulici. Smatram da kante za deponijovanja otpada moraju biti postavljene na drugim adekvatnijim mjestima, u zgradi ili iza zgrade, a ne na samom trotoaru i u ulazima u poslovne prostore, kao in a ulazima u stubišta”.

Vijećnićko pitanje:

“Da li je moguće fizičku zaštitu stubova rasvjete u Ulici 22.Divizije, ispred Uni Credit banke uraditi na način koji neće ugrožavati i nanositi štetu na automobilima prilikom njihovog zaustavljanja, kada građani moaju obaviti određene usluge u apotecii, banc ii prodavnici Plamingo?

Obrazloženje:

Ispred Uni Credit banke je urađena zaštita stubova javne rasvjete, na način da su uz iste postavljeni metalni stubići. Isti stubići nosu dovoljne visine, tako da ih vozači automobile veoma teško ili uopšte ne mogu uočiti, zbog čega je bilo nekoliko slučajeva ozbiljnih oštećenja na automobilima. Vlasnici automobile koji su imali ovu vrstu štete, sun as upoznali s ovim problemom te sun as zamolili da ovaj problem prezentujemo na prvoj narednoj sjednici Gradskog vijeća.

Vijećnićka inicijativa:

“Podnosimo inicijativu za postavljanje zaštitne ograde, s desne strane, u ulici Crni put, od mezarja Mednica do ulice Potok u naselju Potok mahala.

Obrazloženje:

Ulica Crni put je jedna od najstrmijih ulica u mjesnoj zajednici Gračanica, s kritičnim krivinama, a veći dio dana se nalazi u sjeni, zbog čega je izuzetno nepovoljna za bezbjedno odvijanje saobraćaja, pogotovo u zimskom period.

S njene desne strane, iz pravca naselja Seljanuša, s enalazi provalija, te zbog velike frekvencije saobraćaja postoji realna potreba za postavljanje zaštitne ograde na dijelu od mezarja Mednica pa do naselja Potok mahala”.

Samer Fazlić:

-Ministru unutrašnjih poslova Tuzlanskog kantona gospodinu Hajrudinu Mehanoviću.

-Direktoru Kantonalne uprave policije Tuzlanskog kantona gospodinu Dževadu kormanu.

“Vijećnićko pitanje-struktura rukovodećih pozicija i popuna policijskim službenicima u PU i PS Gračanica.

Poštovani,

Na osnovu člana 22.Odluke o izmjenama i dopunama Poslovnika Općinskog vijeća Gračanica broj: 01-05-02115-2018 od 21.06.2018.godine podnosim vijećnićko pitanje kao u naslovu.

Obrazloženje:

U PU Gračanica i PS Gračanica trenutno se na tri rukovodeće i ključne pozicije (Načelnik PU, komandir PS i Načelnik Krim policije), a takva situacija je unazad nekoliko godina, nalaze osobe koje nisu stalno nastanjene na području Grada Gračanica, Fluktauacija kadra je zadnjih godina velika. Ne sumnjajući u njihovu profesionalnost i motivisanost za rješavanje nagomilanih zazova na polju sigurnosti građana našeg Grada, postavljam vijećnićko pitanje “zašto je to tako”?”, i da li se postojeća situacija može prevazići novim kadrovskim rješenjima tj. Popunom kadrova koji žive na području grada Gračanica te svakodnevno i cjelodnevno sarađuju sa našim građanima. Naime, građani nisu zadovoljni stanjem sigurnosti na području Gračanice te su svoju zabrinutost podijelili i sa nekim vijećnicima putem vijećnićkog sata. Upoznat sam i sa činjenicom da veći broj policijskih službenika takođe ne živi na području Grada Gračanica, što operativno i motivacijski dodatno usložnjava sigurnosnu situaciju u Gradu. Imam informaciju, da će vrlo skoro, još nekoliko domicilnih policijskih službenika završiti radni angažman i otići u penziju što će dpdatno poremetiti strukturu uposlenika.Nadam se da ove činjenice imate u vidu prilikom Vaših planiranja popune te će te ubuduće obratiti pažnju i na strukturu zaposlenika prema mjestu boravka. Ni u kojem slučaju nemam zamjerki na profesionalnost osoblja ili njihovu motivisanost da rješavaju nagomilane sigurnosne problem te da ćete moje pitanje shvatiti kao dobru namjeru da se popravi trenutna loša situacija na polju sigurnosti u Gradu Gračanici”.

Šakušić Ahmet:

Vijećnićko pitanje:

“Upućujem pitanje Predsjedniku V MZ Babići i Turističkoj zajednici Grada Gračanica, na koji način je organizovano zimsko održavanje puta prema turističkoj destinaciji Vis-Sijedi KRŠ.

Obrazloženje:

Gračaničko izletište Vis pored odlične ljetne ponude, takođe i u zimskom period ima šta ponuditi građanima Grada Gračanica i susjednih gradova i opština zahvaljujući svom geografskom položaju i nadmorskoj visini snijeg se najduže zadržava što građanima omogućava da uživaju u zimskoj idili.Iako je urađena kvalitetna putna infrastruktura i obezbijeđen parking proctor na platou turističke destinacije Vis isti se u zimskom period ne čiste i ne održavaju, pa je građanima nedostupna za boravak i uživanje”.

Vijećnićka inicijativa:

“Na osnovu člana 23. I 46. Statute Grada Gračanica, upućujem vijećnićku inicijativu:

Inicijativu upućujem JP Ceste Federacije BiH da se na magistralnom putu M4 na ulazu u naseljeno mjesto Stjepan Polje postavi svjetlosna vertikalna signalizacija (solarni treptači).

Obrazloženje:

Pored Magistralnog puta M4 u naseljenom mjestu Stjepan Polje nalazi se Osnovna škola, kako bi se obezbijedila maksimalna sigurnost učenika od kojih su neki primorani i da prelaze preko magistralne ceste kako bi došli do škole, potrebno je postaviti i svjetlosnu vertikalnu signalizaciju. Inicijativa se temelji na zahtjevu povećanja sigurnosti pješaka koji se nalaze u blizini motornih vozila, a postiže se poboljšanjem preglednosti vozačeve okoline te smanjivanjem kretanja vozila”.

Edin Šehić:

Vijećnićko pitanje:

“Na osnovu člana 23. I 46.Statuta, upućujem vijećnićko pitanje: 

U čijem je vlasništvu Dom na Gaju i koliko okolnog zemljišta pripada ovom objektu, odnosno tražim da se dostave dokazi, o vlasništvu na navedenom objektu (grafički prikaz, posjedovni list i izvod iz zemljišno-knjižnog ureda)?

Obrazloženje:

Tragom vijećnićke inicijative sa prethodne sjednice Gradskog vijeća Gračanica, gdje je u odgovoru navedeno da se duže vrijeme rješavalo i napokon riješilo pitanje titular/vlasnika nad predmetnim objektom, tražim da mi se dostave, od nadležne službe dokazi o  navedenoj tvrdnji: grafički prikaz, posjedovni list i izvod iz zemljišno-knjižnog ureda (ZK izvadak).

S poštovanjem!”

Vijećnićko pitanje:

“Na osnovu člana 23. I 46.Statuta, upućujem vijećnićko pitanje:

Da li je u 2023.godini i kojom dinamikom (kalendarski), odnosno kojim budžetom, planirano saniranje/rekonstrukcija putne saobraćajnice magistralne ceste M-4 Doboj-Tuzla, koja je u najvećem dijelu oštećena na potezu koji prolazi kroz opštinu Doboj Istok i na potezu  D.Orahovica-Šićki?

Obrazloženje:

Putem Vaše web stranice, u sklopu rubrike održavanja magistralnih cesta, pod LOT 3, tuzlanski kanton, navedena je magistralna cesta M-4 Donja Orahovica-Šićki Brod-Tuzla-Simin Han-Kalesija-memići (gr.ent), dužina: 71,881 km.

Da li je predviđeniom LOT-om planirana rekonstrukcija cijele navedene dionice u tekućoj 2923.godini, odnosno kada možemo očekivati i rekonstrukciju dionice magistralne ceste koja prolazi kroz opštinu Doboj istok.

Grad Gračanica, koja je u vrhu F BiH, pa i države BiH, sa brojem pokrenutih biznisa, odnosno uspješnih firmi, ugrožena je zbog trenutno lose putne infrastructure magistralne ceste M-4, bilo da krene prema Tuzli ili Doboju!

Takođe, Grad Gračanica ima  velik broj korisnika motornih vozila, koji putem registracije istih, uplaćuje znatan iznnos putarina u Federalni budžet!

Iz svega navedenog, zaslužuje odgovorniji odnos prema ovom problem od strane nadležne direkcije, tačnije JP Ceste Federacije BiH, što i očekujemo u narednom period, u pozitivnom smislu! S poštovanjem!

Vijećnićka inicijativa:

“Na osnovu člana 23. I 46.statuta, upućujemo vijećnićku inicijativu za:

Uklanjanje/saniranje fizičkih/prirodnih barijera, grana od drveta, udarnih rupa i slično na saobraćajnicicama Grada Gračanica!

Obrazloženje:

Svjedoci smo da se na nekoliko ulica, saobraćajnica, nalaze razne, barijere koje ugrožavaju saobraćaj, bezbjednost građana, ali i prouzrokuju oštećenja na vozilima!

Nabrojat ću samo neke:

-na potezu ulice od skretanja za glavnu autobusku stanicu, iz pravca BP INA prema izlazu na magistralnu cestu Doboj-Tzla, veći broj grana od drveta, čak i krošnji, koje smetaju prvenstveno autobusima koji saobraćaju tom dionicom;

-udarna rupa/kanal ispod Doma zdravlja, izlaz na put u ulici Patriotske lige, koja prouzrokuje i oštećenja na vozilima;

-udarna rupa/kanal u ulici hajdarovac, pored tvornice namješataja Ingrat i slično.

Navedene barijere potrebno ukolniti/sanirati u što kraćem roku, da se izbjegnu neželjene situacije, nesreće i ne daj Bože, veće tragedije.

Ujedno iniciram putem službe, nadležnih inspekcijskih organa Gradske uprave, ali i medija, na predsjednike vijeća mjesnih zajednica, da se i na ostalim saobraćajnicama, na cijelom području grada Gračanica, uklone slične barijere, koje, posebno u uslovima većeg snježnog pokrivača, gotovo da zatvore neke putne pravce, učine ih neprohodnim, prave oštećenja, posebno na većim vozilima! S poštovanjem!”.

Hasan Puškar:

Vijećnićka inicijativa:

“Da se na regionalnom putu Gračanica-Srnice kroz Grad Gračanica na mjestima gdje je ograničenje brzine manje, a to vam je u naselje Luke, odnosno skretanje za Gradsku upravu, od 50 km/h, 30 km/h ili 40 km/h, a zbog kretanja učenika i iz škole, kada za to nema potrebe, dopuni dopunskom tablom npr. 07:00 h – 19:00 h, osim vikendom (subota-nedjelja) i na tim istim znakovima bi trebala biti dopunska table dužina ogranienja brzine.

Obrazloženje:

Svjedoci smo da u zadnje vrijeme sve vise imamo kontrole brzine kretanja vozila na pomenutim mjestima. Nema potrebe da na raskrsnici od BKC-a bude 30 km/h ograničenje naveče u 21:00 h ili u 22:00 h, ako je tu ograničenje 50 km/h, jer nema pješaka i nema potrebe za tim. Pomenuto ograničenje je postavljeno na ćošku kod crkve i ono vrijedi do skretanja za Gradsku upravu, jer svi znakovi zabrane ograničenja prestaju i dolaskom do raskrsnice. Ako dolaziš do raskrsnice ono vise ne vrijedi, znači nema tačnog mjesta gdje prestaje ograničenje. Te tri table bi trebalo postaviti i to je moja inicijativa prema Direkciji cesta TK. Također, ujedno se može odnositi i na ograničenje pored Druge OŠ koje je postavilo Grad Gračanixca, isto da se postavi jedna dopunska tavla o čemu sam ja isto govorio i na sastanku Savjeta gradskog.”

Demir Milkić:

Vijećnićka inicijativa:

“Moja vijećnićka inicijativa se iznosi na izradu arhitektonske sculpture 1 < 3 Gračanica na određenoj turističkoj destinaciji (Vidikovac ili Ul. Alije Izetbegovića) u našem gradu. Ideja je preuzeta iz većine evropskih metropola gdje takve instalacije predstavljaju turističku atrakciju.

Prvi oblik instalacije je postavljen u Los Angelesu 1910 koji je i danas dan poznat po čuvenim slovima Hollywood.

Gradovi sa ovim instalacijama postaju prepoznatljivi i turistički atraktivni. Veliki broj turista želi da napravi fotografije na ovim instalacijama.

Obrazloženje:

Inicijativu postavljanja prostorne instalacije u smislu turističke promocije Grada Gračanice trebalo bi usmjerit u pravcu inventivnog i kreativnog promišljanja o prostoru, kreiranju atraktivnog gradskog identiteta, inovativnog arhhitektonskog koncepta u tehnološkom pogledu”.

Vijećnićka inicijativa-Zahtjev:

“Poštovani Gradonačelniče,

Obraćamo Vam se sa ovom inicijativom u ime građana, roditelja i djece, naselja Ritašići i hajdarevac, za dodjeljivanje lokacije/zemljišta “Vuknić” na korištenje, odnosno, upotrebu kao gradskog izletišta, odnosno sportsko-rekreacionih terena, obzirom da se radi o površini od oko 10.000 m2, na kojoj bi bilo moguće u saradnji sa Vama kao Gradonačelnikom Grada Gračanica i MZ Gračanica, urediti, pripremiti i izgraditi terene zajedničkim ulaganjima sa građanima gore pomenutih naselja i svih ostalih građana našeg grada.

Kao što Vam je poznato, u navedenim naseljima trenutno živi i radi preko 4.000 tanovnika, od kojih je vise od 1.000 djece, koja već dugi niz godina nemaju nikakvu mogućnost za igru na namjenski uređenom terenu za igru, kako mališana tako i velike djece.

Problem sa nedostatkom/ne rješavanjem terena za igru u navedenim naseljima je prisutan godinama, a čemu ste već upoznati, te smatramo da je došlo vrijeme za rješavanje istog.

Navedena lokacija se spominje vež dugi niz godina kao jedina i najpogodnija za ovakvu vrstu namjene, obzirom i na veliki broj izgrađenih objekata kao i na samu konfiguraciju terena navedenih naselja.Ovim putem Vam se: obraćamo ne samo kao Gradonačelniku, nego kao i osobi koja je cijeli svj život posvetila i pridavala ogromnu pažnju sportu, djeci i njihovom razvoju psporta i sportskih aktivnosti, te Vas pozivamo da to nastavite i kroz rješavanje dodjeljivanja i odobravanja navedenog zemljišta (označenog sa k.č. 4908/ (1……..31) za izgradnju sportskih terena i izletišta.

Stoga Vas  molimo za iznalaženje termina za prijem delegacije predstavnika građana na razgovor o svim preduzetim i budućim planovima i aktivnostima.

U prilogu dostavljamo i potpisanu peticiju građana naselja Ritašići i Hajdarevac, kojom traže i zahtijevaju da se uključite u rješavanje svega pomenutog, kao i spremnost i odlučnost za učešće u svim aktivnostima, na kojima su spremni ustrajati do konačnog rješavanja. S poštovanjem!”

Ibrahim Hasić:

“Jas am izašao što se kaže reda radi da opravdam kolegicu Mersihu. U pravu je za ono pitanje, dnosno inicijativu, nisam pratio šta je ali nije ni bitno. Vi ste pomenuli samo jedno od moduća četiri, dva su prije betonare Gramatove od Malešića, imaju dva, a onda je prvo od Gramatove betonare to koje ste vi pomenuli, gdje se često puta kupuju i u suhoj rijeci, treće je na slijedećoj krivini i još peto ima prije mosta. Ja imam predmjere i predračune i to u različitim godinama kada je prije otprilike pet godina kada sam prve predmjere uradio, odnosno uradio je Gramat, oni su koštali oko desetak hiljada, a nakon dvije godine kada sam nove predmjere uradio to je negdje izašlo na 17.000 KM, ali i to je bilo prije tri, četiri godine.Prema tome ja imam predmjere od svih lokaliteta, kako prva dva od betonare do Malešića, ide onda treće, četvrto i peto prije drečinskog mosta. Naravno, ja sam to predložio i šefu službe, sjeća se on toga sigurno, da li sam Gradonačelniku ili nisam ne mogu se sjetiti, ali evo smatrao sam da će to doći nekada na red. Ovo sam izašao samo da opravdam kolegicino i zahvalio bi se što si malo pomogla i meni i da se opravdam jap red građanima”.

Mirzet Topčagić, Predsjedavajući:
„Dužan sam da vas obavijestim da ste u vašim materijelima dobili Priručnik za zaštitu okoliša koji nam je dostavio Nacionalni demokratski institut u cilju kampanje, upoznavanje kantonalnih skupština i vijeća lokalnih zajednica sa ovom problematikom. Nadam se da ste Priručnik pročitali kako bi imali određene smjernice u vašem budućem društvenom radu, po pitanju incijativa i pitanja i vašeg uopštenog djelovanja.“

Nakon ovog dijela sjednice prešlo se na dnevni red koji je utvrdio Kolegiji Vijeća, a dnevni red glasi:

1. RAZMATRANJE I USVAJANJE PRIJEDLOGA STATUTA GRADA GRAČANICA 

Izvjestilac: Arnes Avdić, Predsjednik Komisije

2. RAZMATRANJE I USVAJANJE PRIJEDLOGA PROGRAMA RAZVOJA ZAŠTITE I SPAŠAVANJA LJUDI I MATERIJALNIH DOBARA OD PRIRODNIH I DRUGIH NESREĆA GRADA GRAČANICA 2023.-2027. GODINA

Izvjestilac: Mustafa Bajić, Šef Službe

3. RAZMATRANJE USVAJANJE PRIJEDLOGA ODLUKE O BEZBIJEDNOSTI SAOBRAĆAJA NA CESTAMA GRADA GRAČANICA

Izvjestilac: Asim Arnaut, Šef odsjeka

4. RAZMATRANJE I USVAJANJE PRIJEDLOGA ODLUKE O ADMINISTRATIVNIM TAKSAMA GRADA GRAČANICA
Izvjestilac: Dženana Tukulj, Sekretar

5. RAZMATRANJE I USVAJANJE NACRTA ODLUKE O PRIZNANJIMA GRADA GRAČANICA 

Izvjestilac: Dženana Tukulj, Sekretar

6. RAZMATRANJE USVAJANJE PRIJEDLOGA ODLUKE O VISINI NAKNADE ZA RAD ČLANOVIMA GRADSKE IZBORNE KOMISIJE GRAČANICA ZA FISKALNU 2023. GODINU
Izvjestilac: Mersed Hamzić, Predsjednik GIK-e

7. RAZMATRANJE PROGRAMA RADA GRADONAČELNIKA i GRADSKIH SLUŽBI ZA UPRAVU ZA 2023. GODINU – informativno 
Izvjestilac: Gradonačelnik Nusret Helić, 

8. RAZMATRANJE I DONOŠENJE RJEŠENJA O IMENOVANJU UPRAVNOG ODBORA JZU GRADSKA APOTEKA GRAČANICA

Izvjestilac Dženana Tukulj, predsjednica Komisije

9. RAZMATRANJE I DONOŠENJE RJEŠENJA O IMENOVANJU UPRAVNOG ODBORA JZU DOM ZDRAVLJA GRAČANICA

Izvjestilac Dženana Tukulj, predsjednica Komisije

10. RAZMATRANJE I DONOŠENJE RJEŠENJA O IMENOVANJU ČLANOVA NADZORNOG ODBORA JP VETERINARSKA STANICA GRAČANICA

Izvjestilac Dženana Tukulj, predsjednica Komisije
11. RAZMATRANJE I USVAJANJE IZVJEŠTAJA O RADU GRADSKOG VIJEĆA GRAČANICA I RADNIH TIJELA (KOMISIJA) U 2022. G.
Izvjestilac: Dženana Tukulj, Sekretar Gradskog vijeća

12. RAZMATRANJE I USVAJANJE IZVJEŠTAJA O RJEŠAVANJU UPRAVNIH STVARI U UPRAVNOM POSTUPKU U SLUŽBAMA ZA UPRAVU GRADA GRAČANICA U 2022. GODINI

Izvjestilac: Alma Buljubašić, Šef službe

13. RAZMATRANJE INFORMACIJE O STANJU SPOMENIKA NA PODRUČJU GRADA GRAČANICA
Izvjestilac: Alma Buljubašić, Šef Službe

Predsjedavajući je stavio na raspravu dnevni red.

Učesnici u diskusiji:

Hasan Puškar:

„Tražim da se Odluka o priznanjima Grada Gračanica razdvoji u dvije tačke dnevnog reda. To sam i na Kolegiju rekao, jer je nespojivo da ta dva priznanja ili dvije odluke idu kao jedno.Evo samo ću jedan primjer navesti zašto je nespojivo, a poslije toga bi tražio ako može pauzu kako bi Kolegiji zasjedao. Recimo Zlatna plaketa, pa kaže, dodjeljuje se pravnim licima u članu 3., znači za priznanja u ratu trebamo dodijeliti samo priznanje pravnim licima, onda kasnije član 7. navodi pravna lica i pojedince itd. U članu 2. gdje se dodjeljuju priznanja, samo se plaketa dodjeljuje, ako sam ja dobro pročitao ili u mene ovo nešto nije uredu možda napisano, ili je tehnička greška ili neko nije stručno pripremio. Ja sam odmah rekao da su te dvije Odluke nespojive, ne donose se u isto vrijeme, po istim kriterijma, itd. Pa pošto iste idu u nacrtu, ili da sjednemo da vidimo, ili da mi neko objasni kako može pravno lice samo dobiti za odbranu u ratu, a ne pojedinac, a član 3. je obavezujući kome se dodjeljuju plakete.Znači ako može pauza pa da vidimo šta ćemo.“

Vijećnik Hasan Puškar je zatražio pauzu od 10 minuta kako bi Kolegiji održao sastanak.

Data je pauza od 10 minuta.

Nakon pauze, Predsjedavajući je pozvao vijećnika Puškar Hasana da iznese stav o svom prijedlogu.

Hasan Puškar:

„Nakon rasprave na Kolegiju donijeli smo zaključak da tačka dnevnog reda ide ovako na raspravu na Vijeće, ali da ćemo donijeti zaključak ukoliko se na javnoj raspravi ukaže potreba da idu dvije Odluke, ili ova Odluka ali da se dobro rasčlani. Znači priznanja za Dan Gračanice i za učešće u odbrani Grada Gračanica.“

Nako ovog dijela sjednice, Predsjedavajući je zaključio raspravu i dao na usvajanje dnevni red koji je utvrdio Kolegiji Vijeća.

Dnevni red je jednoglasno usvojen.

TAČKA 1

RAZMATRANJE I USVAJANJE PRIJEDLOGA STATUTA GRADA GRAČANICA

Arnes Avdić, Komisija za propise i Statut, izbor i imenovanja, gradska priznanja i obilježavanja značajnih događaja i ličnosti:
„Prije nego što pređem na izjašnjavanje Komisije, uočena je jedna štamparska greška u Prijedlogu Statuta kojeg ste dobili, a to je u članu 1. gdje se navodi gradovima i gradovima, a treba da stoji gradovima i općinama.

Na sjednici Komisije za propise i Statut, izbor i imenovanje, gradska priznanja i obilježavanje značajnih događaja i ličnosti, održanoj 30.01.2023. godine Komisija je razmatrala pristigle amadmane na Prijedlog Statuta i daje sljedeće odgovore, Znači pristiglo je osam amadmana.

Amadman vijećnika Ibrahima Hasića Komisija nije prihvatila. Napominjemo da bi usvajanjem ovog amadmana bez neophodni izmjena i drugih članova Statuta (npr. Član 70.) izazvalo pravnu nedoslijednost u Statutu, te da je isti neprovodiv. 

Klub vijećnika Naša stranka podnio je dva amadmana. Prvi amadman da se u članu 36. pod rednim brojem 11. dopuni sljedećim tekstom: „o čemu izvještava Gradsko vijeće na prvoj narednoj sjednici“ Komisija takođe nije prihvatila jer nije svrsishodno. 

Drugi amadman, izmjene člana 69. i brisanje člana 70. da se izbori za VMZ definišu Pravilnikom. Amadman se treba odbiti obzirom da nije u skladu s članom 28. Zakona o principima lokalne samouprave, gdje se navodi: „Statutom mjesne zajednice, u skladu sa Statutom jedinice lokalne samouprave i aktom o osnivanju, utvrđuju se poslovi koje obavlja mjesna zajednica, organi, kao i postupak izbora, organizacija i rad organa, način odlučivanja i druga pitanja od značaja za rad mjesne zajednice.“ Iz ovog slijedi da se način izbora VMZ mora regulisati Statutom. Napominjemo da bi usvajanjem ovog amadmana i istovremeno usvajanje Statuta s ovim članom, ukoliko Pravilnik ne bude usvojen, dovelo do nemogućnosti izbora za VMZ, jer bi odredbe sadašnjeg Statuta bile ukinute, a nedonošenjem novih pravila nastupio pravni vakum.

Klub vijećnika SDA je uputio dva amadmana. Prvi amadman da se briše član 25. Komisija nije prihvatila jer je isto propisano Zakonom o principima lokalne samouprave član 13. stav 3. „Članovi Vijeća odgovaraju za ustavnost i zakonitost akata koje Vijeće donosi u okviru svojih nadležnosti.“

Drugi amadman se odnosi na članove 68. do 70. Komisija nije prihvatila, jer se Komisija na osnovu ranije dostavljenih stavova Klubova po zahtjevu Komisije opredijelila na način izbora kao u Nacrtu Statuta.

Vijećnik Edin Šehić podnio je četiri amadmana. Prvi amadman je dopuna člana 34. novim stavovima koji se odnosi na proceduru opoziva Gradonačelnika. Amadman nije prihvaćen  uz Zaključak da je u članu 34. stav 3. propisano da se procedura opoziva provodi u skladu s Zakonom što je upućujuća norma (a predložene dopune i jesu odredbe Zakona) te je nepotrebno prepisivati zakonski tekst u Statut. Takođe postavlja se pitanje izmjena Zakona pri čemu bi se morao mijenjati Statut. Treći amadman je prijedlog izmjena člana 68. u pogledu broja članova VMZ Komisija nije prihvatila. Četvrti amadman se odnosi na izmjenu člana 69. i člana 70. Statuta, a kojim se predlaže da se VMZ biraju na onosvu izbora, bez prethodne poveznice s Lokalnim izborima. Komisija amadman nije prihvatila, obzirom da je na osnovu ranije dostavljenih stavova Klubova po zahjtevu Komisije opredijelila na način izbora kao u Nacrtu Statuta.

S obzirom da su svi amadmani odbijeni Komisija predlaže Gradskom vijeću usvajanje Statuta onako kako ste dobili u Prijedlogu sa ovom ispravkom u članu 1. gdje se navodi gradovi i gradovi, umjesto gradovi i općine.“

Dženita Dugić, Komisija za ravnopravnost spolova, prava i sloboda čovjeka, prestavke i prizužbe:

„Budući da smo se mi usvajanjem Lokalnog gender akcionog plana obavezali da ćemo uskladiti Statut Grada sa princpipima rodne ravnopravnosti, kao i sa Zakonom o ravnopravnosti spolova u BiH, Komisija za ravnopravnost spolova, prava i sloboda čovjeka, prestavke i pritužbe je takođe razmatrala Prijedlog Statuta, te je saglasna sa ovakvim Prijedlogom, budući da je jasno da isti integriše principe rodne ravnopravnosti. Mi kao Komisija predlažemo usvajanje ovog Statuta.“

Učesnici u diskusiji:

Osman Sulejmanović, Klub SDP:

„Evo u ime Kluba SDP-a dajem mišljenje da će Klub SDP-a podržati ove izmjene Statuta. Mislim da će se kolega Hasić odreći svog amadmana, tako da ćemo biti jednoglasni.“

Dženita Dugić, Komisija za ravnopravnost spolova, prava i sloboda čovjeka, prestavke i prizužbe:

„Ja se izvinjama, ali samo još jedna konstatacija. Ne znam kako će ići dalje sam tok rasprave, ali evo opet u ime Komisije iznosim stav da je Komisija protiv svakog amadmana i prijedloga koji narušava princip ravnopranosti, i evo nadamo se ako bude nekih prijedloga u toku rasprave da ćete uvažavati principe rodne ravnopravnosti i Lokalnog gender akcionog plana kojim smo se obavezali.“

Mersiha Jogunčić:

„S obzirom da je Komisija odbila amdman ja mogu tražiti da se Vijeće izjasni o amadmanu. Dala bi obrazloženje, vi ste odbili amadman gdje smo mi tražili dio dodavanja o čemu izvještava Gradsko vijeće, i sada bih dala obrazloženje ovog amadmana i stavila vama da vidite da li ovo ima smisla. Gradsko vijeće je nadležno, i danas ćemo to raditi, da imenujemo, odnosno da dignemo ili ne dignemo ruku, da podignemo ruku za imenovanje upravnih i nadzornih odbora u javnim preduzećima, javnim zdravstsvenim ustanovama, javnim ustanovama, itd., nakon sprovedene procedure od strane Gradonačelnika. Dakle tu proceduru sprovede Gradonačelnik i mi ćemo dići ruku zato ili nećemo kako god, i mi to radimo nadležni smo. Takođe, Gradsko vijeće je ovlastilo Gradonačenika da u javnim preduzećima, javnim zdravstvenim ustanovama i javnim ustanovama vrši poslove nadzora, te smatramo da je potrebno da nas nakon sprovedenog nadzora izvijesti, čisto da nas izvijesti, o mjerama koje je poduzeo nakon sprovedenog nadzora u javnim preduzećima, javnim zdravstvenim ustanovama i javnim ustanovama. Ovim amadmanom se postiže da Gradonačelnik ima statutarnu obavezu da izvijesti Gradsko vijeće o poduzetim mjerama, a na osnovu praćenje rada javnih preduzeća, ustanova i javnih zdravstvenih ustanova kojima je Grad osnivač. Ovo se čisto odnosi na transparentnost u radu, dakle ako smo imenovali mi upravne odbore i imenovali i dali ovlaštenje, zašto onda da ne dobijemo povratnu informaciju, ja ne znam što je ovo problematično. Evo čisto toliko, ja mogu tražiti izjašnjeje i o ovom drugom, ali neću, a evo o ovome tražim da se Vijeće izjasni da li da se dopuni da dobijemo izvještaj, samo čisto o poduzetim mjerama i stanju u javnim ustanovama, javnim zdravstvenim ustanovam i javnim preduzećima.“

Nusret Helić, Gradonačelnik:

„Nisam mislio izlaziti jer se nisam ni uključivao, pošto je predlagač Komisija za propise i Statut nisam puno oko Statuta, ali hoću na ovo da odgovorim. Značili to da Gradonačelnik svako rješenje što potpiše, što danas obavi razgovor u nekom gradu, treba izvijestiti Vijeće. Pogledajte tamo u istom članu tačka 10. stoji da gradonačelnik izvještava Vijeće o provođenju politike Gradskog vijeća i o radu svom, dakle to je jasno. Sama si rekla da evo danas biramo nadzorne odbore, odnosno vi, i piše vam u obrazloženju sve, pa hoćete da ja napišem opet u tom izvještaju da je Komisja provela procedure itd. Nema potrebe, ima gradonačelnik ovu odredbu po kome izvještava Vijeće o svemu. Nemojte da pričamo o pojedinačnom izvještavanju, jer ponavljam stvarno, onda bi trebao izvještavati o svemu šta se dešava.“

Replika:

Mersiha Jogunčić:

„Dakle apsolutno ne znači da o svemu, ja sam tačno i decidno navela o onome gdje mi sada izglasamo upravne odbore, javne ustanove, javne zdravstvene ustanove i javna preduzeća, a ne ono gdje ste vi otišli, gdje ste se vi sastali ono što je u vašoj nadležnosti. Ok upravni odbori, ali kada vi vršite nadzor i vi odete i snimite situaciju, vidite kakvo je stanje u nekoj javnoj ustanovi, da izvijestite Vijeće i da vidimo možemo li i mi doprinijeti nekim prijedlogom mjera itd. Evo zbog toga, ne dakle svaki vaš korak da se prati i svaka odluka, ali evo samo ovo.“

Edin Šehić:

„Evo nama napokon Statuta na dnevnom redu i bojim se da smo se opet usaglasili za potrebni broj, dvotrećinski, ali evo vidjeti ćemo na glasanju. 

Vezano za amadmane koje sam podnio, što se tiče prvog amadmana stav Komisije i njihovo obrazloženje prihvatiti ću kao ok i povući ću prvi amadman. Mada se ništa zlonamjerno nije tražilo, mislio sam samo da se u Statut stavi kompletna procedura jer sam to vidio u nekim drugim statutima, i to bez problema u nekim drugim lokalnim organicijama. Evo kod nas ne može, ok, ako je to problem iako će praviti probleme ja povlačim prvi amadman.

Drugi amdman, evo obzirom da pokušavamo mi mjesne zajednice da uzdignemo, da nam budu zaista dobro organizovane i da imaju uređene statute, nadam se uskoro usaglašene sa glavnim Statutom Grada koji evo nemamo, ili sa onim starim Statutom kako već. Povući ću i ovaj drugi amadman, tamo je stavljeno od 5 do 15 vijećnika u MZ u skladu sa Statutom, i evo neka to mjesne zajednice, odnosno VMZ kada budu, uvažavajući vjerovatno određene kriterije, veličine MZ i broja birača, itd., da će napraviti statute po mjeri, i da ih zaista zastupa određeni broj koliko smatraju u VMZ.

Sada se vraćam na amadman tri i amadman četiri koji su vezani, koji su zaista razrađeni, na koje sam dobio odgovore iste i prošli put smo povukli Statut sa dnevnog reda, nismo ga puštali jer imamo tu obavezu, odnosno evo problem ako ga ne usvojimo jer šest mjeseci ne može doći na dnevni red. Slažem se da nam treba Statut Grada, slažem se da već dugo nemamo Statut Grada, ali se ne mogu složiti ako smo doslijedni i ako pokušavamo kanalisati svoj rad ka Evropskoj uniji, ka evrospkim vrijednostima, evropskim standardima, ka demokratičnosti, depolitizaciji, mjesta gdje život znači, gdje živimo. Bukvalno ne trebamo se brojati po krvnim zrncima, po političkoj opredjeljenosti itd., nego nam trebaju zaista aktivni, proaktivni ljudi, vrijedni ljudi koji mogu raditi i koji žele raditi. Nažalost, politika je postala ogavna svima, pa i meni samom iako sam političar, jer je teško zaista kada kažete da se bavite politikom, svi vas nekako gledaju sa gađenjem, barem mene evo, ne želim vas ništa da uvrijedim, jer sinonim za političare je nažalost takav kakav je i svi smo mi zbog svih dešavanja u našoj prelijepoj domovini tako okarakterisani. Tako da ne mogu se pomiriti sa činjenicom da ovaj amadman koji sam zaista decidno obrazložio, koji je u skladu sa Vizijom koju smo usvojili za razvoj mjesnih zajednica na prošlo sjednici Gradskog vijeća, i u skladu sa svim normalnim i normama i aktima, da evo i na prijedlog kolege Hasića donekle. On je pokušao da budu neposredni izbori, mada ponovo se vraćamo pod uticaj političkih stranaka, pa i kolega iz Kluba Naša stranka su propisali Pravilnikom sve što bi se odlukom koju sam ja predložio, dakle Odluka se donosi na Gradsko vijeće s kojom će se definisati sve ono što je i Naša stranka predložila kroz svoj amadman. Zaista ne vidim da se ne možemo usaglasiti da ovaj amadman dobije potrebnu većinu, da se ugradi u Statut i da pokušamo. Svi osuđuju na samom startu, ali mislim da s ovim amadmanom, ukoliko imamo neposredne izbore da svako može birati i biti biran bez obzira da li je politički aktivan ili ne, ali je aktivan  u svojoj društvenoj zajednici, da ćemo zaista dobiti kvalitetne ljude, radiše ljude i onda pospiješiti sami život u svakoj mahali i u svakoj mjesnoj zajednici. Samo ću malo obrazložiti vezano za amadman, obzirom da se nije i radi javnosti pročitao decidno šta sam naglasio u svom amadmanu.

Dakle u članu 69. koji se u potpunosti mijenja i nije u toj formi koji je predložen u Prijedlogu Statuta. Dakle, VMZ biraju građani sa područja mjesne zajednice, demokratskim putem, na neposrednim i tajnim izborima. Svaki birač, koji ima opće biračko pravo i nalazi se na Centralnom biračkom spisku u mjesnoj zajednici u kojoj se vrše izbori, može birati i biti biran u VMZ. Mjesto i vrijeme održavanja izbora za VMZ, organi za sprovođenje izbora, sredstva potrebna za sprovođenje izbora, način utvrđivanja i proglašavanja rezultata izbora, kao i druga pitanja u vezi sa izbornim procesom za VMZ uređuju se Odlukom Gradskog vijeća. Prijedlog kandidata za VMZ mogu podnijeti: građani (pojedinačno ili grupno), organi političkih stranaka, druge organizacije i udruženja koja djeluju na području mjesne zajednice. Ako prijedlog kandidata za VMZ podnose građani iz predhodnog stava ovog člana (pojedinačno ili grupno), prije kandidature isti su dužni prikupiti najmanje 20 potpisa građana upisanih u Centralni birački spisak mjesne zajednice u kojoj se kandiduje. Prilikom predlaganja kandidata za VMZ, vodit će se računa o nacionalnoj strukturi građana na području mjesne zajednice, proporcionalnoj teritorijalnoj zastupljenosti, odnosno da spolovi budu ravnopravno zastupljeni.Gradsko vijeće proglašava rezultate provedenih izbora za VMZ.

Ja zaista ne vidim šta je ovdje sporno ako želimo biti usaglašeni sa evropskim normama.Kolegica je malo prije rekla da u ime Komisije nećemo i ne želimo podržati ni jedan amadman koji se kosi sa proporcionalno spolnom zastupljenosti. Mi imamo Zakon izborni takav kakav imamo i u sklopu tog Zakona imamo predlaganje liste da mora biti 40 % i više, najmanje tako je, to isto možemo Odlukom Gradskog vijeća propisati. Da li su građani u mjesnoj zajednici, nekoj, evo znam da je aktivizam žena jak u Miričini ili bilo gdje drugo, u Stjepan Polju, siguran sam da će građani prepoznati i podržati žene da uđu u VMZ. Oni koji su kao članovi nevladinih organizacija po zakonima ne smiju biti politički aktivni i samim tim smo ih diskriminirali da ne mogu uticati na život svoje lokalne sredine, odnosno svoje mjesne zajednice. Naravno neću evo dužiti, što se tiče člana 70. to je jasno propisano u skladu sa ovim članom 69., kako se može promijeniti, odnosno zamijenit član. Evo banalno vam kažem, ako imamo u MZ Babići 30 imena, listu imena za izbor, znači predlaže ovako kako sam opisao da svako predlaže, naravno sa Odlukom se može decidno još navesti. Izlaze građani na izbor, glasaju i privh 7, ako je 7 u VMZ budu birani, i svaki sljedeći ako ne želi raditi po nekim pravilima ili Statutom definisanim, ne ispunjava, odnosno ne dolazi tri puta na sjednice itd., mijenja se sa narednim sa liste i sve do 30 broja. Ja sam decidno napisao da Odlukom definišemo, ako ispucamo tu listu, da ponovo Vijeće raspisuje vandredne izbore. Nemojte mi molim vas govoriti to je preskupo, preskupi su naši životi, preskupo je ono što imamo trenutno da je se politika uvukla u porodice, a to ne smijemo dozvoliti. Dakle imamo braću različitih stranaka i onda vode svoju politiku u porodicama, a u mjesnim zajednicama ja dok sam gradski vijećnik, dok sam u politici, šta god govorili o meni, ja ću se zalagati da u mjesnoj zajednici ne smije biti politike. To se moramo boriti za časne, poštene, vrijedne ljude, i stim u vezi ovaj amadman, odnosno amadman 3 i 4 ja ću dati da se izjasni Gradsko vijeće, i naravno ukoliko se ne uvrste sa potrebnim brojem glasova, ja neću podržati sigurno Statut koji ničim ništa dobivamo novo, nego isto ono što radimo sada. Tako da je bolje da sačekamo šest mjeseci, možda nam se malo glave ohlade pa budemo drugačije razmišljali.“

Hasan Puškar:

„Ja ću malo skratiti, ali podržavam kolegu Šehića u nekim prijedlozima.Član 68. interesuje me samo, prije je bio veličina VMZ Statutom propisana, neko je to izbacio i ubacio na samovolju vijećima mjesnih zajednica da oni sebi odrede od 5 do 15 članova. Za taj prijedlog ja stvarno nemam komentara. Recimo Ibrahim u Malešićima ima većinu, pošto se on neće naljutiti mogu njega, i on će sebi sada donijeti odluku u Statutu, nakon ove sjednice ako se usvoji, i on će u Malešićima imati 5 vijećnika, a ovaj će u Buku donijeti odluku da ima 15 vijećnika. To je za mene stvarno, ili ja nisam nešto dobro pročitao, jer prije je bilo tačno decidno po broju stanovnika, ili ja nisam nešto dobro pročitao, volio bih da mi se to objasni, Sekretar da mi objasni. Sljedeća stvar, tamo kažu zastupljenost u VMZ, brinemo se o nacionalnoj strukturi, brinemo se o spolnoj strukturi, a niko se ne brine o teritorijalnoj, a to je prije u Statutu bilo ubačeno i to je izbačeno. Desit će nam se da čitavo Vijeće mjesnih zajednica bude u Babićima iz Karića, u Sokolu iz Mehića, a šta je sa ostalim dijelovima mjesne zajednice gdje trebaju raditi neki vijećnici malo s građanima itd. Vjerujte, ja sam bio tri mandata predsjednik i ja znam dobro kako je kada u nekom dijelu MZ nemate predstavnika VMZ, kako je teško raditi. Još imam nekih stvari, ali volio bih za početak da mi ovo neko objasni zašto smo to izbacili, ili ja nisam dobro našao. Zašto je znači u MZ izbačen broj po MZ, bilo je ne znam ni ja od 500 stanovnika toliko, od 1.000 toliko, od 1.500 toliko, itd? Nikada Ibrahima nismo mogli u Malešićima natjerati da on uskladi Statut MZ. Mislim volio bih da mi se ove neke stvari objasne, pa ću se onda izjasniti o našim amadmanima.“

Dženana Tukulj, Sekretar Gradskog vijeća:

„Evo pošto je prozvan sekretar, iako je predsjednik Komisije tu i predlagač je Komisija, ali možda se predsjednik Komisije ne može sjetiti pošto ovo dugo traje. Kolega Hasane, u Obrazloženju u dijelu koji se tiče obrazloženja prijedloga i sugestija i primjedbi, odnosno šta se dešavalo u toku rasprave, obrazloženo je koji su stizali prijedlozi i sugestije u toku javne rasprave. Pa je došao prijedlog GO SDP-a BiH koja je predložila ovakav način izmjene člana 68., koji je Komisija u potpunosti prihvatila i ugradila u Prijedlog Statuta. Znači, bio je prijedlog u toku javne rasprave, bilo je više prijedloga kojeg su se ticale ovog člana 68. Komisija je glasanjem došla do toga da se prihvati prijedlog GO SDP-a i da se na ovaj način to reguliše. Što se tiče teritorijalnog, volila bih da i predsjednik Komisije vam da malo više informacija i da je se raspravljalo na tu temu. Kroz ovaj način koji je predložen vrlo je teško izvršiti predlaganje sa teritorijalnog, i zato se u taj dio nije ulazilo.“

Replika:

Hasan Puškar:

„Sekretaru ja sam to pročitao i zato sam i tražio da vi obrazložite.Znači ako jedna politička partija predloži njeno se sve mora prihvatiti, a od ostalih se izgleda ne mora ništa prihvatiti. Ovaj prijedlog ja ne znam, ok, neko trenutno ima većine po nekim MZ i to je uredu, i da prave naredne sazive vijeća, znači već se pravi plan, itd., itd. Međutim, Komisija nije donosila odluke jednoglasno, da se i to razumijemo, nego preglasavanjem, i sve su ovi amadmani itd. preglasavanjem, samo mi smo dogovorili, mi imamo većinu, i na taj način je vođena rasprava. Ovdje nije bitna većina i nije bitno ko šta radi, ja pričam o operativnom radu VMZ. Evo naveo sam jednu od najvećih mjesnih zajednica, sutra oni sjednu i kažu hoćemo pet vijećnika, i to njima štima sada, a operativno, ko će mu doći od tih pet, a po svim kriterijma treba ih biti petnaest. Mi smo stavili na samovolju meni i Mirzetu da se mi u Sokolu dogovorimo da hoćemo pet vijećnika, evo mi hoćemo pet, a trenutno imamo jedanaest. Znači nama moraju ovdje biti kriteriji jasni što se tiče VMZ, jer znajući nas kakvi smo mi ćemo to svi pokušati zloupotrijebiti. Znajući nas kakvi smo, ovo sam namjerno rekao, jer znam ja da od nas ovdje 30, da budem skroman, 15 nije ni pogledalo, ako ne dvadeset i nešto, nije ovo pogledalo ni otvorilo, jer vidim kako se uključuju u rasprave, kako pišu amadmane, itd. Sutra ćemo kritikovati ili nešto ćemo izglasati, a nismo ni pogledali šta glasamo i tako radimo evo godinama.“

Dženana Tukulj, Sekretar Gradskog vijeća:

„Nije replika, ja ću samo dopuniti, jer ne bih ja replicirala vijećnicima. Komisija donosi odluke kako donosi, zato sam ja na početku rekla da je predsjednik Komisije tu, pa možda da obrazloži. Možda nisam bila i dovoljno jasna pa ću dopuniti. Prijedlog MZ Lendića je isto bio da sastav VMZ ne bi trebo biti manji od 5 i veći od 11, s tim da su oni tražili i povećanje izbornog praga s 3 na 5% kod rasporeda, pa nije usvojen jer je prihvaćena ova druga formulacija i bilo je rekla sam još nekih. Meni je žalosno, evo sada ću reći, da u javnim raspravama, u ovom dijelu obrazloženja vidite, ako nije neko pročitao molim vas okrenite, da se nažalost i VMZ nisu uključila u javnu raspravu, iako im je dostavljen Nacrt Statuta i samo su tri VMZ reagovali, od toga jedno uopšte nije bilo nešto što je ustvari Statut. Tako da imate ovdje obrazloženje sve čije prijedloge je Komisija većinom, ja sa rekla većinom glasova, negdje su bili jednoglasni, negdje nisu, ali to je Poslovnikom predviđeno kako oni rade. Ne bih voljela da ostane da nešto sekretar, ja sam samo vam pročitala čiji je bio prijedlog koji je u potpunosti usvojen, jednoglasno ili većinom apsolutno nebitno.“

Ispravka krivog navoda:

Hasan Puškar:

„Nije se odnosilo na sekretara kao sekretara, nego vi kao stručni saradnik ili kako hoćete Vijeća, da pročitate šta je bio čiji prijedlog. Opet pitam, od toliko prijedloga, od toliko incijativa i svega oko Statuta, mi nešto što je baš glavno za rad VMZ Komisija ta usvoji i mi moramo raditi kako ta Komisija kaže ili usvojiti to njihovo znači. Ja ne znam koliko je njih bilo ili učestvovalo u radu VMZ pa da vide kako je to raditi. Opet podvlačim, s ovim ako danas usvojimo o broju vijećnika u MZ, mi smo degradirali, odnosno uništili ta VMZ, upamtite šta sam rekao, vidjet ćete u narednom periodu šta će se dešavati. Odmah će se sad pripremati Statut za sljedeće dvije godine, on će biti usvojen u MZ, oni će napraviti matematiku. Ja kažem, evo ja i Mirzet u Sokolu napravimo matematiku SDA i SDP, nas pet bude, tri dva, dva tri kako god, a ostalih neće biti nigdje, to je 100 %. To dobro neka razmisle ovi kada trebaju podići ruke, itd. Zato bih prije nego što dođe izjašnjavanje ili bilo šta tražio pauzu, ili Kolegiji pauzu, ne znam ni ja, da vidimo šta možemo naći kao kompromis. Sljedeće, ima naš amadman tamo ja mislim za izbore u VMZ, da bude kao što je prije bilo, posebno glasanje, da političke partije prave liste i da se građani izjašnjavaju, odnosno da glasaju. O tom amadmanu, ukoliko ga Komisija nije prihvatila, tražim da se Vijeće izjasni.“

Arnes Avdić, Komisija za propise i Statut, izbor i imenovanja, gradska priznanja i obilježavanja značajnih događaja i ličnosti:

„Čisto zbog javnosti a i zbog vas kolega vijećnika. Komisija broji pet članova i mi radimo isto kao i mi ovdje, znači većinom glasova donosimo bilo kakav amadman ili prijedlog se usvaja. Isto da razjasnimo, svaki ovaj prijedlog kojeg smo mi vama dostavili, to je radni materijal.

Vi ovdje možete, da se izrazim tako, pretumbati ovaj Statut kako hoćete, ali dvadesetjedna ruka vam je neophodna, da kažem nadpolovična većina. Znači stavovi Komisije koje sam ja iznio, možda ne izražavaju ni moje lično mišljenje, ali je takav donešen. Vi imate pravo, evo imate i uvid, možete tražiti kako je po kojim amadmanima Komisija glasala.“

Ibrahim Hasić:

„Pa evo ja bih ovdje krenuo od kolege Hasana, najveći dio njegove diskusije se zakačio za član 68. Onako kao drugaru, kao kolegi, mene čudi jer ti si izuzetno bistar i pametan i dugo si godina bio i predsjednik VMZ, iako ćeš ti sad sam sebi praviti skupost u MZ xy, pa tebi recimo sada paše uzeti pet, pa ne znam ja kasnije drugačije itd. Međutim, ovo je po meni član formulisan ovako kako je formulisan najpravedniji koji je mogo po tom pitanju biti. Ja to govorim odgovorno, govorim iz razloga toga zato što ja šesti mandat gazim u MZ. Naslijedio sam jedanaest članova VMZ po Statutu mojih prethodnika, i dan danas je jedanaest i neće nikada biti manje, možda će nekada biti više, naravno neću ja tu biti, biti će ko bude iz Malešića. Prema tome kolega Hasane ovdje si ti nešto profulao, ja odgovorno tvrdim da je to najbolji primjer od do. Dalje, teritorijalno obuhvatanje određene MZ, pa nismo mi niko ovce u MZ, valjda nešto značimo i nešto znamo da treba da pokriješ teren, znači i to ide. Kada je u pitanju član 69., on meni para oči i da vam kažem on će meni oči isparati ali ja neću odustati od njega. Neću odustati iz razloga toga zato što on ne smeta, možda on nekome smeta ovdje, nekim predlagačima tog člana da bude ovakav kakav jest. Ja odgovorno tvrdim, imam ovdje vijećnika jednog iz SDP-a, jednog iz SDA, ja ne mogu istjerati sa Vijeća, tražio sam prošlo Vijeće da podnese ostavku, neće da podnese ostavku. Sad ako neko bježi, što kaže kolega Predsjedavajući na Klubu, pa znaš ako je na takav način, pa dođe vijećnik uzme ti i pokupi blagodat i ode i ti si ostao sam, nije tačno, ja ne mogu istjerati iz Vijeća, ljudi neće da izađu. Prema tome moraš imati alibi takav, moraš imati autoritet da ljudi dolaze na to Vijeće, a nije da bježe iz Vijeća. Ja da vam kažem, što se tiče inače Statuta, ja izuzev ovog člana 69., a zašto sam ja toliko zapeo za njega, oduzima se građanima MZ to jedino prava što su imali, oduzima se njima iz ruku. Ja ne bi želio ni autokratije, ni tiranije, ni režima, ne bih želio ništa, a to je građansko pravo da sebi bira u MZ one ljude koje žele, a politička će partija će naravno predlagati te ljude, ali će se građani izjašnjavati o njima. Ja zaista, ako bi me neko mogao ubijediti zašto taj član 69. nije prilagodan ovako na što sam ja podnio amadman, a zašto je ovako prilagodan, evo ja ću odmah povući, ali mora me neko ubijediti.Ja jesam tvrdoglav prilično, ali ne može me ubijediti niko da je to bolje tako nego ovako.“

Replika:

Arnes Avdić, Komisija za propise i Statut, izbor i imenovanja, gradska priznanja i obilježavanja značajnih događaja i ličnosti:
„Kolegi Hasiću samo da repliciram vezano za, citiram, „ ne možete nikoga istjerati“. Član 70. Prijedloga Statuta u stavu 2 kaže, Gradsko vijeće donosi Odluku o prestanku mandata članu VMZ na prijedlog, između ostalog kaže, VMZ u slučaju da član VMZ ne učestvuje u radu VMZ neopravdano tri ili više puta uzastopno. Znači možete, vidite da ima način, ima propisano Statutom.“

Ibrahim Hasić izlazeći za govornicu bez prethodno date riječi od strane Predsjedavajućeg
„Pa dragi predsjedniče otkud ti ta ideja da komentarišeš sa mnom o tome pobogu brate dragi, nemoj bukvalno shvatiti.“

Mirzet Topčagić, Predsjedavajući:

„Kolega Hasiću molim vas, prije nego što izlazite za govornicu da zatražite riječ i da najavite po kojem osnovu. Molim vas da poštujemo dignitet Vijeća, da ne izlazimo ovdje kako ko hoće. Poštujem vaš staž, vaše godine, ali bih vas zamolio da budete primjer na osnovu svog iskustva kako ostali mlađi vijećnici trebaju da se ponašaju. Izvinjavam se, ja za vas ovdje nisam Topa, kolega Hasiću zamolio bih Vas da ubuduće kada izlazite za govornicu da zatražite riječ i da najavite po kojem osnovu. Mislim da ne tražim ništa ono što vam Poslovnik ne obavezuje i ubuduće molim vas da tako postupate.“

Ibrahim Hasić:

„Sada ću čekati da mi se vrati pamćene, znači ti si krivac za to. Slušaj ti predsjedniče Komisije, bukvalno si shvatio da se ne može istjerati, bolan, bolan, pa to zna i ptica na grani, nemaš potrebe to govoriti. Ja tebi govorim ako je sve normalno, naravna stvar ako tebi treba član Vijeća, a ne dolazi dva, tri, pet puta a treba ti, naravna stvar da ću ga mijenjati, znači nije to to. Kolegu Predsjedavajućeg zamolio, ovo je evo treći puta na određen način obraćaš se meni kada ja izađem, pa bih te zamolio malo da razmisliš i promisliš ubuduće kada mi se budeš trebao obratiti kada budem ja za govornicom, a ja ću tebi dati odgovor odmah.“

Mirzet Topčagić, Predsjedavajući:

„Ovu ću prihvatiti kao jednu dobronamjernu sugestiju. Mislim da moramo imati svi ista prava i ako ostale kolegice i kolege zatraže riječ i navedu po kojem osnovu, mislim da ne bi trebao niko biti izuzet od Poslovnika. Ovo vaše ću shvatiti kao jednu dobronamjernu sugestiju.“

Demir Milkić:

„Ja mislim da mi možemo imati i drugačije neke stavove po pitanju ovog Statuta, i zato smo danas tu da se naoružamo argumentima i da raspravljamo. Ja iskreno pozdravljam stavove Komisije povodom Statuta, jer mislim da zaista treba biti oprezan po pitanju ovih amadmana, ja mislim da sam upravu, jer dolazimo u neku koheziju usvajanjem današnjih amadmana vezano za Statut. Ono što me je najviše sramota, iskreno, jeste da je evo četvrta godina kako smo postali Grad a nemamo Statuta, to je naša obaveza i mi smo zato plaćeni. Ja sam lično stava da Statut danas trebamo usvojiti u predloženoj formi.“

Almedin Devedžić:

„Evo slušajući ovu raspravu o Statutu, insan kada sa strane gleda svašta mu padne napamet da kaže, ali mislim da ovo nije ni mjesto ni vrijeme da se takve stvari dešavaju, rasprave ovakve, ovakvi dijalozi, davanje riječi bez prethodno traženje, itd. Smatrao sam da će novi Predsjedavajući konačno početi, vezano za aktivnosti u ovom Vijeću, da počenomo da radimo, da se međusobno uvažavamo, argumente i svoje prijedloge, a ne da nekakav način samo zato što je neko manjina da njegovi argumenti nisu važni i nisu snažni. Evo pozivam, ja nisam ulagao ni amadmane, nisam ništa, odnosno nisam se uključivao u raspravu, ali Statut je vrlo važan. Nažalost u prethodnom periodu pokazali smo koliko se puta on kršio, pa se pitam da li je on uopšte važan, a evo vidimo koliko se borimo da ga usvojimo. Treba da imamo Staut, treba za masu tih stvari tamo koje su škripale na terenu. Slažem se sa kolegama koji su diskutovali da treba da malo oslušnemo kako funkcionišu ta VMZ. To su ljudi prepušteni sami sebi, treba im pomoći, hajde da im olakšamo kroz ovaj Statut da mogu funkcionisati, na koji način oni to najbolje znaju. Ako političke stranke imenuju ljude, ne možemo mi sad insistirati, ako politička stranka da imena da, nemamo mi na tome, ili ako želi da zamijeni ne možemo mi uticati na to mogu sarađivati s kim ne mogu, ono što stranka da to je to. Sigurno da možemo, evo poručujem parlamentarnoj većini, dajte prema ovima ovamo koji su u manjini, evo i ja sam u toj manjini, dajte malo senzibiliteta prema njihovim prijedlozima. Evo kolegica Mersiha je fino to obrazložila, šta je problem, kolega Šehić, i ne znam ostali. Nemoj da uvijek bude po vama, ono što vi mislite da mora biti tako, zašto. Evo imate većinu i možete raditi šta god hoćete, ali vidite da na terenu to ne funkcioniše, zbog čega to radimo. Evo trudimo se da nađemo zajedničku, Statut treba da bude jednoglasan, a ne ovako da se dijelimo, da se raspravljamo, da nazivamo Predsjedavajućeg Topa i ne znam ni ja nekako. Nije to uredu, ipak je ovo najviše zakonodavno tijelo ovog Grada, imamo mi svoj nekakv rejting i trebamo da se držimo toga. Dajte da se međusobno uvažavamo, pa i mi iz manjinje imamo nekakvo razmišljanje i mišljenje, nemojte nas toliko podcjenjivati da ne znamo ništa. Dajte zbog tih ljudi na terenu koji daju sebe, volonterski, većinom volonterski rade za dobrobit ljudi. Mi smo ovdje ipak plaćeni, dajte da im pomognemo, da im omogućimo da što bolje funkcionišu i nemojte da mi ovim nekakvim odlukama ovdje doljevamo ulje na vatru na terenu, da tamo svađamo ljude, ljudi se u kućama svađaju malte ne zato što su različitih političkih stranaka. Dajte da nađemo način dogovorom, a ne ovako preglasavanjem, niskim udarcima, itd., jer stvarno nije to uredu. Ako vi iz parlamentarne većine smatrate da sve ovo treba da prođe, neka prođe, ali samo da vam kažem da to opet neće funkcionisati, džaba to radimo.“

Ispravka krivog navoda:

Edin Šehić:

„Tragom diskusije kolege Puškara i onoga što svjedočimo je li, ono što sam rekao za politiku, da je politika ušla u pore i porodica. Ipak ću ispraviti svoj navod da ću povući ovaj amadman 2, i ostavljam ga na glasanje baš iz ovih razloga što je kolega Puškar rekao i mislim da je to dobronamjerno. Ne kažemo mi sad da li je to Hasić ili bilo ko u MZ, ali ako neko ima deset, petnaest godina kontinuitet birača, logično je ovo što je rekao kolega Puškar da će on reći pet mandata, jer će on četiri imati sigurno, je li tako, na to ste išli. Bukvalno će lokalne sredine, odnosno MZ kreirati sebi broj vijećnika jer će imati tu većinu i komociju. Ponovo se vraćam, dakle ostavljam i ovaj na glasanje amadman, ali zaista ne bih volio da puno politiku uvlačimo u MZ. Da se ne ponavljam, sve sam rekao u prethodnom izlaganju, zaista vas molim da napravimo pauzu od 15 minuta, da uzmemo predstavnike svih političkih stranaka, odnosno da svi evo, da ugasimo kamere ili kako već i da ovdje raspravimo malo. Statut nam treba, ali ne vidim zaista razlog zašto toliku prašinu dižemo da u MZ stavimo politički podobne ljude, a ne radnike i poštene ljude.“

Mersiha Jogunčić:

„Ja sam na prošlom Vijeću diskutovala o Viziji razvoja MZ i rekla sam ako usvojimo Viziju da će ona stvoriti problem vezano za Statut. Pitala sam prošli put kako će se Vizija uklopiti u Statut ili će se Statut orjentisati prema Viziji, rekli smo da ćemo to nekako regulisati. Evo ja bih sada zaista postavila pitanje, mada mi nije bila namjera da ga postavljam, ali evo pitam kako je integrisana Vizija koja za opštu odredbu ima depolitizaciju, a mi ostavljamo politizaciju. Dakle da mi se objasni zaista decidno kako je integrisana Vizija o razvoju MZ koju je prdložio UNDP-i za koju smo mi glasali prošli put, kako je integrisana u ovaj Prijedlog Statuta koji imamo danas.“

Mirzet Topčagić:

„Po svemu sudeći i na današnjoj sjednici, nadam se da će se nešto na pauzi uspjeti promijeniti, međutim Prijedlog Statuta Grada Gračanica neće dobiti potrebnu podršku, to jeste dvotrećinsku većinu. Moramo biti svjesni da smo mi ušli u mandat gdje smo djelovali po Statutarnoj Odluci i evo već smo u trećoj godini našeg mandata gdje ponovo nemamo Statuta Grada, i evo treba svi da se zapitamo da li zaista imamo toliko sukoba mišljenja da ne možemo se složiti, što je baš i porazno, oko tri člana u odnosu na sve ove članove Statuta, znači član 68., 69. i član 70. Evo imamo različita mišljenja i većina tih mišljenja koji su iskazani i u amadmanima su u principu temeljena na nekim iskustvima iz nekih vlasitih MZ, pa meni nije tako odgovaralo tu, meni bi odgovaralo tako, a niko mislim da nije uzeo u obzir ukupno područje Grada Gračanica i ukupno stanje u sve dvadesettri mjesne zajednice. Kao predsjedavajući Gradskog vijeća ja napominjem da ne znam, provjerio sam sa svojim bivšim kolegom, koliko je mjesnih zajednica dostavilo izmijenjene svoje Statute barem po pitanju tamo da se izmjeni gdje se pominje riječ općina, da se izmjeni riječ grad. Ne znam tačan podatak, ali mislim da većina, da imamo trenutno stanje da većina mjesnih zajednica trenutno radi po bog se pito kojim Statutom i koje članove ustvari i implementira, a svi su obavezujući. To je naša odgovornost, znači Statut kakav god sačinimo i usvojimo mora u njemu biti uvršteno da za rad VMZ odgovara Gradsko vijeće. Imamo četiri ili eventualno pet problematika koje su iskazane, i evo većina je kolega to u svojim diskusijama i iznijelo. Prije svega, evo vodili smo politiku mislim da u zadnju godinu, godinu i po dana, ustvari od početka ovog mandata, da se ispoštuje Zakon o zastupljenosti spolova gdje smo mi sebi kao Gradsko vijeće uzeli za obavezu da postignemo procenat od 40% minimalno za uključenost žena u VMZ. Nažalost, malo smo se matematički zbunili pri kraju, ali je radosna informacija da smo blizu, da smo na nekih 37%, znači vrlo blizu smo onog zacrtanog cilja. Sada drugi način konstruisanja VMZ i izbora vijećnika, osim onog koje imamo trenutno, ja bih volio da mi neko izađe i da mi objasni na koji način mi možemo to kontorlisati. Kaže obaveza predlagača biti će da predloži, ali moramo znati da obaveza birača nije da bira. Kada bi u nekim MZ možda predložili 80% žena, građani koji će izaći na referendum imaju pravo da izaberu onih 20 % predloženih muškaraca. Vi znate šta poteže referendum, znači neko ko je izabran na referendumu od strane građana, da on, ja mislim da nema niko pravo da mu oduzme mandat, osim onih koji su ga birali ili osim njegovom dobrom voljom ili osim nedo Bog smrti. Znači kakvo god da se potegne pitanje, znači taj ako je neko koji ne radi a ima interes da bude u VMZ, ako neće da dobrovoljno da ostavku na svoj mandat, mislim kada bi došlo do sudskih procedura, procesa, da bi dobio na sudu onog koga je htio da smijeni i da bi bio vraćen na svoj mandat. Eh kaže ovamo, kandidovanje osoba koji neće da budu dio političkog subjekta a žele da se uključe u VMZ. Nedavno evo na sastanku sam s kolegom vršili raspravu da li neko po osnovu izbornog Zakona ima pravo, naravno u skladu sa Pravilnikom, da se kandiduje na Lokalnim izborima kao nezavisni kandidat. Provjerio sam, ima, naravno uz prikupljeni dovoljan broj potpisa kao što rade političke stranke prije predlaganja svojih listi. Onda se postavlja pitanje, kaže se ovako, da bi on bio izabran u VMZ iz koje dolazi, mora on kao nezavisni kandidat osvojiti 3% od ukupnog broja važećih listića na području Grada Gračanica, što nije tačno. On nije ušao u Gradsko vijeće, ali ako je ostvario, pogledajte član Prijedloga Statuta 69., pa kaže, politički subjekti koji na izborima za Gradsko vijeće za područje mjesne zajednice ostvare izborni rezultat veći od 3% važećeg broja glasova sudjeluju u raspodjeli mandata za VMZ, a mandati se raspodjeljuju po političkim subjektima na način kako se to radi za Gradsko vijeće, odnosno metodom neparnih količnika. Znači na teritoriji MZ imali smo 2020.godine članove u VMZ iz političkih partija koje nisu ovdje, gdje nemaju svoje vijećnike. Evo da se niko ne ljuti, moram prozvati jedne, PDA, Pokret demokratske akcije, gdje su imali vijećnike u svojim VMZ. Znači može se kao nezavisan kandidat, može ući u VMZ bez obzira što nije prešao prag od 3% od ukupnog broja birača na prostoru Grada Gračanica. Spominjemo UNDP-i i evo famoznu ovu Viziju mjesne zajednice koju smo usvojili na decembarskoj sjednici i gdje kaže depolitizacija, evo svi smo se zakačili tamo jedne oblasti gdje kaže depolitizacija VMZ, ali treba da znate ko god je sarađivao sa UNDP-m i sam sam bio jedan i facilitator, prošao sam znači sve module, obuke UNDP-a, da je osnovni princip i osnovni akcenat UNDP-a jeste uključenost žena u sisteme odlučivanja. Znači ko nije sarađivao i ko nikada nije progovorio riječ sa UNDP-om možda to i ne zna, ali ja vam odgovorno tvrdim da je to njihov prvi prioritet žene, žene, mladi. Mi da kažemo da uz depolitizacijom koju možemo kontrolisati uključenost žena u VMZ, ako je depolitizujemo izgubiti ćemo ovaj drugi njima veoma bitan princip. Ja bih volio da i njih konstatujemo pa da im objasnim stvar, pa da vidimo u koji pravac će nas oni usmjeriti. Imamo ovdje amadman od kolege koji kaže potpuno otvorene liste, lijepo to jest, dobar prijedlog. Znači da se može kandidovati i onaj koji je dio političkog subjekta i onaj koji je bio kandidat na Lokalnim izborima i onaj iz nevladine organizacije, iz sportskog kluba, iz lovačke sekcije, iz udruženja penzionera, mladih, znači potpuna otvorenost i to je uredu. S obzirom na stanje kakvo mi imamo trenutno na terenu, ja bih sve ove koji misle da nisam upravu što ću sada reći, da se osvrne samo na susjednu nama Općinu Doboj Istok. Oni imaju princip, odnosno model biranja vijećnika na tom modelu i imamo situaciju da je aktuelno Vijeće, ne znam Male ili Velike Brijesnice koji broji 13 članova, izabrani su svi vijećnici, odnosno sve pristalice i članovi jedne političke partije. Nije bitno koje, i da je moje političke partije nije pošteno prema građanima i nije pošteno prema bilo kome. Znači upravo taj model daje nam da ljudi od predložene liste onaj koji više ponovo izvede na taj referendum, a oni koji imaju iskustva sa referendurima, evo kolega Puškar je bio gdje smo 2013. godine zajedno sprovodili gore i bili smo uključeni u taj referendum, evo neka kaže kakva nam je bila izlaznost, da li smo ispoštovali onaj minimalni procenat od 5% izlaznosti birača iz upisanog spiska, i to je sve bilo veoma upitno. Porediti legitimitet Lokalnih izbora, koji su prije ovog procesa održani samo devedeset dana prije gdje smo na proteklim izborima 2020. godine na Lokalnim izborima imali preko četiristo kandidata iz raznih političkih stranaka i nakon održanih izbora one stranke koje su osvojile mandate u VMZ većinom i predlaže prije svega one kandidate koji su bili na listama za lokalne izbore. Pa ako je građanin glasao za Muju prije devedeset dana i dao mu podršku na nekim veoma važnijim izborima, da uđe Gradsko vijeće, ja ne vidim ništa da za devedeset dana on tako isto ne misli da treba, ako Mujo nije ušao ili ako je ušao u Vijeće, da ne treba da uđe i u saziv VMZ. Mislim da mi dajemo veću važnost i dajemo veći značaj demokratičnosti od Lokalnih izbora nekom referendumu gdje ćemo izlaznost, ja evo odgovorno ovdje tvrdim da je spustimo na 3% od ukupnog da ćemo jako postići, ne kažem možda u nekim MZ to je i moguće, ali garantujem u 70% mjesnih zajednica nećemo uspjeti izvesti na taj referendum ni 3% birača. Ako je to volja onih 3% u odnosu na pedeset i nešto posto koje smo imali na Lokalnim izborima, ako je to veća volja i to veća demokratičnost u odnosu na nešto što je se dogodilo prije devedeset dana, mislim onda stvarno da treba da se zapitamo o našim logikama. Evo s ovim završavam, takođe ne slažem se, podržavam kolegu Hasana Puškara i da njegov stav koji je iznio na Prijedlog Statuta na član 68. koji kaže, da odluku o broju vijećnika donosi VMZ, a ne može biti manja od pet niti veća od petnaest članova, i tu je tačka. Bez ikakvog kriterija koji Statutarno treba da kaže, pa barem navedi tri, da li je to broj stanovnika, da li je to broj upisanih đaka, da li je to površina teritorije te MZ, da li je to broj penzionera, žena, mladih, pa ne znam više čega, kafana, terena, ali bez ikakvog kriterija da jedna grupa ljudi, naravno to treba dvotrećinskom većinom da se završi, ali bez ikakvog kriterija da sjedne jedna klapa i da kaže znate šta, mi smo do sada imali petnaest, nama paše pet, ko je za za, pet vijećnika i može se desiti da imamo u najmnogoljudnijoj MZ Donja Orahovica. Ako je to realno, a moguće je, ja kažem moguće je a kod nas tako uvijek i bude, onda trebamo se stvarno zapitati i evo Statut neće vjerovatno proći, ali ako je samo radi ova tri člana onda se mi stvarno trebamo zapitati. Niko ne vodi, evo imamo od člana 71. pa ovamo do 77. gdje čitavo vrijeme pričamo o transparentnosti, uključenosti građana koji definišu taj rad, niko se nije dosjetio da kaže amadman na nešto da po tom pitanju nešto pospješimo, ali ne, ono što mene boli ja ću to i to je moj uslov pa ne mora ni proći. Vjerovatno neće proći, ja izražavam žaljenje, mi ćemo nastaviti raditi po Statutarnoj Odluci pa ćemo vidjeti. Valjda se nekada izabere neko Vijeće sa više razumijevanja, da ne drži znači svoje uslove po pitanju ova tri člana, a ne kako će se izabrati, a ne kako će to Vijeće raditi kada bude izabrano, što je daleko bitnije. Ja se zahvaljujem i izvinjavam se što sam malo bio duži, ali evo neću više izlaziti.“

Mersiha Jogunčić:

„Ja ne bih prejudicirala da sam na vašem mjestu da li će proći Statut ili neće. Nemojte donositi izhitrene zaključke, imati ćemo pauzu, imati ćemo Kolegiji nadam se pa ćemo se dogovoriti. Ono što sam ja bez obzira na prijedlog i na amadman Naše stranke, možda ću time da li razbjesniti ili olakšati ne znam, gdje sam ja malo skeptična jednim dijelom za izbore u VMZ ovako kako su predloženi amadmanima, jeste iskustvo koje smo imali 2016. godine ja mislim, kada je u januaru mjesecu bili izbori za VMZ u Gračanici, i gdje su se ljudi bukvalno smrzavali u BKC-u i na mjestima gdje su građani trebali da dođu da glasaju, a ne znam koliko nas je tada izašlo. Ja znam da ja jesam, ali znam i da je bio problem sa brojem građana koji su izašli da glasaju za kandidate za vijeća mjesnih zajednica, tada naravno nije bilo ni govora o genderu. Ovu polemiku oko primjene Zakona o jednakopravnosti spolova, ja sam vodila i sa svojim Gradskim odborom prilikom predlaganja onog Pravilnika, dakle kako ćemo mi narediti političkom subjektu da kandiduje žene, i da kandiduje žene, ako ima pravo da kandiduje troje, a od toga jedno bude žena, kako ćeš narediti da ta žena ima broj glasova. To je vrlo kompleksan proces i sami smo mi unutar Gradskog odbora vodili jednu zaista žustru raspravu oko toga na koji način onda izabrati ženu. Bojim se, evo dvojim oko te priče, znači izbori u VMZ svakako da, ali kako ćete natjerati mehanizam, za natjerati bukvalno građane da izađu i da glasaju prije svega, da ne potrošimo džaba pare i da ljudi džaba ne sjede, da bude dovoljan broj, odnosno dovoljan postotak na izlaznost i primjena Zakona jednakopravnosti spolova od kojeg nikako ne smijemo odustati. Evo ja sam samo iznijela svoju dvojbu, dakle zaista imam dvojbu po tom pitanju i nisam apsolutno u mogućnosti ni da je sama sebi razjasnim, a s druge strane ponovo ću se vratiti na Viziju koju smo usvojili jer ona nalaže nešto drugo. Poprilično je konfuzno i možda bih voljela da se zaista napravi neka pauza i Kolegiji i da vidimo kako možemo sve to integrisati i usaglasiti.“

Demir Milkić:
„Pa evo ja bih samo još možda jedan, uz ovu diskusiju Predsjedavajućeg i kolegice Jogunčić, dodao još jedan argument za. Sjećam se 2017.godine prvi mandat kada smo došli i ja znam da je bio jedan Izvještaj o radu VMZ da smo imali jedanaest žena, znači samo smo imali jedanaest žena u svim VMZ. Sada trenutno u Vijeću u kojem ja predsjedavam u MZ Gračanica od sedamnaest članova deset je žena. Puno je lakše raditi sa ženama i dogovarati se, tako da ako se referišemo na izbore to nikada ne bi uspjeli, ovo što je kolegica Mersiha govorila, nikada ne bi uspjeli na izborima da dostignemo do nekog većeg broja, to bi možda bilo od jedanaest do petnaest i to je to.“

Replika:

Ibrahim Hasić:
„Pošto se hvali da ima deset od mogućih sedamnaest dama, dobro je to, samo za razliku od seoske mjesne zajednice da tako kažem, tebi ne treba ovdje ni žena ni što kažu čovjek u Gradskom vijeću, to bi bila moja replika njemu.A kolegi Predsjedavajućem, mom uvaženom kolegi. Pa pitanje na neposrednim izborima članova VMZ, aj dobro to je već drugi puta sam ja čuo od Predsjedavajućeg na Klubu i sada opet. Kaže on uzmeš mandat, ne možeš mu ništa, ne smiješ ga skinuti narod ga izabrao itd. Tačno je to da ga ne možeš skinuti, ali ja opet ne mogu nikako shvatiti da je to toliko ključno i kritično, onda trebamo uskladiti sa izbornim Zakonom izbore vijećnika u VMZ, pa da to bude od vertikale, odozgo do dole ili odozdo do gore, mi ovdje nešto izmišljamo. Ono što ne ide u prilog i meni je žao ako ne prođe Statut, ja niti sam s kim kontaktirao ni ništa, ja imam svoje mišljenje, možda ja njega mogu i izliječiti u fazi izjašnjavanja, o tom potom, to je moja stvar. Ne mogu se ja s tim složiti nikada, to je pod jedan. Kada je u pitanju UNDP-i, aj dobro, vi ste to sada radili u prošlom mandatu, ne mislim na mandatu Vijeća nego UNDP-i kada je radio ovih šest MZ, Malešići su bili prije toga zahvaljujući zna se kome, što su neke imale prioritet nad nekim, ali o tom potom. Ja sam tada u VMZ imao dame, što je na veliko čuđenje bilo predstavnika UNDP-a da je to bilo u Malešićima prvi puta. Prema tome, mnoge stvari se prije urade pa onda neko kaže treba to uraditi. Ja sada ponavljam, ja bih to pozdravio što se kaže i glavom i petom, rukom i prstima i svim, ali ne mogu da shvatim ako mi možemo ovdje da kažemo hoćemo 40% dama, to je odlično, slažem se ja sa tim, ali ne mogu ja shvatiti kako oni gore ne mogu gdje oni imaju osnovu da kažu znaš šta, ne samo da bude 40% žena, nego toliko mora proći pa vi se izvolite, talte se kako znate. Mi ovdje hoćemo da budemo izričiti, i ja ponavljam ja nemam problema s tim onoliko koliko nemam, a ono što bude bilo bože moj. Izlazak na izbore, pa koliko god broj izađe na izbore vijećnika u VMZ veći je nego kad pet članova mjesnog odbora. Evo ja ću reći u Malešićima, pet ili deset osoba bude na mjesnom odboru, a mi nismo udovoljili tim građanima i možda se ovdje mnogi, nije mnogi, neki mogu pa šute, neki ne mogu pa reaguju. Ja ne mogu shvatiti šta je tu u krivu, pa to ti je jedan način demokratije, a ovo sve ostalo je dole, zna se šta je, to je da imaš primat nad tim vijećnikom MZ i da možeš sa njim mlatit ko slamu praznu.“

Dženita Dugić, Komisija za ravnopravnost spolova, prava i sloboda čovjeka, prestavke i prizužbe:

„Vagala sam da li imam potrebe opet da izađem, buduće da se negdje i ponavljamo, ali evo odlučila sam ipak da je potrebno. U prvom izlaganju na ovu temu sam rekla, izložila stav Komisije, da je Komisija izričito portiv svih amadmana kojih narušavaju princip ravnopravnosti spolova. Ja se bojim, evo ovi amadmani o kojima mi u ovih posljednji pola sata koliko već raspravljamo, da idemo ka tome da narušimo taj princip ravnopravnosti. Ponavljamo se, svjesna sam, ali ukoliko mi evo kažemo prilikom predlaganja listi da mora biti zastupljena ravnopravnost spolova, međutim kada su u pitanju i Lokalni izbori mi moramo ispoštovati određenih 40% na listi da bude žena, a evo vidimo sada slika u Vijeću koliko je to žena. Isto to bi se desilo i na nivou, mislim evo šta bi bilo kad bi bilo, ali budući na atmosferu koja vlada u gradu, bojim se da bi ista ta slika kao što je sada u Gradskom vijeću bi bila u VMZ. Ja evo stvarno opet pozivam da zaista razmislimo, jer zašto bi ako se već držimo toga i nastojimo da dođemo do onih 40% u VMZ, zašto da ovim odlukama, odnosno amadmanima ako se usvoje, zašto da time sada idemo da degradiramo to.“

Arnes Avdić, Komisija za propise i Statut, izbor i imenovanja, gradska priznanja i obilježavanja značajnih događaja i ličnosti:

„S obzirom da će se sigurno rasprava odužiti, ja molim prije izjašnjavanja, odnosno prije glasanja nakon zaključaka rasprave u ime Komisije pauza od 45 minuta.“

Replika:

Edin Šehić:

„Replika ide vama Predsjedavajući i kolegi Hasiću i jednim dijelom i kolegici Dženiti, svima ću vam pomalo replicirati u sklopu tri minute koje mi pripadaju po Poslovniku. Prije svega, ovo što je Predsjedavajući iznosio vezano za poređenje sa nekim opštinama, zaista ne znam zašto je poredio sa Doboj Istok, a nije poredio s Tuzlom ili s Gradačcom, primjer evo. Znači u Tuzli i Gradačcu je baš ovaj način koji sam ja predložio, a evo mi bi trebali se porediti sa Doboj Istokom, uz dužno poštovanje koja je Općina sa tri mjesne zajednice, ali evo to je pravo svakoga i ok, ali zaista funkcioniše i zaista može da funkcioniše. Druga stvar, kolega Hasić je ovdje iznio, da je u njega od kako je on jedanaest vijećnika i uvijek će biti. Kolega Hasiću vi po trenutnom Statutu ili Statutarnoj Odluci članom 68. kaže, mjesne zajednice koje broje od 2.001 do 3.000 registrovanih birača broji trinaest članova. Dakle po Statutarnoj Odluci i po trenutnom Statutu tako da kežem, odnosno Statutarna Odluka je sada aktuelna, vi kršite Statut ili Statutarnu Odluku i zamoliti ću Predsjedavajućeg javno evo da odmah poslije ove sjednice, bez obzira kako da se završi, krene sa mehanizmima koji mu omogućava Statutarna Odluka, i ukoliko neko ne uskladi Statut prema Statutarnoj Odluci mjesne zajednice, da razrješi mjesnu zajednicu i naloži dakle uvođenje povjereništva. Zaista molim po ko zna koji put da primjeni taj princip. Ovo kolegici vezano za ravnopravnost spolova. Ja sam decidno ovdje naveo da će se prilikom donošenja odluke Gradskog vijeća o raspisivanju izbora i sve šta će se definisati, da li će to dodatni Pravilnik ili ne znam šta možda i samom odlukom, imati obzira na to. Izborni Zakon kolega Hasiću je do lokalnog nivoa, do Grada, evo sad da znate. Dakle mjesne zajednice ne mogu podlijegati Izbornom zakonu jer nisu taj level, odnosno ne potpadaju taj Zakon i mi uređujemo kako ćemo birati VMZ. Mi Statutom propisujemo i mi možemo tom Odlukom reći, od sedam članova se biraju tri žene, i one će bez obzira što su one osme na spisku, ali su prva na spisku i one će ići u VMZ. Sve možemo Odlukom riješiti, nemojte ovdje govoriti da ne možemo zaštititi, više možemo sa ovom odlukom zaštititi, nego ovako što stranke ili nemaju žena, ili se ne znam dovoljno trude. Mi ionako nismo kolegice Mersiha dosegli ono što smo mi htjeli, lično govorim dvoje što smo htjeli da to bude zaista u nekom procentu, ali evo veliki je pomak. Čestitam kolegi Milkiću koji je okupio žene i osjeti se to.“

Replika:

Hasan Puškar:
„Replika kolegici u vezi stavova te Komisije. Ja mislim da bi se čak prije, brže, bolje kroz izborna pravila koja bi bila sastavni dio tog člana, moglo usaglasiti da žene direktno budu odmah izabrane. Odnosno, SDA u Sokolu ima tri člana od toga moraju biti dvije žene, izbori se završe, jedno muško dvije žene po broju glasova i doviđenje, to je gotovo, odmah završeno. Međutim, ovaj način glasanja i ne bih da se vraćam dvije godine unazad, svi znamo šta je se dešavalo, smjenjivanje, gdje politička partija smjenjuje, zamjenjuje, pa jedno Vijeće imenujemo, drugo razrješavamo, i više smo ovdje potrošili vremena na te gluposti oko mjesnih zajednica, kao i danas što trošimo, nego što smo konkretno imali neke stvari da radimo i da donosimo odluke. Ako može da napravimo neku pauzu, da donesemo neki stav, je li idemo na glasanje, ne idemo na glasanje, možemo se dogovoriti, ne možemo se dogovoriti. Izvinjavam se ovim kolegama što nas jedan krug ovdje za ovu govornicu dolazi, nas četiri, pet, a ostale baš briga za Statutom, znači ostale baš briga za Statutom. Zato kažem de da nas pet izađe i da se usaglasimo zajedno sa Predsjedavajućim i da donesemo odluku, ostale ionako ništa ne interesuje.U ime Kluba čim može želim pauzu.“

Replika:

Osman Sulejmanović:
„Ako ne diskutujemo ne znači to da nismo zainteresovani. Slažemo se sa mišljenjem, odnosno podržavamo predloženi Statut i to sam ja rekao u svom obraćanju Kluba. Znači nije da nismo zainteresovani, vi imate amadmane i diskutujete o svojim amadmanima. Hajmo gledati pozitivno, svi hoćemo, evo na osnovu ovog Statuta mjesne zajednice trebaju izvršiti izmijene svojih Statuta. Znači precrtava se i tamo u Statut i Odluka o ravnopravnosti spolova, i hajmo u Statute MZ ubaciti da mora biti 40% žena i da izmijenimo Statute. Tamo član 126. Statuta je rekao da moraju usaglasiti svoje Statute, i hajmo gledati pozitivno. Ovo oko broja vijećnika, mi smo upravo pustili da mjesne zajednice, nemoj da gledamo tako negativno, mi smo pustili da MZ naspram svoje teritorije, naspram svojih potreba odrede u rasponu od pet do petnaest, znači to je bio naš amadman u raspravi. Pustili smo da ne dirigujemo, evo vam petnaest vijećnika i tako morate biti, evo neka mjesne zajednice. Nemoj da tako gledamo sad ova vijeća, i kolega Šehiću u mjesnim zajednicama ima ipak poštenih ljudi, nisu svi onakvi kako ste vi naveli.“

Replika:

Ibrahim Hasić:
„Ovo je replika kolegi Šehiću.Ja mislim da kolega Šehiću, nadam se da nećeš se naći uvrijeđen, ali ti slabo barataš sa tim mjesnim zajednicama, moram ti reći, veoma slabo barataš. Slabo barataš iz razloga toga, ti pričaš meni da Vijeće treba da usvoji Statut sa tim brojem. Pitam te ja sada pa ti repliciraj, ko usvaja Statut VMZ, odnosno MZ, pa ti kasnije odgovaraj, znači ko usvaja, pod jedan. Pod dva, nisi ti u tim vodama bio i nećeš ti nikada biti u tim vodama da možeš razjasniti sam sebi neke stvari, i nije samo ti, ima ovdje još možda takvih, ali evo ovo sam direktno rekao vama. Ne može, jedno je teorija a praksa je nešto drugo. Prema tome, da će biti u nekoga pet, opet ponavljam kolegi Hasani, neće Hasane pet vijećnika uzet ni u Buk sebi neko, a kamoli da uzme u Malešićima, u Orahovici, Škahovici itd. Prema tome, nemate potrebe zadirati tamo gdje mjesna zajednica funkcioniše, gdje je 90% vijećnika na svakoj sjednici VMZ, prema tome nemaš potrebe o tome. Ja se slažem da mora biti jedinstveno i treba da bude jedinstveno, ali nemoj mene vraćati unazad, de tjeraj nekoga unaprijed da ide. Ja ne znam što tebi Hasić i Malešići smetaju, Hasić je takav kakav jeste, samo ga Bog dragi može izmijeniti.“

Nusret Helić, Gradonačelnik:
„Neću diskutovati ništa, mene što se tiče kakav god usvojite valja poštovati Statut. Hoću da se vratim na dvije, tri stvari. Prvo ovo što Jogunčićka kaže Vizija. Vizija je nešto što mi svi planiramo da ćemo u budućnosti napraviti i ona je uvijek iznad naših mogućnosti. Dakle, ako u tom segmentu ne završimo nismo mi otišli daleko od Vizije. Broj vijećnika, pa ljudi hoćemo li išta ostaviti mjesnim zajednicama da oni odluče. Da je zakonodavac htio, Ustavom bi, pa bi onda izbornim Zakonom rekao mjesne zajednice imaju toliko i toliko. Šta smeta od pet do petnaest vijećnika u MZ, i nemojte da polazimo odmah od toga da smo najgori, da nećemo raditi, da ćemo izabrati sebi pet ili tri. Pustite ljude neka izaberu, cilj je da Vijeće radi u skladu sa Statutom i potrebama građana, negdje može raditi sa pet negdje sa trinaest. Ne mislim da nećete uzeti iz svakog zaseoka jer vaš je interes, ali mi se manje bavimo time šta će Vijeće raditi i hoće li biti uspješno. Ovaj broj ne treba mijenjati, ostavite neka ljudi kažu šta i kako .Evo u tom smislu sam htio reći, a logično probati ćete se na pauzi dogovoriti, usaglasiti, ali budite sigurni da je najdemokratični način ovo što je ostalo u Statutu, jer znate dobro da građani na Lokalnim izborima daju povjerenje nekoj političkoj opciji, jer 30% je možda 10.000 građana i onda vi predlažete, onda možemo ispoštovati i gender i sve drugo. Hajmo uvijek misliti pozitivno da će Vijeće raditi i hajmo mu pomoći. Evo u tom smislu sam ja mislio par rečenica.“

Na prijedlog predsjednika Komisije za propise i Statut, izbor i imenovanja, gradska priznanja i obilježavanja značajnih događaja i ličnosti data je pauza od 45 minuta.

Nakon pauze, Predsjedavajući je konstatovao da je u sali prisutno 29 vijećnika, a odsutan je vijećnik Almedin Devedžić.
Mirzet Topčagić, Predsjedavajući:

„Prije izjašnjavanja o Statutu Grada Gračanica dao bih riječ sekretaru Gradskog vijeća da iznese stav Kolegija koji je održan na pauzi.“

Dženana Tukulj, Sekretar Gradskog vijeća:

„Prvo ću u ime Gradonačelnika na osnovu rasprave koju smo imali na pauzi, da predložim amadman na član 68. predloženog Prijedloga Statuta i sa amadmanom član će glasiti: Broj članova vijeća mjesne zajednice utvrđuje se Statutom mjesne zajednice, a on ne može biti manji od 5 niti veći od 15 članova, srazmjerno veličini i broju stanovnika mjesne zajednice. Znači dodaje se ovaj tekst „srazmjerno veličini i broja stanovnika mjesne zajednice“. Takođe, Kolegij predlaže, da se usvoji u ovom tekstu Prijedlog Statuta uz obavezan zaključak koje će usvojti Gradsko vijeće da se zadužuje Komisija za propise i Statut, izbor i imenovanja, gradska priznanja i obilježavanja značajnih događaja i ličnosti, da odmah na narednoj sjednici Gradskom vijeću na usvajanje dostavi Odluku o pristupanju izmjenama i dopunama Statuta Grada, s tim da bi se ta Odluka odnosila samo na izmjene i dopune u pogledu članova koje regulišu izbor vijeća mjesnih zajednica.“

Predsjedavajući Gradskog vijeća je pozvao sve podnosioce amadmana da se izjasne hoće li da se Gradsko vijeće o njihovim amadmanima izjašnjava, ili ako je neko odlučio da povuče svoj amadman.

Mersiha Jogunčić:
„Evo ja ću shodno ovoj diskusiji koju smo vodili Kolegiji i Komisija svi zajedno, i na osnovu ovog prijedloga povuću amadmane i podržati ovaj prijedlog koji smo sada dobili. Dakle povlačim amadmane.“

Edin Šehić:
„Nešto slično kao kolegica Mersiha, shodno dogovoru Kolegija proširenog sa Komisijom za propise i Statut, ovo što je pročitala Dženana u suštini da li stavio na glasanje ili ne, obzirom da je tamo takav razgovor bio i tekao tom dinamikom, da amadmani ne bi zasigurno dobili dvotrećinsku podršku i svakako nema smisla da se mrcvarimo i ja ću svakako povući amadmane, ali i dalje ću težiti i boriti se sa ovom najavom da će se donijeti Odluka na sljedećoj sjednici, iako smo mogli evo i sada prolongirati, ali ok, isto nam dođe, ili pravili ovako ili onako.U suštini mi ćemo raspravljati o vijećima mjesnih zajednica već od naredne sjednice donošenjem određene odluke i s tim u vezi ja ću i dalje se boriti onako kako sam danas izlagao i ja ću ipak biti protiv Statuta ovakvog kakav jeste. Nadam se da ćete me razumjeti, jer zaista ove principe koje sam danas iznosio, želim da pokušam da se izborimo svi, jer su za dobrobit svih građana Grada Gračanica.Znači povlačim amadmane, ali ću biti protiv Statuta.“

Hasan Puškar, Klub SDA:
„Pa ništa, mi želimo da se Vijeće izjasni o amadmanima.“
Ibrahim Hasić:
„Pošto ja vidim, što je kolega Šehić rekao da ne može taj amadman dobiti dvotrećinsku većinu, i onda da ne bih ja bio poražen volim prije odustati od trke. Povlačim naravno.“

Zaključena rasprava.

Mirzet Topčagić, Predsjedavajući:
„Ukoliko se ne varam, mislim da su ostala samo dva amadmana o kojim se Vijeće treba da izjasni. Amadmani su podnešeni od strane Kluba SDA, pa evo ići ćemo po redosljedu kako su podnešeni i naravno ja vrjerujem da vijećnici poznaju Poslovnik, da se i amadmani usvajaju dvotrećinskom većinom, tako da mislim da vam je svima već to poznato.“

Prešlo se na glasanje o amadmanima Kluba vijećnika SDA.

Amadman I, nije dobio dvotrećinsku većinu sa 9 glasova „ZA“ i 19 „SUZDRŽAN“

Amadman II, nije dobio dvotrećinsku većinu sa 8 glasova „ZA“ i 20 „SUZDRŽAN“

Nakon izjašnjava o amadmanima Kluba vijećnika SDA, Predsjedavajući je pozvao prisutne vijećnike da se izjasne o Prijedlogu Statuta Grada Gračanica sa uvrštenim amadmanom kojeg je podnio Gradonačelnik na član 68.

Prijedlog Statuta Grada Gračanica sa uvrštenim amadmanom kojeg je podnio Gradonačelnik na član 68. nije dobio dvotrećinsku većinu sa 20 glasova „ZA“, 1 „PROTIV“ i 7 „SUZDRŽAN“.

Vijećnik Osman Sulejamnović je izrazio sumnju u glasanje i zatražio pojedinačno izjašnjavanje.

Prešlo se na poimenično izjašnjavanje:

1.Topčagić Mirzet (ZA)

2.Avdić Sadmir (ZA)

3.Bajrić Vahid (ZA)

4.Djedović Mirzet (ZA)

5.Dugić Dženita (ZA)

6.Fazlić Samer (ZA)

7.Hasić Ibrahim (ZA)

8.Milkić Demir (ZA)

9.Salihbašić Adnan (ZA)

10.Sulejmanović Osman (ZA)

11.Šakušić Ahmet (ZA)

12.Baraković Ervin (ZA)

13.Ahmetović Halid (SUZDRŽAN)

14.Avdić Arnes (SUZDRŽAN)

15.Buljubašić Reuf (SUZDRŽAN)

16.Devedžić Almedin (ODSUTAN)

17.Dizdarević Kemal (SUZDRŽAN)

18.Gadžić Ševal (SUZDRŽAN)

19.Hasić Haris (SUZDRŽAN)

20.Puškar Hasan (SUZDRŽAN)

21.Alić Ervin (ZA)

22.Dedić Dino (ZA)

23.Jukan Hamdija (ZA)

24.Jogunčić Mersiha (ZA)

25.Operhal Saša (ZA)

26.Dugić Rijad (ZA)

27.Kulić Nedžad (ZA)

28.Baraković Reuf (ZA)

29.Šehić Edin (PROTIV)

30.Okić Mirza (ZA)

Poslije poimeničnog izjašnjavanja Prijedlog Statuta Grada Gračanica sa uvrštenim amadmanom kojeg je podnio Gradonačelnik na član 68. je dobio dvotrećinsku većinu sa 21 glasom „ZA“, 1 „PROTIV“ i 7 „SUZDRŽAN“.

Nakon izjašnjavanja o Prijedlogu Statuta Grada Gračanica, Predsjedavajući je pozvao prisutne vijećnike da se izjasne o Zaključku Kolegija, koji glasi:

Zadužuje se Komisija za propise i Statut, izbor i imenovanja, gradska priznanja i obilježavanja značajnih događaja i ličnosti, da na narednoj sjednici Gradskog vijeća na usvajanje dostavi Odluku o pristupanju izmjenama i dopunama Statuta Grada Gračanica.

Odluka o pristupanju i izmjenama u pogledu članova koje regulišu izbor vijeća mjesnih zajednica.

Zaključak Kolegija je dobio potrebnu većinu sa 21 glasom „ZA“, 1 „PROTIV“ i 5 „SUZDRŽAN“

TAČKA 2

RAZMATRANJE I USVAJANJE PRIJEDLOGA PROGRAMA RAZVOJA ZAŠTITE I SPAŠAVANJA LJUDI I MATERIJALNIH DOBARA OD PRIRODNIH I DRUGIH NESREĆA GRADA GRAČANICA 2023.-2027.GODINA

Učesnici u diskusiji:

Mersiha Jogunčić:
„Što se tiče ovoga ja bih samo dodala da eventualno predlažem da se u ovaj Program razvoja zaštite spašavanja ljudi i materijalnih dobara od prirodnih i drugih nesreća Grada Gračanica 2023.-2027.godina, da se napravi tabela po mjesnim zajednicama svih potoka, rijeka i drugih vodotoka koje treba redovno održavati, čistiti i produbljavati korita kao preventiva od poplave. S obzirom da nemamo to, a oni znaju napraviti ogromnu štetu, pa čisto da imamo, da znamo na što se eventualno referirati.“

Zaključena rasprava.

Prijedlog programa razvoja zaštite i spašavanja ljudi i meterijalnih dobara od prirodnih i drugih nesreća Grada Gračanica 2023.-2027.godina, uz dopunu da se napravi tabela po mjesnim zajednicama svih potoka, rijeka i drugih vodotoka, je jednoglasno usvojeno, sa 25 glasova „ZA“.

Predsjedavajući je konstatovao da su iz opravdanih razloga sjednicu napustili vijećnici Haris Hasić i Ibrahim Hasić.

TAČKA 3

RAZMATRANJE I USVAJANJE PRIJEDLOGA ODLUKE O BEZBIJEDNOSTI SAOBRAĆAJA NA CESTAMA GRADA GRAČANICA

Ahmet Šakušić, Komisija za urbanizam i ekologiju:
„Na 6. sjednici Komisije za urbanizam i ekologiju razmatran je prijedlog Odluke o bezbjednosti sobraćaja na cestama Grada Gračanica, prisutno je bilo četiri člana Komisije i prijedlog Odluke je donešen jednoglasno. Predlažemo Vijeću da usvoji Odluku u ovom obliku.“

Asim Arnaut, Šef odsjeka:
„Pristigli su amadmani od tri vijećnika i to Hasan Puškar sedam amadmana, Sadmir Avdić dva amadmana i Edin Šehić četiri amadmana. Krenuti ćemo od Hasana Puškara, amandman I, član 12. stav 1. nakon riječi „ u ulici Alije Izetbegovića zabranjuje se saobraćaj svih vozila“ dopunjuje se riječima „o čemu mora biti postavljen odgovarajući saobraćajni znak sa dopunskim tablama. Ovaj amadman je djelimično usvojen i na gore navedeno mjesto što sam sad naveo u članu 12. stav 1. dodaje se sljedeći tekst: Uz obavezno postavljane odgovarajućih saobraćajnih znakova sa dopunskim tablama. U suštini je usvojeno, ali nije ovako doslovno kao što je gospodin Puškar predložio. Dalje, isti amadman, u članu 12. stav 2. u ulicama Džemala Bijedića, Gradaščevića i Pekarski prolaz dopunjuju se riječima, „i svi ulazi iz Gradskog parka“. Ovaj dio amadmana je takođe usvoje, i u ovaj prijedlog Odluke je ubačen tekst „iz svih ulaza iz Gradskog parka“ na navedeno mjesto. Treći dio ovog amadmana je u članu 12. stav 3. mijenja se i glasi: „maksimalna brzina vozila iz stava 1. i 2. ograničava se na brzinu kretanja čovječijeg hoda“. Takođe, djelimično usvojen samo malo preformulisan, pa je ubačen tekst na tom mjestu, dostavna vozila iz stava 1. i 2. u navedenim ulicama ne smiju voziti brže od brzine hoda pješaka. Amadman II, iz člana 13. briše se stav 1., 2., i 3., stav 4. ostaje kao stav 1. Obrazloženje, nisu adekvatno raspoređene zabranjene ulice. Ovaj amadman se ne usvaja, ovaj član ostaje u navedenom obliku, jer predlagač smatra da kroz javnu raspravu prijedloge i Savjete za bezbjednost saobraćaja i amadmane vijećnika da je dovoljno izmijenjen, te da u ovom obliku može imati samo pozitivne efekte da bezbjednost odvijanja saobraćaja u predmetnim ulicama. Amadman III, član 15. da se iz stava 1. izbrišu sljedeće ulice, Gračanički skver, Ahmet paše Budimlije. Obrazloženje, ukoliko se zabrani kretanje zaprežnih vozila pomenutim ulicama odsjekli smo komunikaciju kretanja istih prema Hurijama. Djelimično se ovaj amadman usvaja, u članu 15. stav 1. brišu se riječi kretanje zaprežnih vozila, kao i, znači taj dio teksta je izbrisan, a stav 2. se u potpunosti briše. Tako da se taj problem sa zaprežnim vozilima prema Hurijama i Seljanuši otklanja. Amadman IV, u članu 20. da se izbrišu riječi iz člana 13. stav 1. Usvojen je ovaj amadman i izbrisane su riječi iz navedenog člana. Amadman V, član 26. da se ubaci stav 2. koji glasi: „Grad Gračanica, nadležna služba i odgovorna lica Gradske uprave dužna su naložiti označavanje oštećenih ulica, trotoara, izvršiti postavljanje ili zamjenu oštećenih ili ugradnju novih saobraćajnih znakova na području Grada Gračanica“. Ovaj amadman je djelimično usvojen, u članu 26. dodan je stav 2. koji glasi, nadležna gradska Služba dužna je izvođačima radova naložiti označavanje oštećenih ulica i trotoara. Drugi dio amadmana koji se odnosi na saobraćajne znakove regulisan je članom 29. stav 2. ove Odluke. Amadman VI, član 28. stav 1. počinje riječima, „Grad Gračanica, nadležna gradska služba i odgovorna lica dužna su“, takođe, stav 2. počinje riječima, „Grad Gračanica, nadležna gradska Služba i odgovorna lica dužna su“. Ovaj amadman se ne usvaja, članom 4. propisano je u čijoj je nadležnosti vršenje posla organizacije i regulacije saobraćaja na javnim saobraćajnim površinama na području Grada Gračanica. Znači nema potrebe nabrajati Grad Gračanica, nadležna Služba i odgovorna lica. Amadman VII, član 29. stav 2. nako riječi „zadužena je“ dopunjava se riječima „ Gradska uprava, nadležna gradska Služba i odgovorna  lica u Gradskoj upravi“. Takođe se ne usvaja, obrazloženje je isto kao u prethodnom amadmanu. U okviru istog amadmana, član 30. obrazložiti šta je čija nadležnost iz čije nadležnosti. Ovaj dio ovog amadmana se djelimično usvaja i u članu 30. se tekst mijenja i glasi: O održavanju i kontroli stanja vertikalne i horizontalne saobraćajne signalizacije i druge opreme za regulisanje saobraćaja na lokalnim nekategorisanim putevima na području Grada Gračanica stara se nadležna gradska Služba. Znači uklonjeno je policijska stanica i nadležna inspekcija. Amadman VIII, u članu 39. da se ubaci stav 12. sa sljedećim riječima, pravno lice-Gradska uprava, nadležna Služba i odgovorna lica u pravnom licu ako ne postupe po članovima 26., 28., 29. ove Odluke. Ovaj amadman se ne usvaja. Zašto bi neko u Gradskoj upravi bio kažnjen za nešto što nije uradio, a zašto nisu osigurana sredstva u gradskom budžetu. Da bi ova predložena izmjena u Odluci imala smisla, prvo treba u budžetu osigurati dovoljan iznos novčanih sredstava za provođenje odredbih iz gore napomenutih članova Odluke. A to jesu recimo, izrada projekta saobraćajne signalizacije za sve mjesne zajednice, postavljanje saobraćajne signalizacije u skladu sa izrađenim projektom u svim mjesnim zajednicama, a onda u budžetu planirati svake godine potrebna sredstva za održavanje i zanavljanje saobraćajne signalizacije. Gradski vijećnici usvajaju budžet i on je usvojen u ovom obliku, i nemoguće je ovo provesti, a zašto bi neko bio odgovoran za nešto što nema sredstava u budžetu. Kad se budu osigurala sredstva, a neko ne izvrši što je predviđeno ovom Odlukom, odnosno iz nemara to ne uredi, onda treba ga kazniti. Na kraju krajeva ovdje u Gradskoj upravi postoji i neka disciplinska odgovornost ako neko ne radi u skladu sa donesenim odlukama. Dalje, Sadmir Avdić je podnio dva amadmana. Amadman I, da se u članu 13. navedene Odluke iz zabrane kretanja teretnih motornih vozila izuzme ulica Ahmeta paše Budimlije i 22. divizije. Amadman se usvaja, zbog omogućavanja tranzita teretnim motornim vozilima koja idu za Seljanušu i za Hurije, a u povratku moraju proći kroz ulicu 22. divizije, jer ne mogu ići lijevo tamo na ulicu Stubo jer je previše uska, a Budimlijna je jednosmjerna. Amadman II, da se u ulicama Patriotske lige i Hajrudina Džebe Bajbage zabrani kretanje kamionima sa prikolicom i šlepera, osim dostavnih vozila. Usvojen takođe, članom 13. teretnim motornim vozilima preko 3,5 tone najveće dopuštene mase u pomenutim ulicama već je zabranjeno kretanje, bez odobrenja nadležne gradske Službe. Znači nije totalno zabranjeno, nego samo bez odobrenja nadležne gradske Službe. Edin Šehić je imao četiri amadmana. Amadman I, u članu 12. stav 1. se mijenja i glasi: U ulici Alije Izetbegovića zabranjuje se saobraćaj svih vozila (motorna vozila, vozila na motorni pogon, traktori, motokultivatori, zaprežna vozila, motocikli, mopedi, bicikli, električni romobili i druga električna balansirajuća prijevozna sredstva i sl.) osim dostavnih vozila najveće dopuštene mase do 3,5 tone, u vremenu od 05,00 do 06,30 sati i od 23,00 do 24,00 sati. Amadman se ne usvaja, Edin Šehić je na sjednici Savjeta o bezbjednosti saobraćaja već dao prijedlog da se termini od tri sata ujutro i tri sata uveče, pa smo to smanjili na po dva sata i mislimo da je dva sata optimalno neko vrijeme da se odobri za ulazak kojim vozilima u zonu gdje je to zabranjeno u ostalom vremenu. Amadman II, član 13. stav 1. se mijenja i glasi: Zabranjuje se kretanje teretnim motornim vozilima preko 3,5 tone najveće dopuštene mase bez posebnog odobrenja koje izdaje nadležna gradska služba, u sljedećim ulicama. Ovaj amadman se usvaja, teretna motorna vozila najveće dopuštene mase do 3,5 tone ne bi trebala praviti veći problem u odvijanju saobraćaja u navedenim ulicama, pa zbog toga je ovaj amadman i usvojen. Ukoliko se pokaže vremenom da to može stvarati probleme, uvijek se može kroz izmjene i dopune ove Odluke reagovati. Amadman III, član 16., dopunjuje se sa dodatnom dionicom/ulicom: 111. gračaničke brigade, od ulice Bosanska prema raskrsnici ulica 22. divizije Armije RBiH, Mehmeda Vehbi ef. Šemsekadića i Kej Fridriha Foglera. To je u onom dijelu gdje su pobrojane jednosmjerne ulice u MZ Gračanica. Ovaj amadman se ne usvaja, u Odluci su samo nabrojane već postojeće ulice sa jednosmjernim saobraćajem. Eventualna promjena režima saobraćaja u predmetnoj ulici izvršiti će se u sklopu projektovanja i izgradnje budućeg kružnog toka na raskrsnici kod BKC-a. Takođe, mi u ovom trenutku ne znamo kako bi promjena režima saobraćaja u ovoj ulici odrazila se na saobraćaj u drugim ulicama koje se vezuju na nju, odnosno ne bi bilo dobro da riješimo ovaj problem u ovoj ulici, a izazovemo neki drugi problem u drugim ulicama. Bilo je priče da bi se trebala uraditi saobraćajna studija gdje bi se detaljno moglo procijeniti, ovako jednu ulicu izvući i definisati da bude jednosmjerna u jednom smjeru, bez ikakvih ispitivanja na terenu, odnosno brojanja saobraćaja, bilo bi malo ovako i neozbiljno. Amadman IV, član 29. stav 1., se dopunjuje i glasi: Vertikalna saobraćajna signalizacija i oprema na javnim saobraćajnim površinama postavlja se na osnovu saobraćajnog projekta ili preporukama stručnog Savjeta za bezbjednost saobraćaja. Amadman se ne usvaja, član 76. stav 1. Zakon o cestama FBiH propisuje, citirat ću: „Saobraćajna signalizacija i oprema, te turistička saobraćajna signalizacija postavljaju se na javnoj cesti na osnovu saobraćajnog projeka“. Nigdje se ne spominje alternativa projektu, znači ne može na osnovu Savjeta o bezbjednosti saobraćaja. To bi bilo to.“

Učesnici u diskusiji:

Hasan Puškar:

„Zasjedao je Savjet o bezbjednosti saobraćaja prošle sedmice  i imali smo konstituirajuću sjednicu, donijeli smo neke zaključke. Ja koliko znam bio je dogovor da se to dostavi uz materijale vijećnicima, ili da se dostave naknadno. Nema nigdje ništa šta smo mi zaključili, pa smo se dogovorili da ćemo se vjerovatno u ponedjeljak nakon amadmana ponovo sastati, pa se opet nismo sastali. Toliko o ozbiljnosti rada tog budućeg Savjeta i njegovoj specifičnoj težini što može uticati na nešto. Moje pitanje, član 13., vi ste odbili gdje sam ja stavio da se briše, a onda ste kod Sadmira usvojili djelimično, pa nešto 3,5 tone, pa mi to sada ništa nije jasno u vezi člana 13. Da li se sada zabranjuje ulicom Patriotske lige da se kreću teretna vozila sa priključnim vozilom, ili ne zabranjuje. Ja kontam šta je on mislio, ali nije dobro obrazložio. Ja ću sada vama obrazložiti član 13. Član 13. smatra se da je to zabrana kretanja teretnim vozilima. Niko tu nije stavio autobuse, a čitavo vrijeme smo pričali i o autobusima koji negdje tamo vrše istovare po kružnom, po ovom, po onom, autobusi uopšte nisu spomenuti u ovoj Odluci, osim na mjestima gdje se ne trebaju zaustavljati. U članu 13. zabranjuje se kretanje vozilima, ja ne znam na osnovu čega je se predlagač rukovodio i izabrao ove ulice da im se zabrani kretanje. Zabranjuje se kretanje u ulici preko puta autobuske stanice prema Čirišu, a čitav Čiriš, Lipa i ostalo se dozvoljava kretanje. Zabranjuje se kretanje ulicom oko pijace, Dudić, Stubo, itd. teretnim vozilima bez odobrenja, a nijedan kamion veći tim ulicama ionako ne može proći, znači nemoguće, fizički ne može proći. Zabranjuje se kretanje ulicom Patriotske lige, to je znači ulica od novog kružnog toka ispod bolnice i ja mislim da je ona do magistralnog puta, to mogu i shvatiti, a zabranjuje se kaže kretanje teretnim vozilima tamo desno pored nove džamije na Korića han, kako se zove ulica da ne tražim, a lijevo je dozvoljeno i pravo je dozvoljeno. Pa nije zabranjeno kretanje na Hajdarovcu nigdje, pa nije nigdje zabranjeno na Ritašićima, pa ulicom Bosanskih kraljeva donekle je zabranjeno. Mislim šta je vodilja bila da neko vadi odobrenje ili se zabranjuje u čitavom gradu, osim u tranzitu, ili se ne zabranjuje nigdje, mislim ne znam čime smo se mi ovdje rukovodili. Zašto član 13. ja da podržim, eto neka mi neko objasni. Kolega je zaboravio donijeti stik, a ja sam vam htio da pokažem na grafičkom prikazu, pa da vidite šta bi mi trebali zabraniti, to je cirkus. Ja ne znam šta je vodilja bila, ok idemo zabraniti, zabraniti ćemo svugdje, osim tranzita. Mislim ne znam na osnovu čega smo negdje dozvolili, a negdje zabranili, šta nam je vodilja bila, ja sam protiv toga. Ja jesam da se zabrani prvi, ali sjesti decidno. Prilikom zabrane, ja kažem sutra to treba uvesti, samo jedan uslov moramo ispuniti. Ide čovjek iz Zagreba i treba da istovari u toj ulici, kako će on istovariti a da ne dobije 1.800 KM kaznu, čime smo mi njemu omogućili, jesmo li napravili neku dnevnu kartu da može kupiti ili nešto. Nemojte da ponavljamo greške Lukavca, Tuzle i ostalih. Treba zabraniti da se ne kreću ti neki, znam i ja šta je tu, ovdje ne može mi niko obrazloženje, kaže tonaža, drobimo put, ovo ono, ne drobimo ba. S ovim ako se usvoji, mi ćemo cirkus napraviti na semaforima, jer sav teretni saobraćaj će ići na semafore na tu raskrsnicu, čitav, ništa neće biti rasterećeno ispod bolnice ili ne znam ni ja. Može se zabraniti da idu autobusi, da idu šleperi, ili ne znam ni ja imaju znakovi za to, ali baš zabraniti kompletan teretni program to je glupo. Dalje, u članu što sam napisao amadman za parkiraje vozila, zabraniti kaže ostavljanje i parkiranje autobusa, napuštenih, prodavati, ovo ono, i samo se bili pozvali na član 13. Znači ja svugdje u gradu mogu ostaviti vozilo, samo ne mogu na Dudiću, pa govorim da je trebalo malo gledati. Kaže kolega projekat, o ovom projektu ja sam ovdje sjedio u ovoj sali prije četiri, pet godina i mi smo neki projekat mijenjali i on je urađen. Ja ne znam gdje je taj projekat i je li ikada urađen, ako nije urađen treba nekoga kazniti. Ja, Safet kao načelnik, Amir i Asime ti, smo sjedili ovdje i bišćali taj projekat danima. Gdje je taj projekat, je li kada urađen, jeste, hoćemo li početi ga primjenjivati, hoćemo, dobro. Kažemo usvojili smo budžet, pa ću se ja ponovo vratiti na Odluku, stvarno meni je prvom promaklo i nisam znao da smo mi stavili 30.000 KM ove godine za saobraćajnu signalizaciju u gradu. Mislim nisam pogledao, ali tako sam dobio informaciju, stvarno ne znam kako je nama to svima promaklo, to ne možeš kupiti ni četrdesetak znakova možda, ustvari ima signalizacija koju obnavljamo, oznake na kolovozu. Što ste odbili kao Gradska uprava, sve se ja slažem s vama, oni članovi 28., 29., itd. Kolege samo da znate, tamo imaju kaznene odredbe i šta ko mora, znači neko mora dati nalog nekome da zamijeni saobraćajni znak da začepi rupu na putu što bi rekli, zakrpi, popravi, kako hoćete, da popravi trotoar, itd. Svi smo mi tu kažnjeni ako iznesemo kamion šljunka po ovoj Odluci, ako kolica drva, svi ćemo dobiti kaznu, i to pazite dobre su kazne, 300 KM, 500 KM, 900 KM itd, ali neko ko je odgovoran po Zakonu za održavanje ulica u gradu i lokalnih puteva, nikakve ovdje odgovornosti nema. Tri mjeseca ja, ovo je treće Vijeće, govorim ja za udarnu rupu kod ulaza, odnosno izlaza iz Hitne, gdje je i danas dan rupetina dole i ljudi odbijaju točkove, znači i dalje nikome nema sankcije. Molim vas onda da u petak sergiju napravimo pred džamijama pa da zakrpimo te rupe, ako drugog načina nema. Međutim, ne morate vi staviti to u zakonu, u Zakonu o bezbjednosti saobraćaja postoji osnova, odeš i prijaviš u Policijsku upravu i onda ljudi postupe po tim osnovama. Znači volio bih da mi se izdefiniše član 13., i Odluka ko Odluka nam treba i ja podržavam da Savjet donosi ovo, ono, ja smatram ostalo je gore, dole nije bitno, ali smatram da mi trenutno nismo spremni za član 13. u Odluci, dok adekvatno ne dogovorimo. Ja kažem i dalje se slažem da treba svugdje uvesti zabrane, ja prvi znam koliko ću dati para za to odobrenje, lično, jer imam petnaestak teretnih vozila ja ću prvi morati dati, ja se slažem, ali nemojte da napravimo grešku da neko ko dođe jednom ili dva puta ne može kupiti negdje na ulazu, na benzinskoj ili ne znam ni ja gdje da kupi kartu za jedan, dva dana da prođe. Ljudi napraviti ćemo problem i sebi i policiji i sudu i svima, jer kazne nisu male i kaznena odredba. Zato kažem, ne znam čime se neko rukovodio, bio je veći prijedlog ulica, pa je smanjen, ali ovo što je zabranjeno, ne znam. Opet podvlačim, ulica Patriotske lige do Korića, i tu smo ulicu zabranili, lijevo nismo, a desno jesmo, zašto, znam ja zašto. Evo čisto pitanje, zašto smo zabranili preko puta autobuske stanice samo ta ulica, pa neće niko ni skrenuti s kamionom ondje. Moj je prijedlog ovo, ako treba da se sjedne pet minuta i da malo pogledamo sve ove amadmane. Sljedeći problem koji smo na Savjetu imali, vi ste ovdje usvojili izmjenu Regulacionog plana, gdje smo ukinuli stajalište, ok sve se slažem, završeno i hajmo dalje. Tehnički trenutno ne postoji mogućnost, što je kolega Šehić rekao, da nigdje se postavi znak u gradu, a kamoli na širem području, autobusko stajalište jer nema projekta. Kako će doći ljudi i istovariti djecu kod autobuske stanice, gdje može istovariti kad nema nigdje znaka, i kaže ne zna se ni kada će biti. Mislim ne znamo kada ćemo, nema projekta i neće niko samoincijativno da postavlja itd. Šta je rješenje, šta da radimo, ima li neko, de da predloži da sjednemo, hajmo ovdje tri dana sjediti, to je problem, naša djeca trebaju izaći i ući. Svaki autobus koji stane počinio je prekršaj, a te kazne nisu male, osim ove Odluke počinio je prekršaj. Toliko zasad, predlažem oko člana 13. da malo sjednemo i da vidimo, a i neka se ostali malo uključe. Moj je prijedlog da se taj član trenutno povuče stav 1. i 2., a da ga doradimo i da ga usvojimo kasnije kao dopunu Odluke, zajedno sa Savjetom za bezbjednost saobraćaja.“

Demir Milkić:

„Pa evo i meni neke stvari nisu jasne. Kolega Puškar je to dobro objasnio, pa je dobro da razjasnimo neke stvari. Mene zanima samo kako su rađeni prioriteti ovih ulica koje su zabranjene, i šta je sa ulicom Sarajevska i ulica Braće Fazlić. Mislim da su to ulice koje su najopterećenije trenutno u gradu, je li kod njih ima trenutno neka zabrana vezanao ovo za 3,5 tone kao što je već u ulice Džebe Bajbage.“

Osman Sulejmanović:

„Pa evo Sadmir je predložio ovaj amadman što se tiče Patriotske lige, hajdi ovaj je usvojen od Skvera i gore 22. divizije, to je prihvaćeno. Što se tiče ovih ulica Patriotske lige i Hajrudina Džebe Bajbage, to je ovaj put dole kraj bolnice i tamo stari put Doboj-Tuzla prema deponiji. Mi smo se tu rukovodili kamionima u tranzitu, znači da se zabrani. Predložili smo, tamo stoji a nije navedeno u članu 13. da se ove ulice izuzmu iz zabrane, samo da se stavi dopunska tabla zabranjeno za šlepere i kamione s prikolicom. Evo sada se može dodati, meni nije palo napamet prije, autobuse u tranzitu, znači osim gradskih autobusa. Tamo da se izuzmu dostavna vozila, znači može šleper doći u Grin recimo da istovara, ali ne može šleper proći odozdo, ovo što nam se sada dešava, od Lipinca prema Srebreniku, odnosno Gradačca, dosta vozila ide tamo. Znači da pokušamo tu naći da bude zabrana za kamione s prikolicom, šlepere i autobuse.“

Mersiha Jogunčić:

„Ja sam ovako nekako očekivala da, s obzirom da smo povukli ovu Odluku, pa da smo je vratili, i zaista nismo htjeli ulagati nikakve amadmane uvidjevši manjkavosti predložene Odluke. Moj je prijedlog je bio, evo mogu ga pročitati, da predložim usvajanje Odluke pa da pratimo u narednih šest mjeseci šta su problemi pa da ih eventualno riješimo. Međutim, evo sad u ovom trenutku očekujući da se ova Odluka nakon povlačenja isključivo se s njom bavila struka, uvažavajući kolege koji imaju i prijevozničke firme, građevinske itd. koji znaju kako treba da se odvija taj saobraćaj. Međutim sad je kolega Demir spomenuo, nejasno je malo zašto nije Sarajevska ulica uvrštena niukakva ograničenja, kada znamo u kakvom je katastrofalnom stanju. Zaista bih voljela da sve ovo što je kolega Puškar iznio ovdje i ova pitanja da ne ponavljam od kolege Demira, da se zaista objasni zbog čega i kako, jer ova Odluka očigledno mislim da na ovakav način neće proći. Zaista ima manjkavosti, a da sad stavimo da u narednih šest mjeseci da idemo s ovim da predložimo ovaj zaključak, mislim da je dugo šest mjeseci, jer ćemo napravi zbrku. Kad bi ste nam kolega Puškar donijeli taj stik na narednu sjednicu pa da vidimo šta bi smo napravili, bilo bi dobro da smo imali vizuelno, možda zaista da vizuelno vidimo kakvu bi to zbrku izazvalo. Poentiram ponovo evo na ovo što je kolega Demir iznio, Sarajevska ulica zašto nigdje nije tertirana nikako. Pa neka je lokalni put, ali iako je lokalni put moraš ga nekom Odlukom zaštiti. Ne kažem da treba skroz zabraniti, ali neko rješenje treba biti, ko će ga renovirati.“

Nusret Helić, Gradonačelnik:

„Mi smo prošle sjednice povukli Odluku i zatražili da se obavi javna rasprava, i znate šta smo dobili, evo ovo što spominje član 13., a nije zatražio da se zabrani, Hasan. Pa spominjemo ne znam koji drugi član, evo ja vam predlažem, odnosno povlačim Odluku i imati ćete mjesec dana još, ali dajte primjedbe. Mi smo se rukovodili u izradi prijedloga svim onim što ste vi govorili i što su građani. Građani su Osmane tražili i to koliko hoćete incijativa da se zabrani teretni saobraćaj ulicom Patriotske lige, da se zabrani u ulici Džebe Bajbage jer je teško na onaj izlaz tamo izaći, mi to ispoštovali. Ovdje smo kod člana 13. Hasane izbacili sve ulice, meni je nelogično bilo jer je bio blokiran grad, ali smo ostavili samo šest, sedam gdje objektivno ne može teretnjak ni proći, a i zato i sve drugo tražimo odobrenje. To što će neko zalutati, znači samo ne može u ove ulice koje smo nabrojali taj sa većim teretom, ali obzirom da niste vi evo obavili kvalitetnu raspravu, ali uzmite da smo mi krivi. Evo ja je povlačim, imati ćete još mjesec dana da izdefinišete ovo sve, ali molim vas de se uključite. Mi smo prihvatili sve ono što je poboljšalo tekst, vidjeli ste evo i od Hasana neke, ali ovo je nešto nelogično. Ne možemo izbaciti Hasane ono tamo gdje si rekao kod člana 13. stav 3. i 4., kada tamo piše na preporuku Savjeta za bezbjednost Služba može napraviti još neka ograničenja, logično je. Možda će nam se desiti da je izrovan put zbog radova, a mi tad zabranimo, i tako. Ja predlažem da se Odluka povuče.“

Zaključena rasprava.

Mirzet Topčagić, Predsjedavajući:

„S obzirom da je predlagač povukao Odluku koja neće ići na izjašnjavanje, smatram da nemamo potrebe dalje da vodimo diskusiju o njoj, jer neće biti izjašnjavanja.“

TAČKA 4

RAZMATRANJE I USVAJANJE PRIJEDLOGA ODLUKE O ADMINISTRATIVNIM TAKSAMA GRADA GRAČANICA

Dženana Tukulj, Sekretar Gradskog vijeća:

„Evo ja neću raditi dodatna obrazloženja, obrazloženje je napravljeno tamo vezano za čitavu Odluku i mislim da je široko napisano koje su bile izmjene. Ono što ću u ime predlagača, a to je dati dva amadmana. Prvi amadman na osnovu člana 107. stav 2. i člana 108. stav 3., amadman koji će postati sastavni dio prijedloga ove Odluke. Prvi amadman da se u članu 6. Odluke tačka 4. mijenja i glasi: Nezaposlene lica uredno prijavljena na bioru za zapošljavanje Gračanica, roditelje njegovatelj, kao penzioneri koji primaju garantovanu penziju u visini od 50%. Obrazloženje je, kada smo objavili materijale za sjednicu Vijeća, stigla je sugestija od strane građana da se u ova oslobađanja koja se odnose na nezaposlena lica i penzionere koji imaju garantovanu penziju, uvrste i ova nova zakonska kategorija roditelja njegovatelja, i obzirom da je riječ o ranjivim grupama, a imajući u vidu da se sticanjem statusa roditelja njegovatelja gube prava na dosadašnju pomoć, u smislu prava na tuđu njegu, stalnu novčanu pomoć, smatramo da treba uvrstiti u ovo i ovu kategoriju, njih neće biti dosta tako da neće biti značajnog uticaja. Drugi amadman u tarifama admnistrativnih taksi, tarifni broj 3., napomena se briše. Obrazloženje, ako ste i sami primjetili kao što su i članovi Komisije za propise i Statut, izmjena se odnosi na tehničku ispravnost Odluke, a imajući u vidu član 2. stav 3. Odluke. Znači napominjem, u tarifama tarifni broj 3. tamo gdje piše napomena taj dio se briše.“

Učesnici u diskusiji:

Mersiha Jogunčić:

„Ja se zaista izvinjavam, ali pitala bih samo Dženanu, i ja sam htjela da nam predlagač objasni da li je stav 3. u članu 2. ove Odluke u skladu s tekstom napomene u tarifnom broju 3. Znači brišemo napomenu, aha ok, hvala lijepo, izvinjavam se.“

Arnes Avdić:

„Nije pitanje, nego jednostavno volio bih da je uz ovu Odluku u okviru iznosa u zagradi navedeno koji su iznosi prošli put bili na snazi. To samo, da bi čisto mogli uporediti, ali mislim da je u obrazloženju navedeno da se radi o smanjenju, ali eto čisto onako da kažem samo digresija jedna mala.“

Dženana Tukulj, Sekretar Gradskog vijeća:

„Pa evo malo je ova konfuzna zbog tarifa. Znači ona je identična onakva kakvu smo je imali do sada, sve gdje smo radili smanjenje tačno vam piše. Evo naprimjer, Odlukom predviđeno oslobađanje i smanjenje određenih administrativnih taksi, pa kaže, nezaposleni borci koji su proveli u Armiji BiH umjesto dosadašnjih 50%, predviđeno je oslobađanje od 80%. Tako da ima u obrazloženju sve, i imaju ove nove takse koje su bile i povod izmjene, ali ni one nisu promijenjene, one su se samo po drugom pravnom osnovu naplaćivale, ove takse vezane za katastar. Pošto sada Vlada se nije opredjelila, ostavila je lokalnim zajednicama kod donošenja tih tarifa da one odrede. Moram vam napomenuti da smo mi prepisali dosadašnje, dok su recimo druge lokalne zajednice povećavali. Ovom Odlukom ni jedna dosadašnja tarifa nije povećana, nego je sve bilo smanjenje u ovim socijalnim kategorijama, i ono što nam se u radu pokazalo eventualno kao preskupo. Znači sve što smo promijenili u obrazloženju novih tarifa, i evo vidite, jedno je nove i oslobađanje i smanjenje. I ma naglašeno i možda bi bilo dobro reći da smo smanjili za proizvodne pogone, odnosno poslovno proizvodne objekte, smanjili smo administrativne troškove urbanističke građevinske i ostale. Ima tu navedeno sve pojedinačno i ja nisam htjela čitati, ali nema problema, čitali ste, dobro. S druge strane finansijski efekti neće doći do poremećaja u budžetu, a strankama neće doći do povećanja troškova, neće biti nekih značajnih efekata ni po budžet.“

Hasan Puškar:

„Lijepo je kritikovati, ali treba izaći i pohvaliti. Ovo je za pohvalu Gradskoj upravi i Gradonačelniku što su takse ostale iste, odnosno što su smanjene, a inače neće uticati na prihode, nama to ne znači ništa u budžetu. Većina je taksi umanjena ili ostala ista i građanima i preduzećima će to značiti, zahvaljujem se u ime građana i privrednika.“

Zaključena rasprava.

Prijedlog Odluke o administrativnim taksama Grada Gračanica, uz uvršetne amadmane predlagača koji postaju sastavni dio Odluke jednoglasno usvojen, sa 26 glasova „ZA“.

Predsjedavajući  je konstatovao da je trenutno u sali prisutno 26 vijećnika.

TAČKA 5

RAZMATRANJE I USVAJANJE NACRTA ODLUKE O PRIZNANJIMA GRADA GRAČANICA

Dženita Dugić, Komisija za ravnopravnost spolova, prava i sloboda čovjeka, prestavke i prizužbe:

„Evo Komisija za ravnopravnost spolova, prava i sloboda čovjeka, prestavke i pritužbe je i ovu Odluku o priznanjima Grada Gračanica razmatrala sa ovih navedenih aspekata. Stav Komisije je takav da smatramo da su potrebne određene dopune, izmjene, odnosno zahtjevamo da se jasno utvrde i definišu kriteriji i sistem bodovanja koji će kroz kriteriji ili sam sistem bodovanja biti obezbjeđena određena prednost za pripadnice ženskog spola. Mi ćemo takođe kao Komisija tražiti od žena iz udruženja žena, aktiva žena sa područja našeg Grada da se što aktivnije uključe u samu raspravu oko ovih kriterija. Razlog zbog ovakvog stava jeste što negdje poučeni iskustvom vidimo da opet i kada su u pitanju te dodjele dominiraju ipak pripadnici muškog spola, što naravno Komisija uopšte ne dovodi ispravnost takvih odluka, već evo samo smatramo da bi bilo pohvalno da se i u tom segmentu vidi ta ravnopravnost. Što se tiče ovamo Zlatna plaketa odbrane Gračanica, pa je ovdje u članu 8. gdje su navedeni kriteriji za dodjelu, stav Komisije jeste i da po ovom pitanju kriteriji pod broj 1., da bi se možda trebao razmotriti i izbrisati. On glasi, Zlatna plaketa odbrane Gračanice za fizička lica dodjeljuje se, pa pod 1. pripadniku Oružanih snaga R BiH definisanim članom 2. i 3. Zakona o pravima branilaca i članova njihovi porodica itd. da ne čitam sve, uglavnom smatramo da bi u pravilu ovaj kriteriji mogao biti na štetu žena, obzirom da će onemogućiti veliki broj žena koje će biti eliminisane ovakvom Odlukom.“

Učesnici u diskusiji:

Hasan Puškar:

„Pošto smo ovu pomenutu tačku dnevnog reda ostavili ovako, zaključak imamo je li tako Predsjedavajući, a kolegici da odgovorim za ravnopravnost spolova. Sve dok bude kriteriji šesnaest ruku, kriterija se niko neće držati. Sada je do nas u narednih deset dana ili petnaest, da napravimo neki kriteriji o kojim pričamo već duže vremena, pa da se boduje nešto ili ne znam ni ja, pa da dođe na kraju do preglasavanja, a ne tamo metodom ucjenjivanja, pregovaranja, dogovaranja da mi dajemo te odluke. Sad u vezi Odluke, može li se barem ako se ne usaglasimo da budu dvije Odluke. Jedna Odluka, ali da se tačno radi što će zbuniti neke, prva Odluka je o priznanjima za Dan, mislim član 1. 2, 3 A., a u sljedećem ide ponovo čisto samo ne A i B da bude, pa A i B, A i B, pa se tamo zapetljamo u A i B, nego da se odvoje za doprinos u odbrani BiH i priznanja, znači da se odvoje te dvije totalno u toj Odluci. Zbog recimo u isto se vrijeme odluke nedodjeljuju, vjerovatno se neće u isto vrijeme krenuti ni raspisivati, pa dobro u dva Vijeća može biti razlika, da se to povede računa. Sada nas pozivam da se dobro uključimo svi i da barem jednu donesemo Odluku kako treba, ali svi mi. Mislim stvarno bio sam dugo godina taj što je učestvovao u tom kreiranju i kada dođeš do kriterija stvarno ne znaš kako bi, kriterije imaju a nema kriterija, osnovni kriteriji i to je to, nemamo nikakvih kriterija da nekoga možemo bodovati ili da nešto sužimo. Uglavnom da se svi uključimo da bi Odluka napokon jednom bila kako treba i lakša za donošenje. Ako treba neki zaključak ponovo da se donese.“

Arnes Avdić, Komisija za propise i Statut, izbor i imenovanja, gradska priznanja i obilježavanja značajnih događaja i ličnosti:

„Ja se izvinjavam možda sam trebao prvi biti, ali evo moja je greška nisam pratio. S obzirom da je Komisija za propise i Statut da kažem nadležna za ovaj vid odluka, mi predlažemo zaključak Gradskom vijeću da se navedena Odluka usvoji, ali u javnoj raspravi sa prijedlogom bodovanja, s obzirom da je bilo takvih prijedloga izazvalo je sumnju na način glasanja u Komisiji. Znači molim vas samo da, evo što se ponavljamo ovdje, način kako kriterije definisati da bi što manje smanjili nama posao, da bi što manje bilo politike u ovim odlukama.“

Dženana Tukulj, Sekretar Gradskog vijeća:

„Evo ja ću predložiti i Zaključak, možda će neke stvari biti i jasnije. Ovo je Odluka o svim gradskim priznanjima koja se daju. Kada je stavimo u javnu raspravu možda će iz javne rasprave od strane građana izaći da dodijelimo još neka priznanja. Malo je zabune napravilo neki kolokvijalni naziv ovog gradskog prizanja koji se dodjeljuje u povodu Dana odbrane Gračanica 25. maja, pa se ono zove Zlatna plaketa odbrane. Ja bih zaista voljela da u javnoj raspravi, pa i boračka udruženja i pripadnici tih organizacija, pa i od vas vijećnika, da dobijemo neki kvalitetan naziv, ovo je kolokvijalan u Nacrtu Zlatna plaketa odbrane, može biti bilo koji drugi naziv. Ovo bi bila jedna sistemska Odluka kojom bi se regulisale sva gradska priznanja. Iz ove Odluke izlaze dvije Odluke, dva konkursa, jedan je ovaj što se tiče Dana odbrane koji se dodjeljuje za 25. maj, odnosno Dan odbrane, i postoje kriteriji tamo za njih. To ćete vi kao Vijeće donijeti odluku o dodjeli tog priznanja. Druga Odluka je Odluka o dodjeli priznanja u povodu Dana Grada 02. juna. Znači dva konkursa, dvije Odluke, i potpuno drugi kriteriji i potpuno druge odluke. Ja bih zaista volila da iz ove javne rasprave koja mora po Odluci o javnim raspravama, mora biti minimalno 30 dana, da dobijemo ovo što je Komisija rekla. Vi možete biti ljuti kao Vijeće zašto vam Komisija predloži nešto, kako su glasali, evo stalno to imamo, međutim, ako oni nemaju od vas propisano, evo i od nas možda predloženo, propisan način bodovanja, jedini metod koji njima ostaje je glas za, protiv ili suzdržan, i oni odluku donose većinom glasova. Sviđalo se to vama, meni ili nekome drugom, to je jedina propisana procedura prema Poslovniku o radu Vijeća. Zato bi bilo dobro, evo pozivam i građane, a i vas, da napravimo neki sistem bodovanja, odnosno da kažete kroz ovu Odluku na koji način će Komisija donositi vama odluke. U ovom Nacrtu, što ne mora rezultirati na kraju u prijedlogu, je predviđeno da nema nacrta Odluke o dodjeli, zato što smo mi imali jednu praksu i donesemo ako se sjećata na sjednicu u aprilu Nacrt Odluke o dodjeli priznanja, pa je onda stavimo u javnu raspravu u kojoj učestvuju samo Klubovi vijećnika koja traje petnaest dana, i onda na majskoj sjednici raspravljamo prijedlog. Javnost uključujemo u ovom dijelu kojeg se tiče predlaganja, ovo je predloženo i ne mora uopšte biti, možda će javna rasprava nešto drugo pokazati. Vi kroz amadmansko djelovanje imate pravo, vama će Komisija predložiti prijedlog Odluke, vi amadmanski možete promijeniti, ali se nećemo da kažem mrcvariti kroz dva Vijeća oko ovog dijela. Konačno predlažem, predlažem vam u ime predlagača, da se usvoji Nacrt Odluke, da se isti stavi na javnu raspravu u roku od 30 dana, da javnu raspravu sprovodi Služba za poslove Gradonačelnika i Gradskog vijeća u skladu sa Odlukom o javnim raspravama u Gradu Gračanica, da u javnu raspravu obavezno se moraju uključiti VMZ i boračka udruženja, da sve primjedbe, prijedloge, dopune i sugestije se mogu dostaviti nadležnoj Službi za provođenje javne rasprave. Imam ovaj dio ako hoćete u ovom Zaključku još jedno, da ukoliko se u toku javne rasprave pokaže potreba za donošenjem dvije Odluke, da nakon provođenja javne rasprave bude prijedlog o dvije Odluke.“

Hasan Puškar:

„Pa samo o dodjelama, do sada je bila jedna Počasni građanin, tri plakete i tri Zlatne značke, a sada piše dvije Zlatne značke, tri plakete i dva počasna građanina, a do sada je uvijek bio jedan. Mislim je li to prijedlog takav ili da nije greška, čisto pitam. Uvijek smo jednog Počasnog građanina, a da dva Počasna građanina budu, to nisam nigdje vidio, član 6.“

Dženana Tukulj, Sekretar Gradskog vijeća:

„Nije greška, kada je pravljena ova Odluka svi naši problemi koje smo imali vezano za ovo, a imali smo jedne godine problem i oko Počasnog, sada je predloženo i naravno možete vi to promijeniti. Kaže, Komisija može predložiti u toku jedne kalendarske godine najviše, pa između ostalog, dva posebna priznanja jer smo mi jedne godine zaista dodijelili dva posebna priznanja, desilo nam se. Sada znači iz toga razloga smo stavili dva, a javna rsprava može pokazati da će biti jedan, ali ćemo sada imati decidno navedeno jedan. Nismo imali, sjećate se da smo imali problem pa smo na kraju zaključkom Vijeća prihvatili Odluku pa smo dodjelili dva počasna priznanja. Tako piše, može predložiti najviše do, to je to.“

Zaključena rasprava.

Predsjedavajući Gradskog vijeća, Mirzet Topčagić je pročitao i dao na usvajanje Zaključak koji glasi:

Usvaja se Nacrt Odluke o priznanjima Grada Gračanica.

Nacrt Odluke o priznanjima Grada Gračanica stavlja se na javnu raspravu od 30 dana.

Javnu raspravu će provesti Služba za poslove Gradonačelnika i Gradskog vijeća u skladu sa Odlukom o javnim raspravama u Gradu Gračanica.

Ukoliko se u javnoj raspravi pokaže da je potrebno uraditi dvije Odluke o različitim priznanjima izvršiti razdvajanje Odluka.

U javnu raspravi obavezno uključiti Vijeća mjesnih zajednica i boračka udruženja.

Sve primjedbe, prijedloge, dopune i sugestije se mogu dostaviti nadležnoj Službi za provođenje javne rasprave.

Zaključak o davanju saglasnosti na Nacrt Odluke o priznanjima Grada Gračanica je jednoglasno usvoje, sa 26 glasova „ZA“.

TAČKA 6

RAZMATRANJE I USVAJANJE PRIJEDLOGA ODLUKE O VISINI NAKNADE ZA RAD ČLANOVIMA GRADSKE IZBORNE KOMISIJE GRAČANICA ZA FISKALNU 2023. GODINU

Učesnici u diskusiji:

Arnes Avdić:

„Mene samo zanima jedno, koje su naknade članovima komisija u općinama i gradovima sa istim ili sličnim brojem birača, ako imate informaciju. S obzirom da najmanju naknadu propisuje Centralna izborna komisija.“

Mersed Hamzić, Predsjednik GIK-e:

„Visina naknada je identična onako kako je propisala Centralna izborna komisija, u 99% opština. Jedini problem ja mislim ima Tuzla, a ostalo je onako kako su oni propisali.“

Zaključena rasprava.

Prijedlog Odluke o visini naknade za rad članovima Gradske izborne komisije Gračanica za fiskalnu 2023. godinu je jednoglasno usvojen, sa 27 glasova „ZA“.

Predsjedavajući je konstatovao da je trenutno u sali prisutno 27 vijećnika.

TAČKA 7

RAZMATRANJE PROGRAMA RADA GRADONAČELNIKA I GRADSKIH SLUŽBI ZA UPRAVU ZA 2023. GODINU - informativno

Učesnici u diskusiji:

Adnan Salihbašić, Klub SDP:

„Program rada Gradonačelnika i gradskih službi za upravu Grada Gačanica za 2023. godinu utemeljen je na određenim procjenama do kojih se došlo prije svega izvršenom analizom rezultata koji su ostvareni u dosadašnjem radu. Programom rada Gradskog vijeća, planiranom budžetu za 2023. godinu, kao i drugim elementima čije sagledavanje se nameće kao nužnost prilikom sačinjavanja dokumenata ove vrste i sadržine. U prilogu Programa rada su dati i planovi rada svih službi, tako da se može pratiti i koja Služba šta planira u toku ove godine i izvršavanja samog Programa rada. Kompletan materijal je obiman i dobro prezentiran. Klub vijećnika SDP-a razmatrao je ovaj Program i pohvalno se odredio prema njemu.“

Mersiha Jogunčić:

„Ja nemam nikakvih većih zamjerki, jedino što ono od čega ne odustajem da eventualno ondje gdje je oblast mjesih zajednica da se na bilo koji način ugradi informacija o stanju vodooskrbnih objekata po mjesnim zajednicama, njihovim gazdovanjem i naplate utrošene vode. Dakle to je jedina moja sugestija, eventualno ne moramo dobiti, s obzirom da nisam dobila nikada odgovor na incijativu, ne moram dobiti na onaj način na koji jesam, evo možda u Programu rada da se eventualno bilo kakva informacija vezano za vodovod u mjesnim zajednicama stavi.“

Zaključena rasprava.

Program rada Gradonačelnika i gradskih službi za upravu za 2023. godinu se prima k znanju.

TAČKA 8

RAZMATRANJE I DONOŠENJE RJEŠENJA O IMENOVANJU UPRAVNOG ODBORA JZU GRADSKA APOTEKA GRAČANICA

Dženana Tukulj, Predsjednik Komisije:

„Evo opet ko radi taj i griješi. Obrazloženje samog postupka i prijedloga rang liste ste dobili, u Rješenju je napravljena, odnosno načinjena greška, u članu 2. da se promijeni mandat članova Upravnog, a ovdje piše Nadzornog, Upravnog odbora traje četiri godine. Samo bih napomenula da smo tri puta već tražili od Ministarstva dopisima kada smo pokretali mi naš javni konkurs, poslali smo im i za jednu i za drugu zdravstvenu ustanovu. Tražili smo dopisom, nikada nismo dobili nikakav pa čak ni prijedlog za privremeno imenovanje.“

Učesnici u diskusiji:

Edin Šehić:

„Ja ću samo kratko, obzirom da usvajamo prvo Rješenje o imenovanju upravnih i nadzornih odbora da se decidno pročitaju imena čisto radi javnosti, da i javnost zna koga imenujemo u upravne odbore. Možda će imati neke primjedbe i sugestije građani koji sigurno će biti nadam se otvoreni za saradnju, za unaprijeđenje rada u tim ustanovama. Dakle da se javno pročitaju imena i prezimena barem član 1. svakog Rješenja prije glasanja.“

Mirzet Topčagić, Predsjedavajući:

„Rješenje o imenovanju članova Upravnog odbora Javne zdravstvene ustanove Gradska apoteka Gračanica.

Član 1.

Za članove Upravnog odbora Javne zdravstvene ustanove Gradska apoteka Gračanica imenuju se:

1. Irma Vretenarević bachelor ekonomije, predsjednik član predstavnika osnivača i

2. Lejla Malić magistar farmacije, član iz reda stručnih radnika ustanove.

Zaključena rasprava.

Rješenje o imenovanju Upravnog odbora JZU Gradska apoteka Gračanica, uz izmjenu u članu 2. umjesto Nadzornog treba da piše Upravnog odbora, je usvojeno sa 22 glasa „ZA“ i 5 „SUZDRŽAN“.

TAČKA 9

RAZMATRANJE I DONOŠENJE RJEŠENJA O IMENOVANJU ČLANOVA NADZORNOG ODBORA JZU DOM ZDRAVLJA GRAČANICA

Dženana Tukulj, Predsjednik Komisije:

„Pa evo isto vezano kao i za ranije, da se izmijeni član 2. Rješenja i umjesto mandat članova Nadzornog da piše manadat članova Upravnog odbora, i evo pročitati ćemo. Za članove Upravnog odbora Javne zdravstvene ustanove Dom zdravlja Gračanica imenuju se:

1. Muhibija Memić dipl. inžinjer tehnolog, predsjednik član – predstavnika osnivača i

2. Mirela Osmić doktor medicine, član iz reda stručnih radnika ustanove.

Učesnici u diskusiji:

Saša Operhal:

„Evo opet da vam se obratim kratko, po pitanju članova Upravnog odbora JZU Dom zdravlja Gračanica ispred uposlenika. Ta odluka je definitivno u skladu sa zakonom, jer se Federalnim Pravilnikom tako odlučeno da načelnik ili gradonačelnik uz gradsko ili općinsko Vijeće donosi odluko, imenovanje itd., znači to je sve u skladu sa zakonom. Ono što smatram da bi trebalo i da bi mi mogli ovdje u našoj lokalno zajednici da napravimo jedan mali možda pomak, je to da se pitaju i uposlenici u vezi člana Upravnog odbora ispred uposlenika. Malo je apsurdno da člana Upravnog odbora ispred uposlenika ne bira ni jedan uposlenik, i to nije slučaj sad, ja koleginicu poštujem, cijenim i naravno glasati ću za nju, ali to nam se dešava već duži vremenski period i onda se dovedemo u situaciju da član Upravnog odbora koji je izabran ispred uposlenika ne radi ništa za uposlenike, a kako ne radi ništa za uposlenike tako ne radi ništa ni za korisnike zdravstvene zaštite. Dosadašnja praksa nam je to pokazala, a kada dođe vrijeme za Izvještaj o radu Doma zdravlja iznijeti ćemo i drugačije malo podatke  u odnosu na ono što dobijemo svaki put. Ja lično smatram, a vjerovatno ima i dosta slušalaca i korisnika zdravstvene zaštite koji će se sa mnom složiti, da zdravstvena zaštita u Gračanici nije baš na nivou na kojem bih mogla da bude, na kojem je bila ranije. Mi izvještaje posmatramo onako sa finansijske strane i gledamo samo one pluseve i minuse na kraju salda, i tu se ima svašta reći ali neću sada. Smatram da bi trebalo pitati uposlenike da mi između sebe pronađemo kolege za koje smatramo da će se boriti za nas, da će se boriti za korisnike zdravstvene zaštite i da takva osoba predstavlja uposlenike na sjednicama Upravnog odbora. Ono što bih još zamolio ako postoji mogućnost, znači zakonski nije ni zabranjeno, a nije ni dozvoljeno, da član sindikata recimo prisustvuje sastancima Upravnog odbora. Ne postoji nigdje zabrana, a isto tako ne postoji ni da je odobreno, ali bi bilo lijepo, obzirom da se na sjednicama Upravnog odbora raspravlja o svim stvarima u Domu zdravlja, znači o specijalizacijama, o planiranju nabavke opreme itd. Smatram da mi kao uposlenici bi trebali biti upoznati s tim šta se planira, šta se radi, šta će se raditi i da li će se raditi. S toga bih volio, ako može na neki način da se obezbjedi i prisustvo člana sindikata sastancima Upravnog odbora, a isto tako da i član Upravnog odbora koji predstavlja uposlenike, nakon sastanka Upravnog odbora izvijesti uposlenike o tome o čemu se razgovaralo na Upravnom odboru. Ranije je bio problem, kako je meni to rečeno, jer ja ovo tražim jedno desetak godina, nemamo oglasnu ploču pa ne možemo da stavimo obavještenje poslije sastanka Upravnog odbora šta se dešavalo. Sad nam oglasna ploča ne treba jer imamo informacioni sistem, znači za dvije minute se izvještaj postavi na stranicu gdje svaki uposlenik koji ima šifru da pristupi informacionom sistemu, može da vidi šta se desilo, odnosno da imamo nekakav izvještaj i nekakav uvid. Smatram da bi puno ljepše, lakše, ugodnije bilo svima i da ne bi bilo nekakvih sumnji u rad u nekakve ne znam ni ja zakulisne radnje itd. Smatram da bi mogli mi lokalno to da regulišemo, i dalje se ne slažem sa ovakvim načinom izbora člana Upravnog odbora ispred uposlenika, ali nažalost zakon je tako postavio kako jeste, ali bi mi mogli između sebe kao što sam rekao napraviti neke sitne pomake i da izaberemo ljude koji će da rade za nas. Mislim da bi nam svima bilo bolje.“
Edin Šehić:

„Jednostavno sam morao izaći, prije svega da čestitam od srca kolegi Saši, ne bih rekao hrabrosti, nego odlučnosti, odvažnosti što je izašao ovdje i brani svoju instituciju, odnosno ondje gdje radi i gdje je siguran na svom polju. Volio bih čuti i tu stranu što kažeš nećemo sad, ali evo biti će Izvješta i svakako dotaći ćemo se tih tema. Ono što mene interesuje, sad otvaramo diskusiju međusobno, imamo pravo naravno diskutovati zbog ovog samog imenovanja. Od svih ovih imena, koje ste vjerovatno kolega pročitali, da li i jedno ime od ovih predloženih po vama zadovoljava te kriterije da bi vas bolje zastupalo iz  reda uposlenika, osim naravno osobe koja je po odluci Komisije izbodovana da uđe kao predstavnik. Zašto to govorim, ovo je na fonu svega onoga što je kolega rekao da mi imamo zakone, imamo sve, ali slažem se da moramo napraviti iskorak i ova forma što je rekao ako bi sada usvojili ova imena, evo usvojit ćemo danas vjerovatno članove ovog Upravnog odbora, sa zaključkom da prisustvuje taj predstavnik sindikata je veliki pomak. Dakle da se mi ovdje obavežemo da taj Upravni odbor, evo tu je i predsjednik budući ako Bog da tog Upravnog odbora, da obavezujemo da mora biti prisutan sindikalac, odnosno predsjednik sindikata koji će naravno informisati svoje uposlenike. Zašto to govorim, svjednoci smo da u posljednje vrijeme inače i u sveri primarne i sekundarne zdravstvene zaštite imamo narušene najviše međuljudkse odnose. Narušeni međuljudski odnosi su odraz i lošeg kvaliteta usluge i svega ostalog što može proizaći i naravno biti na štetu građana prvenstveno. Zato bih zaista volio da pojačamo tu transparentnost, evo još jednom molim kolegu Sašu, ako ima od ovih imena zaista da možete delegirati neko da je. Mi ne moramo danas usvojiti, naravno dići ćemo ruke, ne moramo usvojiti oba člana, možemo jednog člana, ali ako možemo ispraviti neku grešku ja sam za. Zaista nije me ponukalo, čitao sam sve ovdje, ok sve odrađeno, ali ovo što je izašao kolega i rekao u zaštiti institucije i prvenstveno usluga građanima te primarne zaštite  zdravstvene, mislim da zaista moramo imati više obzira i više odgovornosti.“

Dženana Tukulj, Sekretar Gradskog vijeća:

„Uvažavajući ovo što je vijećnik Operhal rekao, ja bih samo ispravku jednu, nije iz reda uposlenika, nego iz reda stručnih radnika. Napomenuti ću kao predsjednica Komisije, upozoriti ću vas na član 12. Zakona o ministarskim, vladinim i drugim imenovanjima propisano je da nakon što Komisija za izbor dostavi prijedlog rang liste odgovornom javnom službeniku on će, znači govorim u ovom slučaju odgovorni javni službenik je Gradonačelnik i on je predlagač ovog Rješenja i jedini on je predlagač u skladu sa zakonom. Tamo u Zakonu o zdravstvenoj zaštiti piše jasno da vi imenujete na prijedlog općinskog načelnika, odnosno gradonačelnika. On će, osim ako ima opravdane razloge sa dokazima koji to potvrđuju, da vjeruje da principi i postupci utvrđeni ovim zakonom nisu ispoštovani, ili bi imenovanje bilo kojeg od kandidata s predložene liste s užim izborom dovelo do sukoba interesa. Znači dozvolite, moramo imati opravdane razloge, moramo zakonito, da bi uopšte javni službenik da kažem preskočio ovu listu. Mora imati dokaze koji upućuju da ima neki sukob interesa, a svi kandidati su potpisali sve izjave i da na interviju i prije toga nema nikakvog sukoba interesa. Mislim da samo u ovom stavu se može izvršiti imenovanje koje nije prvi na listi, znači uz opravdane razloge i ovo što sam pročitala, onda bi se moglo ići sa sljedećim na listi, a ne dozvolite neko mišljenje. Evo kao predsjednik Komisije ću reći da nešto nam govori i činjenica da ako pogledate ono prošlo Rješenje zdravstvena ustanova apoteke i oni uvijek u pravilu imaju jednog, oni sjednu vjerovatno i dogovore se ko će se predložiti. Mi od sedam prijavljenih na ove pozicije imamo četvero iz reda stručnih radnika, a troje iz reda ovo što bi rekli za „sav svijet“. Znači i to nam nešto govori, da iz Doma zdravlja ima očigledno veći interes stručnih radnika da budu članovi Upravnog odbora. Tako, zamoliti ću i upozoriti ću, nemojte da idemo s time, mi ćemo imati Izvještaj o radu zdravstvene ustanove, možemo razgovarati, Statut zdravstvene ustanove dali ste saglasnost i po saglasnosti ide ova procedura, i napominjem da je predlagač isključivo Gradonačelnik.“

Saša Operhal:

„Ja nisam ni ujednom momentu pomenuo nepoštivanje zakona, čak moja prva rečenica je bila da je sve u skladu sa zakonom, znači nisam nikada rekao da se zakon ne poštuje, taman posla, i ako iko poštuje taj zakon to sam ja, dokazano je već nekoliko puta i u Domu zdravlja i svugdje. Ja sam samo rekao da ne bi bilo loše da uvedemo neku praksu, slažem se, prijavilo se četiri, pet osoba iz reda stručnih radnika, jeste prijavilo se znači, i tih pet osoba niko nije izabrao od uposlenika. Mi nismo imali stručno vijeće na kojem će se neko izjasniti, ne moramo, ne stoji nigdje da moramo, u zakonu stoji da može da se prijavi bilo ko iz Doma zdravlja, ispred stručnih radnika. Ne moram nikome ni da kažem da sam se prijavio, podnesem prijavu i naravno dođe do Gradonačelnika, izabere se, napravi se Komisija, lista itd. i to tako bude. Ja sam samo iznio prijedlog da bi mi mogli kao uposlenici, taj način je nekada postojao, znači u Službi koja broji dvadesetpet ljudi, kaže se da imamo pet kandidata i nas dvadesetpet se izjasni za neke od tih pet i tako idemo po svim službama i nađemo tri osobe koje ćemo predložiti Gradonačelniku. Ja sam to mislio da mi možemo tako nekako se interno dogovoriti, to bi na kraju krajeva opet bilo isto, dobili bi tri, četiri, pet osoba nije važno, koje bi mi uposlenici izabrali i koje bi došli Gradonačelniku i ovdje vijećnicima koji bi to potvrdili ili ne bi potvrdili. Ja sam sam htio na to malo da dam nekakav značaj, a daleko od toga da sam rekao da se ne poštuje zakon i da ne znam Zakon o zdravstvenoj zaštiti, mislim da ga znam bolje od bilo koga ovdje.“

Nusret Helić, Gradonačelnik:

„Evo par rečinica na ovo Sašino. Niko ne sprečava vas kada se raspiše konkurs, vi održite to i predložite tri, četiri, pet osoba, ali ima svako pravo i mimo toga da se predloži. Upravo je filter ova Komisija, odnosno poslije gradonačelnik, jer ne možete isključiti nikog. Znači slobodno vi sjedite, pa okupite i recite ko su najbolji, pa onda recite da se prijave, a ne možete isključiti nikoga. Ovo drugo, nisu oni predstavnici Doma zdravlja u smislu da samo o vašim se, oni su članovi Upravnog odbora o zdravstvu uopšte. Mi ih imenujemo, a oni su ti koji rade i u interesu gdje treba da ne budu povrijeđena prava vas, ali o zdravstvu generalno, u tom smislu dakle. Ne možemo mi donositi ovdje zaključke, ali evo probajte vi ispoštovati pa nagovorite tri po vama najbolja radnika stručna da se prijave, onda će se u proceduri izabrati neko ko ispunjava uslove. Da znate, dođe pred Komisiju puno njih koji nemaju veze o nečemu, ne potcjenjujem, ali ima neko kvaliteniji, neko više kada je u pitanju način rada i ovoga, tako da se vodi računa.“

Zaključena rasprava.

Rješenje o imenovanju Upravnog odbora JZU Dom zdravlja Gračanica, uz izmjenu u članu 2. Rješenja, umjesto Nadzornog treba da piše Upravnog odbora, je jednoglasno usvojeno, sa 26 glasova „ZA“.

Predsjedavajući je konstatovao da je sjednicu napustio vijećnik Kemal Dizdarević, te da je u sali prisutno 26 vijećnika.

TAČKA 10

RAZMATRANJE I DONOŠENJE RJEŠENJA O IMENOVANJU ČLANOVA NADZORNOG ODBORA JP VETERINARSKA STANICA GRAČANICA

Učesnici u diskusiji:

Mersiha Jogunčić:

„Šta znači ovo o konačnom imenovanju, zašto ima riječ konačnom, je li stalni, privremeni, ali što konačnom. To me zanima, tu sam zbunjena.“

Dženana Tukulj, Sekretar Gradskog vijeća:

„Konačno stoji u zakonu, znači donosi se odluka o konačnom imenovanju. Mi samo doslovno prepisujemo zakon, i vjerovatno iz ovih razloga što ima privremeno imenovanja i zato ide konačna, a imate još i elemente na primjer kada vi donosite rješenje o imenovanju članova nadzornih odbora, pa ima još negdje treba neka saglasnost. Ovo je zakonski tekst jasno prepisan i iz tog razloga je.“

Hasan Puškar:

„Imamo samo jedno pitanje, pošto je ovo preduzeće koje nam dobro posluje godinama. Koji je posao ovog našeg Nadzornog odbora, osim imenovanja direktora, imali još nekih poslova koje bi stručno trebao da obavi. Znači finansijski, brine se o finansijama preduzeća, planu rada preduzeća itd., nisam bio na tim intervjuima ali znam otprilike šta se traži. Eh sad moje je pitanje, od ovih članova Nadzornog odbora, broj 3 ok, to je struka, ali ja ne vidim ni jednu osobu koja bi nam mogla od ovih ponuđenih pomoći da se ovo naše preduzeće izvuče iz minusa. Evo ako i jedno od njih bude znalo bilans stanja i bilans uspjeha pogledati, a kamoli donijeti sud o tome šta u njemu je dobro, a šta nije, ja automatski napuštam ovu stolicu ovdje i dajem ostavku, odmah. Predlažem za ubuduće, stvarno, ja to godinama govorim, politika je politika, ali ljudi u ovakvim preduzećima gdje se neke stvarno odluke moraju donositi, ko god ima privatno nešto bilo šta, on zna o čemu pričam. Neko će doći, ja ću napisati izvještaj kakav hoću, on će doći reći ok, i mi kada ovdje dođemo, pazite ja ću dobro pregledati Izvještaj kada dođe, a ovi će ljudi dati svoj sud o tom Izvještaju. Ne samo ovi, bilo koji, uzeo sam ovaj pošto mi je jedino danas imenovanje koje nije baš stručno, po meni. Vidjet ćemo kakva će dati mišljenja o finansijskim izvještajima, a to je kolega Šehić i to je njegova struka, ne sumnjam da će on to malo bolje i prodobnije obrazložiti ako bude izlazio, ili kad budu izvještaji dolazili, nije bitno. Stvarno mislim da bi se trebali početi rukovoditi barem u konkretnim slučajevima da neko stručan tu dođe pomoći. Ne interesuju me imena, imena na stranu, ali barem ekonomista, pravnik ili bilo šta iz te struke što neko može pomoći da se pomenuto preduzeće ili neka od preduzeća, finansijski, stručno ili nekako drugo pomognu, da počnu napokon pozitivno raditi itd. Ja mislim sa se stvarno ne bi trebali više rukovoditi ovako, ako nije bilo ljudi pravnika, ekonomista, ne znam ni ja nešto već da se nađu, te stranke il već ko predlaže nije bitno to, ali stvarno mislim da je krajnje vrijeme da počnemo barem razmišljati o takvim imenovanjima.“

Arnes Avdić:

„Ja ću isto na tragu kolege Hasana, malo vezano za to. Moram reći ukoliko danas donesemo odluku da se navedene osobe imenuju u navedeno preduzeće, degradirati ćemo određene profesije. Kako ćemo objasniti javnosti da rad preduzeća, odnosno ustanova nadziru osobe koje su završile fakultete, a koji u toku školovanja ni jedan predmet vezano za poslovanje ili funkcionisanje preduzeća, a da ne govorim o javnim ustanovama. S toga ja ne vidim zašto je u javnom oglasu navedeno da ima završenu visoku ili višu stručnu spremu ekonomskog, pravnog, tehničkog ili drugog nekog smjera, kada se moglo napisati da ima završenu bilo kakvu visoku ili višu stručnu spremu. Narodskim jezikom rečeno, ovdje svi imamo kuće ili stanove, da li bi vi u kuću ili stan doveli da vam vodovodne instalacije razvodi automehaničar, uz dužno poštovanje za sva zanimanja. Ovo nam je prilika da konačno mladim pokažemo da za ono što će se školovati da će to i raditi.Znam da se preduzeća dijele po političkoj lini, ali vas molim da ipak na funkcije predlažete ljude koji su kompetentni.“

Dženana Tukulj, Sekretar Gradskog vijeća:

„Odluku o utvrđivanju standarda i kriterija za imenovanje na upražnjene pozicije u reguliranim tijelima donijelo je Općinsko vijeće i donijelo je još jednu izmjenu. Ovo što je vijećnik Avdić pročitao, to je prepisano iz te Odluke. Godine 2012.  mi smo predložili ovo što vi danas pričate, kao predlagač u izmjenama i Komisija kojom vi danas predsjedavate, je to izbrisala, znači ekonomisti, pravnici, tehnička struka, itd. Bez izmjena Odluke o utvriđivanju standarda i kriterija za imenovanje na upražnjene pozicije u reguliranim tijelima za koju ste isključivo vi kao Gradsko vijeće nadležni, mi kao Komisija i kao službe koje rade na raspisivanju ne možemo ništa. Svi kriteriji koji su, znači prije svega u skladu sa zakonom, a onda dodatni kriteriji, tako u zakonu stoji da Vijeće može utvrditi dodatne kriterije za imenovanje reguliranih tijela, i to se utvrđuje Odlukom. Odluka je ovakva, ni Komisija, ni Gradonačelnik, ni gradske službe, ne mogu izmišljati neke nove kriterije. Jedini kriteriji koji mi možemo raditi je kriteriji ocjene na bazi poznavanja zakonskih propisa. Meni se može sviđati ili ne sviđati, ali kriteriji je ovaj, i evo pročitali ste, to što piše u javnom oglasu to stoji i u Odluci o kriterijma, jasno prepisano. Mi smo imali troje i ja nisam mogla nikoga odbaciti ili odbiti, taman da smo dali dva boda, nismo mogli nikoga odbaciti samo zato što je, evo pročitati ću, bachelor bosanskog jezika i književnosti ili bachelor matematike i informatike, to ne piše. Promijenite Odluku o standardima i kriterijma za imenovanje, predložite šta tražite u svojim kriterijma, i onda ćemo mi po tim kriterijma raditi. Da se razumijemo, ove kriterije je utvrdilo Općinsko vijeće, vi ste pravni sljednik, dok to ne promijenite mi ne možemo ništa drugo raditi.“

Replika:

Hasan Puškar:

„Na pomenuto Rješenje koliko ja vidim samo je se troje prijavili i troje se i tražilo. Ja ne pričam o ovom konkretno Rješenju, da su po jedan bod dobili svi bi prošli, jer nema više. Kažem mi kada predlažemo, pa nema, troje se prijavilo troje izabrano, šta ćeš to je sve unaprijed. Ljudi, sve se svodi na nas vijećnike, djevojke, kolegice i kolege, sve se svodi na nas, opet mi naše kriterije samo dižemo ovdje ruke, niko ništa ne čita. Mislim trebamo ubaciti, stvarno je krajnje vrijeme, ovo su preduzeća koja imaju iznose i iznose. Pa ako mi direktorima i radnicima neke stručne i kompetentne ljude ne ubacimo, džaba je njima govoriti kasnije ti si u minusu, ti nisi ovo dobro uradi, ti nisi ono, ako ga nema niko nasavjetovati. Od nas sve kreće, ali krajnje je vrijeme da se i mi malo uozbiljimo ovdje, svi. Evo čitavo vrijeme pričamo i nismo se uključili ni u što, ni u jednu raspravu, mi, ne govorim ja sad niokom drugom, a svi smo otišli tamo na karticu pogledali i pet, šest stoja uzeli u džep, niko nije rekao nisam se nigdje uključio i ne trebaju mi te pare. Mislim krajnje je vrijeme da se mi uozbiljimo i počnemo raditi posao za koji smo plaćeni.“

Edin Šehić:

„Pa evo ja bih volio vidjeti te više kriterije. Vraćamo se na onu priču kada je bio Vodovod isto, gdje sam bio protiv jer nisam dobio kompletnu proceduru, kompletno bodovanje, same kriterije, vjerujući Komisiji i sve, ali tražio sam, obzirom da znam da su bili kompetentne osobe za taj Upravni odbor. Na kraju svelo je se sve trla baba i gotovo, završeno, izglasali i evo vraćamo se ponovo što kolega Puškar govori na isto. Ne možemo mi umanjiti ovo ako je čovjek visoka stručna sprema da nije on kompetentan bez obzira šta je on završio, znači ima stečeno znanje. Pogotovo evo kolega Ifad Kruškić, bez obzira što je on matematika i infrmatika, čovjek je bio rukovodeći, dakle vodio je Drugu osnovnu školu i ne možemo umanjiti taj doprinos, dakle ima određeno iskustvo. Takođe, imamo Nermana Avdića koji je evo vidim doktor medicine a nije najviše dobio bodova, ne znam kakvi su kriteriji za Upravni odbor, a čovjek koji je iz reda uposlenih nije dobio najviše bodova, nego dobio bachler književnosti. No evo, to je Komisija uradila kako jeste, kao što reče kolega Puškar mislim da su tri prijedloga bila, koliko je interesantna ta institucija i kako radi i kako imamo neke pritužbe na nju, imati ćemo vjerevatno formu izvještaja. Ono što mene, evo nadam se na neki način, pa mogu reći da se nadam samo, ali vidjet ćemo, mislim da je na ovom Upravnom odboru mandat da zamijene direktora. Mi imamo probleme u Veterinarskoj već godinama i nadam se da će taj, kakav god evo da se imenuje, napokon provjeriti unazad dvije, tri godine poslovanja Veterinarske stanice, ili ponuditi plan kao što reče kolega za sanaciju ili saniranje te ustanove, da zaista bude samoodrživa ili će naći neko kvalitetno kadrovsko rješenje koje to može iznijeti. Trenutno, kako vidimo unazad par godina nešto se čudno dešava, dakle ne možemo baš biti zadovoljni sa radom i evo nasloniti ću se na kraju na kolegu svog  Reufa Barakovića koji uporno govori za pse lutalice i znamo da nam je gorući problem i evo dobivamo da ćemo u maju raspravljati, a gorući nam problem, dakle hodamo ulicamo s kojim skoro nismo bezbjedni. Evo čekati ćemo maj, mislim da to nije korektno, umjesto da Veterinarska stanica odmah djeluje i spriječe neke stvari.“

Zaključena rasprava.

Rješenje o imenovanju članova Nadzornog odbora JP Veterinarska stanica Gračanica je usvojeno sa 16 glasova „ZA“, 7 „PROTIV“ i 2 „SUZDRŽAN“.

Predsjedavajući je konstatovao da je trenutno u sali prisutno 25 vijećnika i zamolio da se izvrši prozivka vijećnika.

1. Topčagić Mirzet (PRISUTAN)

2. Avdić Sadmir (PRISUTAN)

3. Bajrić Vahid (PRISUTAN)

4. Djedović Mirzet (PRISUTAN)

5. Dugić Dženita (PRISUTNA)

6. Fazlić Samer (PRISUTAN)

7. Hasić Ibrahim (ODSUTAN)

8. Milkić Demir (PRISUTAN)

9. Salihbašić Adnan (PRISUTAN)

10. Sulejmanović Osman (PRISUTAN)

11. Šakušić Ahmet (PRISUTAN)

12. Baraković Ervin (PRISUTAN)

13. Ahmetović Halid (PRISUTAN)

14. Avdić Arnes (PRISUTAN)

15. Buljubašić Reuf (PRISUTAN)

16. Devedžić Almedin (ODSUTAN)

17. Dizdarević Kemal (ODSUTAN)

18. Gadžić Ševal (PRISUTAN)

19. Hasić Haris (ODSUTAN)

20. Puškar Hasan (PRISUTAN)

21. Alić Ervin (PRISUTAN)

22. Dedić Dino (ODSUTAN)

23. Jukan Hamdija (PRISUTAN)

24. Jogunčić Mersiha (PRISUTNA)

25. Operhal Saša (PRISUTAN)

26. Dugić Rijad (PRISUTAN)

27. Kulić Nedžad (PRISUTAN)

28. Baraković Reuf (PRISUTAN)

29. Šehić Edin (PRISUTAN)

30. Okić Mirza (PRISUTAN)

Nakon prozivke utvrđeno je 25 prisutnih vijećnika.

TAČKA 11

RAZMATRANJE I USVAJANJE IZVJEŠTAJA O RADU GRADSKOG VIJEĆA GRAČANICA I RADNIH TIJELA (KOMISIJA) U 2022. GODINI

Učesnici u diskusiji:

Mersiha Jogunčić:

„Predsjedavajući ja ću iskoristiti priliku da vam skrenem pažnju da smo se mi na zadnjem Kolegiju dogovorili da ćete uputiti jedan apel vijećnicima apropo ovog hodanja, izlaženja, napuštanja sednice, itd., niste to uradili, pa možda na kraju sjednice da to odradimo, odnosno vi da odradite. A što se tiče ove tačke, ja bih samo pitala zašto Komisija za položaj boračke populacije nije održala ni jednu sjednicu, zbog čega, je li nema potrebe ili šta je, voljela bih zaista dobiti obrazloženje. Komisija za pitanje boračke populacije nije održala prema ovome ni jednu sjednicu, zašto.“

Mirzet Topčagić, Predsjedavajući:
„Prije svega samo da odgovorim uvaženoj kolegici Jogunčić. Da, na Komisiji za ravnopravnost spolova razmatrana je tema da se izradi jedan apel prema vijećnicima, odnosno da se pozovu na veću odgovornost u cilju čuvanje digniteta Gradskog vijeća. Međutim, na Komisiji za Etički kodeks donesen je stav da to odradi Komisija za Etički kodeks, pa su oni uzeli tu obavezu na sebe, ali evo nije problem, nakon što iscrpimo dnevni red ja mogu reći nekoliko rečenica.“

Edin Šehić:
„Evo ja ću početi sa rečenicom da svaki Izvještaj u suštini, ako ima plan rada i Program rada, treba biti planirano-realizirano. Dakle mi nemamo ovdje tabelarni pregled šta smo planirali Programom rada, a šta smo realizirali u protekloj godini. Što je meni ovako sasvim indikativno, jer u suštini mi Program rada Gradskog vijeća kažemo da je živa materija, a onda iskreno nekako neke stvari pomjerimo, ne realiziramo baš po Programu rada, tako da imam tu zamjerku. Druga zamjerka, zašto je izostavljena tabela, odnosno aktivnost ako imamo tabelu odsustva vijećnika sa sjednica, zašto je izostavljena podnošenje vijećničkih pitanja i vijećničkih incijativa, do sada smo to imali. Mislim da ova informacija ili ovaj Izvještaj treba da sadrži pregled svih podnešenih vijećničkih incijativa i vijećničkih pitanja sa tabelarnim prikazom realizirano, odnosno nije realizirano, itd. Budući da mi na svakoj sjednici Gradskog vijeća na samom početku, ima nas nekolicina koji podnosimo određene incijative i pitanja, ja mogu lično reći za sebe da nisam baš zadovoljan dinamikom i tempom realizacije istih, iako su zaista neka tako jednostavno da se završe, ali u svakom slučaju očekujem da stručna Služba na čelu sa Predsjedavajućim da za sljedeći put, sada je već kasno ovo je Izvještaj takav kakav jeste, da imamo tabelaran prikaz i realizaciju, odnosno potpunu informaciju upućenih vijećničkih pitanja i incijativa i njihovu realizaciju, da li su realizovana, odnosno u kojem su statusu. Dakle to su dvije zamjerke, Program rada, planirano-realizirano i nedostatak vijećničkih pitanja i incijativa. Zašto su izostavljene, volio bih zaista da dobijem iskren i konkretan odgovor, jer zaista mi je čudno zašto je to izostavljeno.“

Dženana Tukulj, Sekretar Gradskog vijeća:

„Evo prvo ću reći odgovor na pitanje vezano za Komisiju. Ona nije ni u prošlosti imala neki veći broj sjednica, pogledajte malo šta je njen zadatak, ali evo prilike, kao sekretar ja ću tražiti da se ta Komisija sastane po pitanju Nacrta Odluke koju smo danas usvojili. Znači nije ni bilo, ali zaista nije ni bilo nekih odluka koje se ticale te boračke populacije. Što se tiče vijećnika Šehića, mislim da ste možda samo navikli da dođe Izvještaj koje Gradsko vijeće je obavezno usvojiti šestomjesečni i godišnji Izvještaj. U Programu rada imate informaciju o vijećničkim pitanjima i inicijativama, i ona vam dolazi to što ste sada govorili kao poseban dokument sa svim onim pitanjima i incijativama, odgovoren, neodgovoreno i to je u pripremi. Na Kolegiju je razgovarano o tome i Predsjedavajući vodi tu evidenciju, ali nismo imali konačne podatke sa pitanjima i incijativama iz decembra, tako da će to biti prava Informacija tek u februaru. Znači ovo što ste pričali vezano za pitanja i incijative to će biti predmet potpuno drugog materijala koji će biti na sjednici u februaru. Što se tiče Izvještaja, ovo što ste rekli realizirano, odnosno prema Programu rada, vrlo je teško napraviti tako zato što smo mi, ima tamo konačno koliko smo imali predviđenih, a koliko smo ustvari po koliko tačaka radili. Kada pokušate napraviti tu tabelu to je katastrofa, i iz tog razloga mi koristimo ovaj mehanizam koji je došao od UNDP-a i ovdje imate pregled svih Odluka, odnosno svih materijala koje je Vijeće razmatralo i sa pregledom realizacije. Evo ja ću vam dati podatak da jedno šest ukupnno nije razmatrano, odnosno nisu se stekli uslovi za razmatranje. Eh sada, imati ćemo iza ove tačke Informaciju o spomenicima, trebali smo je imati u decembru a došla nam je u januaru. Znači većinom, ja sam tamo navela tačan procenat koliko smo mi ostvarili od Programa, mada je on uvećan i onda je jako teško napraviti i mi smo se odlučili da prema članu 144. c trenutnog Poslovnika broj donesenih i realizovanih Odluka, ne piše planirano i to. Znači ovaj član 144. c koji govori kako treba izgledati Izvještaj je u potpunosti primijenjen sa ovim materijalom kojeg ste vi danas dobili. Evo ja mogu reći da će se to raditi, ali to se stvarno jako teško može raditi, mogu ja uzeti Program pa napraviti još neke dodatne tabele, ali u suštini možda je lakše reći šta nismo završili, pa evo da u tom dijelu idemo, jer imamo već tabelu svih materijala koje ste donijeli, pa imate razvrstano po predlagaču, pa imate razvrstano po broju odluka, koje su odluke i sve, i to vam je Izvještaj 1, 2 i 3 na kraju. U potpunosti usaglašeno sa članom 144. c Poslovnika Gradskog vijeća.“

Replika:

Edin Šehić:

„Ne želim da ostane dojam da je zaista to komplikovano i kofuzno. Ako imamo tabelu koju smo usvojili Program  rada Gradskog vijeća gdje piše jasno ta i ta djelatnost realizira se tad i tad, dakle ta i ta djelatost planirana u januaru a realizira se u martu, i tako fino nam napravite pregled šta smo ostvarili po Programu rada, a onda dalje radite kako radite. Želim da vidim odgovornost Gradskog vijeća i službi, efikasnost i efektivnost. Da li mi ono što smo usvojili po redoslijedu da li to izvršavamo, dakle to je sasvim korektno da se napiše planirano u januaru, a realizirali u martu. Kao što ste rekli pomjeranja, mogu se desiti pomjeranja, ali samo zašto nismo realizirali prije, neko će potegnuti pitanje i vjerovatno ćete imati na to odgovore. Što se tiče vijećnički incijativa i pitanja, slažem se da imamo Informaciju, ali ne vidim da nije se moglo u ovom Izvještaju sa 30. 11. podnešeno je incijativa i pobrojati vijećnike, pitanja i jednu tabelu. Naravno u Informaciji imati ćemo detaljno, ali u ovom Izvještaju, ko čini Gradsko vijeće, je li vijećnici, pa nadam se da su trebali se vijećnici naći kao osnovna snaga ovdje koja diskutuje itd. da je trebala se naći u tabeli. Ne sad da nešto animiram na sebe, koji sam možda među aktivnim, ali zaista se trebala naći da vidimo i oni, što kaže kolega Puškar, koji ne rade da se možda zastide malo.“

Dženana Tukulj, Sekretar Gradskog vijeća:

„Član 144 c u potpunosti ispoštovan, znači sve što tražite je dodatno. Zamolila bih vas da inicirate i da promijenite član Poslovnika na kojem se temelji Izvještaj. Sada ste tražili, znači imate Informaciju potpuno odvojenu od ove i nema u Informaciji o radu Vijeća vezano za vijećnička pitanja i incijative jer smo to stavili kao posebni materijal u posebnu tačku dnevnog reda, što bi se duplirali. S druge strane, jasno propisano Poslovnikom šta sadrži Izvještaj o radu Gradskog vijeća šestomjesečni i šta godišnji. Nemam problem da to radim, ali nemojte dodavati svaki puta nešto, de da se poštuje ovo što kažete, de da poštujemo Odluke koje ste donijeli. Poslovnik član 144. c tačno i jasno navodi šta Izvještaj iz prethodnog stava obavezno obuhvata, i ovaj Izvještaj ima sve te dijelove, to što vi sada kažete je nešto dodatno. Šta ćemo sad, idući put ćemo raditi tako ili ćemo vratiti Izvještaj, ne razumijem, ali molim vas onda izmijenite član 144. c.“

Replika:

Edin Šehić:

„Malo je ovdje kriza inteligencije izgleda, pokušava mi se prebaciti. Ja nisam tražio ništa novo, ja tražim samo tabelu iz koje ćemo vidjeti planirano/ostvareno, šta je tu problem. Ja ne tražim ništa novo da izmišljate i da pričate o nečemu, znači šta je radilo Vijeće planirano/realizirano dodatna tabela da vidim kako je radilo Vijeće. Ako smo usvojili u januaru Statut, zašto smo dočekali sljedeću godinu januar, zašto smo to uradili, znači to želim da se malo i mi uozbiljimo. Mi imamo Program rada i kažemo živa materija, ali kada nešto predložimo da se uvrsti u Program rada, onda znaš kako de nemoj, to ćemo usput kroz incijative i pitanja itd. Ja ne tražim ništa novo, tražim tabelu u kojoj će biti samo podrobnije ovo što govorite i pozivate se na član Poslovnika 144. c, znači ništa novo ne tražim osim da Program rada Gradskog vijeća se uporedi u tabelama šta je planirano, a šta realizirano. Ja uopšte novo ništa ne tražim Dženana, a vijećnike kao pitanja i incijative, ako ste stavili da je odsustvo vijećnika bilo pa taksativno nabrojali koji su odsutni bili sa sjednice, pa isto ste mogli staviti vijećnička incijativa i pitanja i nabrojati u jednoj tabeli, i staviti u jednoj rečenici, za dalje informacije o aktivnostima i koliko je podnešeno imati ćemo u sljedećoj Informaciji. Je li to teško, eh ako je teško onda izvinjavam se.“

Dženana Tukulj, Sekretar Gradskog vijeća:

„Da ne ostane nedorečeno, registar toga vodi Predsjedavajući, mi gospodine Šehiću vodimo registar predmeta i vi na kraju ovog Izvještaja imate registar svih predmeta koje je raspravljalo Vijeće, ta se evidencija vodi i ona je ovakva kakva jeste. Registar vijećničkih incijativa i pitanja vodi Predsjedavajući. Pazite nešto, to smo prihvatili od strane UNDP-a, i ja bih voljela da ne radim ovo, nego da radim to što vi pričate.“

Mirzet Topčagić, Predsjedavajući:

„Pa evo mogao sam pretpostaviti kada je u pitanju Informacija o realizaciji vijećničkih pitanja i incijativa, kao da sam usnio diskutanta i pretpostavio, i zato sam insistirao da Informacija ide onako kako to Program rada Gradskog vijeća za 2023. godinu nalaže, jer je bila ta Informacija na dnevnom redu predviđena za januar, na današnjoj sjednici. Međutim, dnevni red ako pojedinci ne znaju utvrđuje Kolegiji Gradskog vijeća, ne predsjedavajući, nego Kolegij Gradskog vijeća. Uz obrazloženje da nam je jako mali broj odgovora sa decembarske sjednice na pitanje i incijative pristigao, jer dobar dio tih pitanja i incijativa bio je upućen ka višim distancima od Direkcije cesta Federalne i Kantonalne, resornih ministarstava, pa je stav Kolegija bio da se ta Informacija radi potpunosti i tačnosti prolongira za februarsku sjednicu, kako bi bila što potpunija i što tačnija. U principu ona je danas gotova, na ono što je pristiglo već je sve uvedeno, uvod i zaključak su gotovi, ali možemo sada isprintati ako misli neko da neko nije radio ili iz nekih ciljeva prolongirao. Jedini razlog jeste bio, a i u prijašnjim pravilima i programima ako se ne varam, ta Informacija i jeste bila planirana na februarskoj sjednici. Tako da ja sam znao da će pojedinci malo napraviti što se kaže neke frke, zašto se ne poštuje Program rada Gradskog vijeća, ali ponovo napominjem, dakle niti Predsjedavajući, niti Sekretar Gradskog vijeća ne mogu sami utvrditi dnevni red za predstojeću sjednicu, nego to radi isključivo Kolegiji Gradskog vijeća.“

Replika:

Edin Šehić:

„Ponekad čovjek ostane bez teksta ovako kada Predsjedavajući izađe i direktno inicira, mogao je reći ime da sam ja sada inicirao, odnosno tražio da se pročita tamo koliko je Mersiha Jogunčić, Edin Šehić i Demir Milkić itd., imali incijativa i pitanja. To ništa ne znači ni nama ovdje ni građanima, bitno je ono što sam govorio, što ćemo imati nadam se u Informaciji koliko je realizovano samih incijativa. Drago mi je što smo evo saznali da je do Predsjedavajućeg, drago mi je, mislim ja sam znao, da nećemo imati sad na ovoj sjednici i niste me dobro možda razumjeli, ja sam samo tražio dodatnu tabelu kroz ovaj Izvještaj da imamo koliko je bilo podnešenih brojkama i slovima, a kasnije će naravno biti ove nadam se malo sadržajnije. Evo čekam sa nestrpljenjem februar, čekam prvi zvanični dokument Predsjedavajućeg, mislim zvanični za mene bitan, možda nije prvi, da vidimo kako će nam napraviti izvještaj svih vijećničkih pitanja i incijativa, a ja imam pozamašan što se kaže dosije, da vidimo kako će obrazložiti i nadam se da ćemo na toj sjednici raspravljati više o ovome. Uopšte nisam tražio ovdje da mi raspravljamo koliko je ko imao, nego sam tražio tu tabelu dodatnu u Izvještaju i vjerovatno se nismo razumjeli, vjerovatno rekao sam da ćete aludirati na tome da ja to insistiram. Ja uopšte ne insistiram ko je koliko imao, da se može brojkama tamo hvaliti, ali mislim da Program rada kojeg smo mi utvrdili, ja sam bio član Kolegija, mogli ste i to reći da nisam više član Kolegija i da ne utičem na dnevni red, ali prijedlog dnevnog reda koliko znam Služba donese Kolegiju po Programu rada i onda sjedne Kolegiji i razgovara eventualno ako ima još  kakvih prijedloga itd. Naravno nisam tražio da je se našla na ovoj sjednici Informacija o vijećničkim pitanjima i incijativama, jer nije po Programu rada, upravu ste, ona je planirana za februar, ali sam samo napravio neku digresiju, odnosno zamolbu da u Izvještaju imamo samo tu tabelu i ništa više, ali otišli smo u pogrešnom smjeru.“

Mirzet Topčagić, Predsjedavajući:

„Nisam ja nikoga direktno prozvao, jedino ako je se neko pronašao sam u tome ja nisam kriv, ali evo da kažem ponovo, možda nije jasno. Jeste planirana znači Informacija o realizaciji vijećničkih pitanja i incijativa za januarsku sjednicu, jeste planirana, ne za februarsku. U ranijim planovima i programima je bila u februarskoj sjednici i stav Kolegija uz obrazloženje da ćemo imati nepotpunu Informaciju, Kolegiji je odlučio da se iz Programa sa januarske sjednice ta tačka dnevnog reda prolongira za februar. Ja ne vidim ništa sporno, a nadam se, imam osjećaj da bih i ja trebao konsultovati ove stručne vijećnike prilikom izrade Informacije, pa evo očekujem pomoć da mi pomognu.“

Zaključena rasprava.

Izvještaj o radu Gradskog vijeća i stalnih radnih tijela (komisija) u 2022. godini je jednoglasno usvojen, sa 25 glasova „ZA“.

TAČKA 12

RAZMATRANJE I USVAJANJE IZVJEŠTAJA O RJEŠAVANJU UPRAVNIH STVARI U UPRAVNOM POSTUPKU U SLUŽBAMA ZA UPRAVU GRADA GRAČANICA U 2022. GODINI

Nije bilo učesnika u diskusiji.

Izvještaj o rješavanju upravnih stvari u upravnom postupku u službama za upravu Grada Gračanica u 2022. godini je jedoglasno usvojen, sa 25 glasova „ZA“.

TAČKA 13

RAZMATRANJE INFORMACIJE O STANJU SPOMENIKA NA PODRUČJU GRADA GRAČANICA

Učesnici u diskusiji:

Mersiha Jogunčić:

„Vezano za spomenike na području Grada Gračanica predložila bih možda da u sljedećoj Informaciji imamo neke dvije, tri rečenice napisane o osobama čija imena nose određene institucije ili spomenice itd., eventualno kome je spomenik podignut, kao što je recimo napisano za Hasana Kikića, dok recimo za Adema Alića koji je prva žrtva ilegalnog antifašističkog pokreta u Gračanici, kulturno prosvjetni aktivista, glumac amater, itd. nemamo tih podataka. Pa imamo Husejna Sumbića koji je učitelj u Sokolu, pa Saliha Žilića učesnik NORA i dugogodišnji učitelj u Miričini, itd. Dakle da imamo neke malo podrobnije informacije o osobama, bez obzira iz kojeg dijela naše prošlosti jesu i koliko dugo idemo u prošlost. Dakle da imamo malo više informacija s obzirom da znamo kako su nam urušeni društvene vrijednosti i poznavanja određenih stvari, odnosno informacija o značajnim ličnostima po kojima neki spomenik ili neka institucija nosi ime. Takođe, evo mislim da drugi put i prošle godine, štamparska greška za spomenik pred džamijom u Miričini treba da stoji Alija Basić, a ne Bašić. Dakle gospođa je Alija Basić, nije Bašić, i ovo se po drugi put već dešava i prolazi nam kroz Informaciju.“

Samer Fazlić:

„Pa evo vezano za ovu Informaciju, dobra je, sveobuhvatna, samo prošle godine smo isto trebali da dodamo ovaj spomenik pogunulim borcima na Drafnićima, koji se nalazi gore pokraj poligona na Drafnićima. Možda samo jedna preporuka, snimanja stanja i u kojem se stanju nalaze spomenici, i možda neka preporuka o načinu održavanja, jer sad evo nemamo, a Služba je dobro to priprmila.“

Edin Šehić:

„Pa evo ja ću zaista pohvaliti predlagača, odnosno onoga ko je pripremao materijal. Jedna sveobuhvatna slika svih spomenika na području Grada Gračanica, možda uz ovo što je kolega maloprije rekao da ne bi bilo loše da smo imali barem Klubovi na CD-u te fotografije u kakvom su stanju trenutno. Ono što bi ja pitao predlagača jeste, zašto nemamo na kraju svakog opisa o spomeniku ko je zadužen za održavanje spomenika. Ne znam baš da li su mjesne zajednice, a evo zašto pitam. Dakle spomen obilježja na Visu, ovako fino objašnjeno kako jeste i znamo njegov značaj i ja sam podnosio incijativu za legalizaciju tog spomenika koji još nije legaliziran. Došli smo ovdje kada se priča o spomen ploči u Babićima da se pored spomen obilježja na Visu koji pripada području MZ Babići, dakle ono pripada, ali ne znamo ko ga održava. Naravno godišnjice se obilježavaju gore značajne za Grad Gračanicu i Gradska uprava se angažuje i svakako da je to pored određene manifestacije i pohvalno i poželjno, međutim ko se zaista brine o tom spomen obilježju koji je evo zajedničko za cijeli Grad Gračanica. Mene to konretno ineteresuje, i evo za naredni puta u toj nekoj posljednjoj rečenici za svako spomen obilježja da je po odluci toj i toj VMZ te i te preuzelo odgovornost, odnosno nadležnost na održavanju tog i tog spomenika. Ovako bojim se zaista, možda je propisano, ako možete odgovoriti mi, možda je to već propisano po apro dužnost svake mjesne zajednice, ali ovo konkretno za spomen obilježje na Visu, molim vas da mi odgovorite u čijoj je nadležnosti, odnosno ko je dužan da ga održava.“

Alma Buljubašić, Šef Službe:

„Ova Informacija je urađena na osnovu analize i informacija koje je dostavila Komisija koja je imala zadatak da obiđe sve spomenike na području Grada Gračanica, što obuhvata i mjesne zajednice i na osnovu toga je sačinjena Informacija. Što se tiče slika, mi slike možemo u svakom momentu pribaviti i to nije problem. Prihvatam da je greška ovo Alija Basić, to ćemo ispraviti i ovaj spomenik na Drafnićima je vjerovatno Komisija ispustila. U svakom slučaju ova Informacija ima jednu svrhu, da isprovocira i vijećnike da bi u saradnji sa Gradskom upravom dostavljali prijedloge kako i na koji način da se održavaju ovi spomenici. Vi ste vidjeli ovdje u uvodu da stoji da je prostornim planom određeno koji spomenici se tretiraju kao kulturno- historijsko nasleđe itd., i da se izgradnja, postavljanje zaštite, održavanje i registar regulišu posebnom Odlukom. Vi znate kada je bilo postavljanje spomenika iz rata 1992. -1995. godina, da se svaki put VMZ obraća Službi i da se donosi  odluka o postavljanju, obliku tog spomenika itd. S toga, ja bih vas zamolila, da uzmete ovu Informaciju kao početnu tu nekakvu osnovu, da bi mogli dostavljati incijative Gradskoj upravi na koji način i kako smatrate. Mi imamo obezbjeđena seredstva u budžetu za određen broj spomenika, ne znači da će to biti odmah u toku jedne godine svi spomenici. Vi ste mogli vidjeti iz ove Informacije da su urađena dva spomenika, jedan je na incijativu Gradske uprave, a jedan na incijativu mjesne zajednice. Znači ne mora značiti da će to biti u toku jedne godine, ali ćemo mi kada vidimo da se to odvija onako kako treba i sljedeće godine planirati u budžetu da bi ti spomenici bili u zadovoljavajućem stanju, jer spomenici iz 1992. -1995. godine su novi spomenici i oni su svi u dobrom stanju. Međutim, ovi spomenici iz Drugog svjetskog rata, ima spomenika koji su u ruševnom stanju, ima spomenika koji su u solidnom stanju i sve zavisi kako koja se mjesna zajednica ponaša prema tim svojim vrijednostima i prema tim spomenicima. Tako da Gradska uprava ne može sama, to se mora shvatiti, mi ne možemo ići po terenu i vršiti svakodnevno kontrole u kakvom su stanju spomenici, ali uz saradnju sa mjesnim zajednicama možemo uraditi itekako dobar posao.“

Osman Sulejmanović:

„Evo nam prilike, znači Program rada je živa materija i trebalo bi inicirati Odluku o održavanju spomenika 1941.-1945.godina, 1992.godina i mezarja šehida.“

Edin Šehić:

„Ja se izvinjavam, svi smo donekle iscrpljeni i umorni, ali ja nisam dobio odgovor za Vis, da li imate konkretan odgovor u čijoj je nadležnosti spomen obilježje na Visu. Znači nemamo ogovor, nemamo još ništa, ko stigne održava je li tako, ali trebamo rješavati. Ok, ovo Osman što je rekao da treba nam neka Odluka.“

Dženana Tukulj, Sekretar Gradskog vijeća:

„Mi imamo Odluku o spomen obilježjima i ona je iz 2011. godine i očigledno da se postavljaju i ova pitanja. Vrlo je teško donijeti danas ili 2011. godine kada se nije znalo šta je sa prijašnjim. Informacija kao što je kolegica rekla imamo snimljeno sve i možda da se ide u izmjenu ove Odluke o spomen obilježjima, jer tu je uređeno i postupci vezani za izgradnju, uređenje i održavanje spomenika. Šta je priča, investitor je dužan održavati, spomen obilježja moraju imati odobrenje za građenje. Mi smo ovom Odlukom naredili da prije odobrenje mora Vijeće dati saglasnost na izgled, na položaj i sve ostalo. U pravilu onaj ko je investitor, onaj ko je gradio, trebao bi i da održava. S obzirom da to baš i ne ide tako, evo kolegica je iznijela, mi smo ostavili 10.000 KM u budžetu, dajte da iniciramo i tamo gdje je problem investitor, ko je investitor, ko je vlasnik tog objekta, to je objekat, da idemo prema Službi. Imamo sredstava, možda nećemo sve završiti, ali dio hoćemo u narednoj godini i ova Informacija vam u tom dijelu služi. Investitor je dužan da održava, negdje je Grad bio investitor i evo kolega Samer je spomenuo jedno spomen obilježje koji je pravljen prije godinu, dvije. Znači neko ga je pravio na nekom dijelu, Grad i Gradska uprava to nije radila, radila je grupa građana i na čijem je vlasništvu, kako je građevinska, taj je dužan i da održava, ali ako ćemo tako biti striktni imati ćemo sve gore i gore stanje. Znači 10.000 KM imamo da radimo ovo što je neophodno, samo da animiramo ljude koji su u VMZ, grupa građana, da predlože prema Službi da se određeni spomen obilježja, odnosno spomenici dovedu ured.“

Zaključena rasprava.

Informacija o stanju spomenika na području Grada Gračanica se prima k znanju.

Mirzet Topčagić, Predsjedavajući:

„Prije nego što proglasim sjednicu završenom, moram informisati da je na Komisiji za Etički kodeks donesen jedan zaključak da postoji u zadnje vrijeme, u protekloj 2022. godini i evo nastavlja se i u 2023. godini, mada u manjem intezitetu, primjećuje se velika neodgovornost pojedinih vijećnika i u principu to se sve odnosi na iste, znači po pitanju izlazaka, ulazaka u salu i svako pola sata napuštanja sjednica. Oni su odlučili da jednim blagim upozorenjem ovaj puta apeluju na vijećnike na odgovornije ponašanje, ako neko stvarno ima potrenu da bude odsutan opravdano, niko mu neće prigovoiti, ali zna se šta se podrazumijeva pod opravdanim odsustvom. Da ne bi bilo samo da se zahtjeva od kolegica i kolega, obaveza i odgovornost, zaključak Etičke Komisije je kada su u pitanju odgovori na vijećnička pitanja i incijative od strane pojedinaca, odnosno gradskih službi ili viših nivoa i javnih preduzeća, da postoji jedan vid sarkazma prema tim vijećnicima i gdje ćemo mi, donijeli smo isto tako zaključak, gdje osjetimo taku vrstu odgovora, gdje ćemo kao Gradsko vijeće reagovati na takve koji dostavljaju te vrste odgovora sa dozom određenog sarkazma. Ovom prilikom ja vas molim da u buduće ne bi se pristupalo kaznenim mjerama kojim omogućava Odluka o naknadama vijećnika, molimo vas da u budućem radu malo veću odgovornost po pitanju ulazaka, izlazaka, i evo sami ste svjednoci da je jako teško utvrditi broj prisutnih na ovakav način gdje vijećnici non stop izlaze i ulaze u salu.“

Sjednica je završena u 16,31 sati.

ZAPISNIK VODIO:

   Hazim Iljazović






     Mirzet Topčagić

